## Odluka o objavljivanju prevedenih Međunarodnih računovodstvenih standarda broj: 1, 4 i 34

### NN 3/1999 (8.1.1999.), Odluka o objavljivanju prevedenih Međunarodnih računovodstvenih standarda broj: 1, 4 i 34

# **HRVATSKI ODBOR ZA RAČUNOVODSTVO I RAČUNOVODSTVENE STANDARDE**

Na temelju članka 15. stavka 1. Zakona o računovodstvu ("Narodne novine",
broj 90/92) i članka 4. stavka 1. točke g) Pravila Hrvatskog odbora za
računovodstvo i računovodstvene standarde ("Narodne novine", broj 39/94),
Hrvatski odbor za računovodstvo i računovodstvene standarde na sjednicama
održanim 2. i 17. prosinca 1998. godine donio je

## **ODLUKU**

### **O OBJAVLJIVANJU PREVEDENIH MEĐUNARODNIH RAČUNOVODSTVENIH STANDARDA BROJ: 1, 4 i 34**

I.

Utvrđuje se da su Međunarodni računovodstveni standardi broj 1, 14 i
34 prevedeni s engleskoga na hrvatski jezik.

II.

Međunarodni računovodstveni standardi iz točke I. ove odluke objavit
će se u "Narodnim novinama".

Predsjednik
**dr. Danimir Gulin,** v. r.

### **Međunarodni računovodstveni standard 1 (promijenjen 1997.)**

### **Prezentiranje financijskih izvještaja**

**Kazalo**
**Cilj**
**Djelokrug**                                                      Točke
1 - 4
**Svrha financijskih izvještaja**                                         5

**Odgovornost za financijske izvještaje**                          6

**Dijelovi financijskih izvještaja**                                7
- 9
**OPĆA RAZMATRANJA                                    10 - 41**
**Fer prezentiranje i primjenjivanje
Međunarodnih računovodstvenih standarda**      10 - 19
**Računovodstvene politike**                                   20 -
22
**Neograničenost vremena poslovanja**                  23 - 24
**Računovodstvena osnova nastanka događaja**    25 - 26
**Dosljedno prezentiranje**                                       27
- 28
**Važnost i zbrajanje**                                               29
- 32
**Prijeboj**                                                                  33
- 37
**Usporedne informacije**                                          38
- 41
**STRUKTURA I SADRŽAJ                                  41-102**
**Uvod**                                                                       42
- 52
Financijski izvještaji                                                  44
- 48
Izvještajno razdoblje                                                 49
- 51
Pravovremenost                                                               52

**Bilanca                                                                    53
- 74**
Razlikovanje kratkotrajnog od dugotrajnog                53 - 56
Kratkotrajna imovina                                                 57
- 59
Kratkoročne obveze                                                  60
- 65
Informacija koju treba prezentirati u bilanci                 66 - 71
Informacija koju treba prezentirati u bilanci
ili u bilješkama uz financijske izvještaje                       72 - 74

**Račun dobiti i gubitka**                                            75
- 85
Informacija koju treba prezentirati u računu
dobiti i gubitka                                                           75
- 76
Informacija koju treba prezentirati u računu
dobiti i gubitka ili u bilješkama                                    77
- 85
**Promjene glavnice**                                                   86
- 89
**Izvještaj o novčanom tijeku**                                            90

**Bilješke uz financijske izvještaje**                            91-102

Struktura                                                                     91-
96
Prezentiranje računovodstvenih politika                        97-101
Druga objavljivanja                                                           102

**DATUM STUPANJA NA SNAGU                       103-104**

**Dodatak - Primjer strukture financijskog izvještaja**

*Standarde, koji su pisani masnim kurzivom, treba čitati u kontekstu
osnovnog materijala i uputa za primjenu u ovom Standardu te u kontekstu
Predgovora Međunarodnim računovodstvenim standardima. Međunarodni računovodstveni
standardi ne primjenjuju se na beznačajne stavke (vidjeti točku 12. Predgovora).*

**Cilj**

Cilj je ovog Standarda propisati osnovu za prezentiranje financijskih
izvještaja opće namjene, da bi se osigurala usporedivost s financijskim
izvještajima poduzeća prethodnih razdoblja kao i s financijskim izvještajima
drugih poduzeća. Da bi se postigao ovaj cilj, ovaj Standard postavlja opće
ocjene za prezentiranje financijskih izvještaja, upute za njihovu strukturu
i minimum zahtjeva sadržaja financijskih izvještaja. Priznavanje, mjerenje
i objavljivanje određenih transakcija i poslovnih događaja obrađuju drugi
međunarodni računovodstveni standardi.

**Djelokrug**

**1. *Ovaj se Standard treba primijeniti u prezentiranju
financijskih izvještaja za opće namjene sastavljenih i prezentiranih u
skladu s Međunarodnim računovodstvenim standardima.***

**2.** Financijski izvještaji opće namjene jesu oni koji su namijenjeni
da udovolje potrebama korisnika koji nisu u položaju da zahtijevaju oblikovana
izvješća da se udovolji njihovim određenim potrebama za informacijom. Financijski
izvještaji opće namjene jesu oni koji se prezentiraju zasebno ili u okviru
drugog javnog dokumenta, kao što je godišnje izvješće ili prospekt. Ovaj
se Standard ne odnosi na skraćene financijske informacije međurazdoblja.
Ovaj se Standard jednako primjenjuje na financijske izvještaje pojedinog
poduzeća kao i na konsolidirane financijske izvještaje grupe poduzeća.
Međutim, Standard unaprijed ne isključuje prezentiranje financijskih izvještaja
koji se sastavljaju u skladu s Međunarodnim računovodstvenim standardima
kao i financijskih izvještaja matice prema nacionalnim zahtjevima u okviru
istoga dokumenta, tako dugo dok je osnova za sastavljanje jasno objavljena
u izvještaju o računovodstvenim politikama.

**3.** Ovaj se Standard odnosi na sve vrste poduzeća, uključujući
banke i osiguravajuća društva. Dodatni zahtjevi za banke i slične financijske
institucije, u skladu sa zahtjevima ovoga Standarda, postavljeni su u MRS-u
30, Objavljivanja u financijskim izvještajima banaka i drugim financijskim
institucijama.

**4.** Ovaj Standard koristi pojmove koji su prikladni poduzeću kojemu
je cilj stjecanje dobiti. Prema tome, poslovna poduzeća javnoga sektora
mogu primijeniti zahtjeve ovoga Standarda. Neprofitne jedinice, država
i druga poduzeća javnoga sektora, koji namjeravaju primjenjivati ovaj Standard,
mogu izraditi dopune opisa korištenih za stanovite stavke financijskih
izvještaja, kao i samih financijskih izvještaja. Takvi subjekti također
mogu prezentirati dodatne dijelove financijskih izvještaja.

**Svrha financijskih izvještaja**

**5.** Financijski izvještaji strukturiraju financijsko predočenje
financijskog položaja i transakcija koje je poduzelo neko poduzeće. Cilj
je financijskih izvještaja opće namjene pružiti informaciju o financijskom
položaju, uspješnosti i novčanom tijeku poduzeća, koja je korisna širokom
krugu korisnika u donošenju ekonomskih odluka. Financijski izvještaji također
prikazuju rezultate upravljanja resursima koje je povjereno upravi. Da
se udovolji ovim ciljevima, financijski izvještaji pružaju informaciju
poduzeća o:

a) imovini,

b) obvezama,

c) glavnici,

d) prihodima i rashodima, uključujući dobitke i gubitke i

e) novčanim tijekovima.

Ova informacija, zajedno s drugim informacijama u bilješkama uz financijske
izvještaje, pomaže korisnicima u predviđanju budućih novčanih tijekova
poduzeća te osobito u određivanju vremena i izvjesnosti stvaranja novca
i novčanih ekvivalenata.

**Odgovornost za financijske izvještaje**

**6.** Odgovornost za sastavljanje i prezentiranja financijskih izvještaja
ima uprava i/ili drugo upravno tijelo poduzeća.

**Dijelovi financijskih izvještaja**

**7. *Cjeloviti skup financijskih izvještaja je sljedeći:***

***a) bilanca,***

***b) račun dobiti i gubitka***

***c) promjene glavnice***

***c1) izvještaj o svim promjenama glavnice ili***

***c2) izvještaj o promjeni glavnice osim promjena nastalih iz kapitalnih
transakcija s vlasnicima i raspodjele vlasnicima***

***d) izvještaj o novčanom tijeku,***

***e) računovodstvene politike i bilješke uz financijske izvještaje.***

**8.** Poduzeća se potiču da prezentiraju, izvan financijskih izvještaja,
financijsko stajalište managementa kojim se opisuju i objašnjavaju glavna
obilježja financijske uspješnosti i financijskog položaja poduzeća te osnovne
neizvjesnosti s kojima se poduzeće suočava. Takvo izvješće može imati pregled
kojim se ističe sljedeće:

a) osnovni čimbenici i utjecaji koji određuju uspješnost kao i promjene
okruženja u kojem poduzeće djeluje, odgo-vornost poduzeća na te promjene
i njihov učinak te politika poduzeća za ulaganja da se održi i potakne
uspješnost, uključujući i politiku dividendi;

b) izvori financiranja poduzeća, politika u svezi s povećanjem uspješnosti
i politike upravljanja rizicima;

c) snaga i resursi poduzeća čija vrijednost nije sadržana u bilanci
prema Međunarodnim računovodstvenim stan-dardima.

**9.** Mnoga poduzeća prezentiraju, izvan financijskih izvještaja,
dodatne izvještaje, kao što su izvješća o zaštiti čovjekove okoline i izvještaje
o dodanoj vrijednosti, posebno u djelatnostima gdje su čimbenici čovjekove
okoline značajni i kada zaposleni smatraju da trebaju biti važan korisnik
izvješća. Poduzeća se potiču da prezentiraju takve dodatne izvještaje ako
management vjeruje da pomaže korisnicima u donošenju ekonomskih odluka.

OPĆA RAZMATRANJA

**Fer prezentiranje i primjenjivanje Međunarodnih računovodstvenih
standarda**

**10. *Financijski izvještaji trebaju fer prezentirati financijski
položaj, financijsku uspješnost i novčane tijekove poduzeća. Fer prezentiranje
se postiže odgovarajućom primjenom Međunarodnih računovodstvenih standarda
u financijskim izvještajima u gotovo svim okolnostima, uz dodatno objavljivanje
rezultata, ako je neophodno.***

**11. *Poduzeća čiji financijski izvještaji su u skladu s Međunarodnim
računovodstvenim standardima trebaju objaviti tu činjenicu. U financijskim
izvještajima ne treba se posebno navesti da su u skladu s međunarodnim
računovodstvenim standardima, osim ako nisu u skladu sa svim zahtjevima
svakog primjenjivanog Standarda i svakog primjenjivanog objašnjenja Stalnog
odbora za objašnjenje.***

**12. *Neodgovarajući računovodstveni postupak se ne ispravlja objavljivanjem
korištenih računovodstvenih politika, bilješkama ili značajnim objašnjenjem.***

**13. *U vrlo rijetkim slučajevima, kada management zaključi da bi
primjenjivanje zahtjeva nekog standarda bilo pogrešno te je stoga takvo
odstupanje nužno da se postigne fer prezentiranje, poduzeće treba objaviti:***

***a) da je management zaključio da financijski izvještaji fer prezentiraju
financijski položaj, financijsku uspješnost i novčane tijekove poduzeća;***

***b) da su primijenjeni u svim značajnim aspektima primjenjivani
Međunarodni računovodstveni standardi, osim odstupanja u nekom Standardu
da se postigne fer prezentiranje;***

***c) standard od kojega je poduzeće odstupilo, prirodu odstupanja,
uključujući postupak koji standard zahtijeva, razlog zašto bi taj postupak
bio pogrešan u danim uvjetima te usvojeni postupak i***

***d) financijski učinak odstupanja na neto dobit ili gubitak, imovinu,
obveze, glavnicu i novčani tijek poduzeća svakog izviještenog razdoblja.***

**14.** Financijski izvještaji se ponekad opisuju kao "temelje se
na", "u skladu su sa značajnim zahtjevima od" ili "u skladu su sa računovodstvenim
zahtjevima" Međunarodnih računovodstvenih standarda. Često ne postoji daljnjih
informacija, premda je jasno da značajni zahtjevi objavljivanja, ako nisu
računovodstveni zahtjevi, nisu ispunjeni. Takvi su izvještaji pogrešni
budući da odstupaju od pouzdanosti i razumljivosti financijskih izvještaja.
Kako bi se osiguralo da financijski izvještaji koji navode da su u skladu
s Međunarodnim računovodstvenim standardima ispune zahtjeve standarda kojega
zahtijevaju korisnici na međunarodnoj razini, ovaj Standard sadrži opći
zahtjev koji financijski izvještaji trebaju dati o fer prezentiranju, prikaz
o tome kako je zahtjev o fer prezentiranju ispunjen te druge upute za određivanje
iznimno rijetkih slučajeva kada je odstupanje nužno. On također zahtijeva
detaljno objavljivanje okolnosti koje objašnjavaju odstupanje. Postojanje
suprotstavljenih nacionalnih zahtjeva nije samo po sebi dostatno da zadovolji
odstupanje od financijskih izvještaja sastavljenih primjenom Međunarodnih
računovodstvenih standarda.

**15.** U gotovo svim okolnostima fer prezentiranje se postiže primjenjivanjem
svih značajnih dijelova koji se odnose na Međunarodne računovodstvene standarde.
Fer prezentiranje zahtijeva:

a) izbor i primjenjivanje računovodstvenih politika u skladu s točkom
20.,

b) prezentiranje informacije, uključujući računovodstvene politike na
način koji pruža relevantne, pouzdane, usporedive i razumljive informacije
i

c) pružanje dodatnih objavljivanja kada su zahtjevi u Međunarodnim računovodstvenim
standardima nedostatni da omoguće korisnicima razumjeti utjecaj pojedinih
transakcija ili poslovnih događaja u svezi s financijskim položajem i uspješnosti
poduzeća.

**16.** U iznimno rijetkim slučajevima, primjena određenog zahtjeva
Međunarodnog računovodstvenog standarda može dovesti do pogrešnog razumijevanja
financijskih izvještaja. To će biti slučaj samo ako je postupak koji zahtijeva
standard potpuno neprikladan i stoga se fer prezentiranje ne može postići
primjenjivanjem standarda ili dodatnim objavljivanjem. Odstupanje nije
potpuno jednostavno budući da drugi postupak također ne bi mogao dati fer
prezentiranje.

**17.** Kada se procjenjuje je li nužno odstupanje od određenog zahtjeva
Međunarodnih računovodstvenih standarda, u obzir se uzima sljedeće:

a) cilj zahtjeva i zašto cilj nije postignut ili nije relevantan u određenim
okolnostima i

b) način na koji se okolnosti poduzeća razlikuju od drugih poduzeća
koja primjenjuju zahtjev.

**18.** Budući da se očekuje da će okolnosti koje zahtijevaju odstupanje
biti iznimno rijetke i potreba za odstupanjem bit će stvar posebne rasprave
i subjektivne prosudbe, važno je da su korisnici svjesni da poduzeće ne
može primjenjivati Međunarodne računovodstvene standarde u svim značajnim
dijelovima. Također je važno da dobiju dosta informacija koje će im omogućiti
donošenje prosudbi o tome je li odstupanje nužno i izračunati odstupanja
koja bi se mogla zahtijevati da se udovolji standardu. Odbor za međunarodne
računovodstvene standarde će razmatrati primjere neprimjenjivanja koji
će izazvati njegovu pozornost (primjerice, od poduzeća, revizora i zakonodavnih
tijela) i razmotrit će potrebu razjašnjenja putem objašnjenja ili dopune
standarda, kako bi se osiguralo da odstupanja ostanu samo u iznimno rijetkim
slučajevima.

**19. *Ako se prema određenim odredbama standarda neki međunarodni
računovodstveni standard primjenjuje prije nego što stupa na snagu, ta
se činjenica treba objaviti.***

**Računovodstvene politike**

**20. *Management poduzeća treba odabrati i primjenjivati računovodstvene
politike tako da financijski izvještaji budu u skladu sa svim zahtjevima
svakog primjenjivanog Međunarodnog računovodstvenog standarda i objašnjenja
Stalnog odbora za objašnjenja. Tamo gdje nema posebnih zahtjeva, management
treba utvrditi politike koje će omogućiti da financijski izvještaji pruže
informacije koje su:***

***a) relevantne za potrebe donošenja odluka korisnika i***

***b) pouzdane tako da:***

***1) vjerno predočuju rezultate i financijski položaj poduzeća,***

***2) održavaju ekonomsku bit poslovnih događaja i transakcija, a
ne samo zakonsku formu,***

***3) su neutralne i nepristrane,***

***4) su oprezne i***

***5) cjelovite u svim značajnim dijelovima.***

**21.** Računovodstvene su politike posebna načela, osnove, dogovori
i praksa koje je usvojilo poduzeće u sastavljanju i prezentiranju financijskih
izvještaja.

**22.** U odsustvu specifičnog međunarodnog računovodstvenog standarda
i objašnjenja Stalnog odbora za objašnjenje, management koristi svoje prosudbe
u razvijanju računovodstvenih politika, koje pružaju najkorisnije informacije
korisnicima financijskih izvještaja poduzeća. Pri donošenju prosudbi, management
uzima u obzir sljedeće:

a) zahtjeve i upute Međunarodnih računovodstvenih stan-darda koji obrađuju
slična pitanja,

b) definicije, kriterije za priznavanje i mjerenje imovine, obveza,
prihoda i rashoda postavljenih u Okviru IASC-a,

c) stajališta drugih tijela koja donose računovodstvene standarde i
prihvaćenu praksu samo u onoj mjeri u kojoj su u skladu s točkama a) i
b).

**Neograničenost vremena poslovanja**

**23. *Pri sastavljanju financijskih izvještaja management treba
procijeniti je li poduzeće u mogućnosti i nadalje primijeniti temeljnu
računovodstvenu pretpostavku neograničenog vremena poslovanja. Financijski
se izvještaji trebaju sastavljati na osnovi računovodstvene pretpostavke
neograničenog vremena poslovanja, osim ako management ne namjerava likvidirati
poduzeće, prestati poslovati ili ako nema realnih alternativa da se to
učini. Ako management pri navedenom prosuđivanju ima saznanja o neizvjesnostima
koje se odnose na poslovne događaje i uvjete koji mogu značajno dovesti
u sumnju mogućnost da i nadalje primjenjuje temeljnu računovodstvenu pretpostavku
neograničenog vremena poslovanja, te se neizvjesnosti trebaju objaviti.
Ako se financijski izvještaji ne sastavljaju na osnovi neograničenog vremena
poslovanja ta se činjenica treba objaviti zajedno s osnovom na kojoj su
financijski izvještaji sastavljeni kao i razlozima zašto poduzeće ne primjenjuje
prethodno navedenu temeljnu računovodstvenu pretpostavku neograničenog
vremena poslovanja.***

**24.** Pri procjenjivanju je li temeljna pretpostavka neograničenog
vremena poslovanja prikladna, management uzima u obzir sve raspoložive
informacije za predvidivo buduće razdoblje, koje bi trebalo najmanje biti
za razdoblje od dvanaest mjeseci od datuma bilance, s time da razdoblje
nije ograničeno. Ovo razmatranje ovisi o činjenicama za svaki slučaj posebno.
Ako poduzeće ima podatke o svojim ranijim profitabilnim poslovanjima i
redoviti pristup financijskim izvorima, zaključak da je računovodstvena
osnova neograničenog vremena poslovanja prikladna, može se postići bez
podrobnih analiza. U drugim će slučajevima management možda trebati razmotriti
veliki broj čimbenika koji utječu na tekuću i očekivanu profitabilnost,
planove otplate duga i moguće izvore zamjene financiranja prije nego se
zaključi da je prikladna primjena temeljne računovodstvene pretpostavke
neograničenog vremena poslovanja.

**Računovodstvena osnova nastanka događaja**

**25. *Poduzeće treba sastavljati svoje financijske izvještaje prema
računovodstvenoj osnovi nastanka događaja, osim informacije o novčanom
tijeku.***

**26.** Prema računovodstvenoj osnovi nastanka događaja, transakcije
i događaji se priznaju kada nastanu (a ne kada se primi ili plati novac
ili novčani ekvivalent) te se evidentiraju u računovodstvenim evidencijama
i izvješćuju u financijskim izvještajima razdoblja na koja se odnose. Rashodi
se priznaju u računu dobiti i gubitka na osnovi izravne povezanosti (načelo
povezanosti) između nastalih troškova i ostvarenih određenih stavaka prihoda.
Međutim, primjena načela povezanosti ne dopušta priznavanje stavaka u bilanci
koji ne udovoljavaju definiciji imovine ili obveza.

**Dosljedno prezentiranje**

**27. *Prezentiranje i klasifikacija stavaka u financijskim izvještajima
trebaju ostati isti iz jednog u drugo razdoblje, sve dok ne dođe do:***

***a) značajnih promjena vrsta poslovanja poduzeća ili pregleda prezentiranja
financijskih izvještaja koji će doprinijeti prikladnijem prezentiranju
poslovnih događaja i transakcija ili***

***b) promjena prezentiranja koje zahtijeva međunarodni računovodstveni
standard ili objašnjenje Stalnog odbora za objašnjenje.***

**28.** Značajno stjecanje, otuđenje ili promjena prezentiranja financijskog
izvještaja može ukazivati da se financijski izvještaji trebaju prezentirati
različito. Samo ako je vjerojatno da će promijenjena struktura nastaviti
postojati ili ako je alternativna prezentacija jasnija i bolja, poduzeće
treba promijeniti način prezentiranja svojih financijskih izvještaja. Ako
je takva promjena prezentiranja obavljena, poduzeće reklasificira usporedne
podatke u skladu s točkom 38. Promjena prezentiranja u skladu s nacionalnim
zahtjevima dopuštena je tako dugo dok je promijenjeno prezentiranje u skladu
sa zahtjevima ovoga Standarda.

**Značajnost i zbrajanje**

**29. *U Financijskim izvještajima svaka se značajna stavka treba
odvojeno prezentirati. Beznačajni iznosi trebaju se zbrajati s iznosima
slične prirode ili funkcije i ne trebaju se prezentirati zasebno.***

**30.** Financijski izvještaji proizlaze iz obrade velikog broja
transakcija koje su strukturirane zbrajanjem u skupine, u skladu s prirodom
ili funkcijom. Završni stupanj procesa zbrajanja i klasifikacije je prezentiranje
suženih i razvrstanih podataka koji oblikuju stavku samih financijskih
izvještaja ili bilješki uz financijske izvještaje. Ako pojedina stavka
nije značajna, ona se zbraja s drugom stavkom samih financijskih izvještaja
ili u bilješkama uz financijske izvještaje. Neka stavka koja nije dovoljno
značajna da osigura odvojeno prezentiranje u samim financijskim izvještajima
može unatoč tomu biti dovoljno značajna da se treba prezentirati odvojeno
u bilješkama uz financijske izvještaje.

**31.** Informacija je značajna, u ovom kontekstu, ako bi njeno neobjavljivanje
moglo utjecati na ekonomske odluke korisnika poduzete na osnovi financijskih
izvještaja. Značajnost ovisi o veličini i vrsti stavke, koja je ocijenjena
u konkretnim okolnostima ispuštanja. Pri odlučivanju je li stavka ili zbroj
stavki značajan, veličina i priroda stavke se procjenjuje zajedno. Ovisno
o okolnostima, priroda ili veličina stavke mogla bi biti određujući čimbenik.
Primjerice, pojedinačna se sredstva s istom prirodom i funkcijom zbrajaju
čak iako su pojedinačni iznosi veliki. Međutim, velike stavke koje se razlikuju
po prirodi ili funkciji prezentiraju se odvojeno.

**32.** Značajnost osigurava da se određeni zahtjevi međunarodnih
računovodstvenih standarda za objavljivanjem ne trebaju ispuniti ako rezultirajuća
informacija nije značajna.

*Prijeboj*

**33. *Kod imovine i obveza ne treba se obavljati prijeboj, osim
ako se prijeboj ne zahtijeva ili je dopušten drugim međunarodnim računovodstvenim
standardom.***

**34. *Kod stavaka prihoda i rashoda prijeboj se može obaviti samo
ako:***

***a) to zahtijeva ili dopušta Međunarodni računovodstveni standard
ili***

***b) dobici, gubici i odnosni rashodi koji proizlaze iz istih ili
sličnih transakcija i poslovnih događaja nisu značajni. Takvi se iznosi
trebaju zbrojiti u skladu s 29. točkom.***

**35.** Važno je da se i imovina i obveze te prihodi i rashodi iskazuju
odvojeno ako su značajni. Prijeboj u računu dobiti i gubitka ili u bilanci,
osim kada prijeboj odražava bit transakcije ili poslovnog događaja, smanjuje
mogućnost korisniku da razumije poduzete transakcije kao i pristup budućim
novčanim tijekovima poduzeća. Iskazivanje vrijednosti imovine nakon vrijednosnog
usklađenja, primjerice, otpis zastarjelih zaliha i otpis sumnjivih i spornih
potraživanja nije prijeboj.

**36.** MRS 18, Prihodi, definira pojam prihoda i zahtijeva da ih
se mjeri po fer vrijednosti primljene naknade ili potraživanja, uzimajući
u obzir trgovački diskont i visinu rabata kojega odobrava poduzeće. U tijeku
svojih redovitih aktivnosti poduzeće poduzima druge transakcije koje ne
stvaraju prihode, ali koje su uzgredne glavnim aktivnostima koje stvaraju
prihode. Ako takvo prezentiranje odražava bit transakcije ili poslovnog
događaja rezultati se takvih transakcija prezentiraju saldiranjem prihoda
i rashoda koji dovode do istih transakcija. Primjerice:

a) dobici i gubici kod otuđenja dugotrajne imovine, uključujući ulaganja
i poslovna sredstva, iskazuju se tako da se umanje prihodi otuđenog knjigovodstvenog
iznosa sredstva i povezanih troškova prodaje;

b) izdatak koji se nadoknađuje prema ugovoru s trećom stranom (primjerice,
ugovor o podnajmu) prebija se s odnosnom naknadom i

c) izvanredne se stavke mogu prezentirati neto bez poreza i manjinskih
udjela s bruto iznosima prikazanim u bilješkama uz financijske izvještaje.

**37.** Pored toga, dobici i gubici koji nastanu iz skupine sličnih
transakcija izvješćuju se na neto osnovi, primjerice, dobici i gubici kod
tečajnih razlika ili gubici i dobici kod financijskih instrumenata koji
se drže za poslovne svrhe. Međutim, takvi se dobici i gubici iskazuju odvojeno
ako je njihova veličina, prihoda ili nastanak takav da odvojeno objavljivanje
zahtijeva MRS 8, Neto dobit ili gubitak razdoblja, temeljne pogreške i
promjene računovodstvenih politika.

**Usporedne informacije**

**38. *Osim ako neki međunarodni računovodstveni standard dopušta
ili zahtijeva drukčije, usporedne se informacije trebaju objaviti za prethodno
razdoblje za sve numeričke informacije u financijskim izvještajima. Usporedna
se informacija treba uključiti u prikaznu i opisnu informaciju, ako je
relevantna za razumijevanje financijskih izvještaja tekućeg razdoblja.***

**39.** U nekim slučajevima, prikazna informacija dana u financijskim
izvještajima prethodn(ih)og razdoblja nastavlja biti relevantna u tekućem
razdoblju. Primjerice, detalji pravnog spora, čiji je ishod bio neizvjestan
na zadnji datum bilance i još nije riješen, objavljuju se u tekućem razdoblju.
Korisnici saznaju iz informacije da je neizvjesnost postojala na posljednji
datum bilance kao i o postupcima koji su poduzeti tijekom razdoblja da
se riješi ta neizvjesnost.

**40. *Ako je prezentiranje ili klasifikacija stavaka u financijskim
izvještajima promijenjena, usporedni se iznosi trebaju reklasificirati,
osim ako je nepraktično da se osigura usporedivost s tekućim razdobljem,
kao i priroda, iznos i razlog za reklasifikaciju treba se objaviti. Ako
je nepraktično reklasificirati usporedne iznose, poduzeće treba objaviti
razlog radi čega se ne obavlja reklasificiranje te prihodu promjena koji
bi mogli izvesti, ako bi se iznosi reklasificirali.***

**41.** Mogu postojati okolnosti kada je nepraktično reklasificirati
usporedne informacije da se postigne usporedivost s tekućim razdobljem.
Primjerice, podaci se možda nisu mogli skupiti u prijašnje(i)m razdoblju(ima)
na način koji omogućuje reklasifikaciju te može biti nepraktično ponovno
kreirati informaciju. U takvim se okolnostima objavljuje vrsta usklađivanja
s usporedivim iznosima koji bi se mogli obaviti. MRS 8 obrađuje usklađivanja
koja zahtijeva usporedna informacija prema promjeni računovodstvene politike
koja se primjenjuje retroaktivno.

STRUKTURA I SADRŽAJ

**Uvod**

**42.** Ovaj Standard zahtijeva stanovita objavljivanja u samim financijskim
izvještajima, zatim zahtijeva da se ostale stavke trebaju objaviti u samim
financijskim izvještajima ili u bilješkama uz financijske izvještaje te
ima skup preporučenih oblika izvješćivanja danih u dodatku Standarda, koje
poduzeće može primijeniti u ovisnosti o svojim okolnostima. MRS 7 daje
strukturu za prezentiranje izvještaja o novčanom tijeku.

**43.** Ovaj Standard koristi pojam objavljivanja u širem smislu
te riječi, što obuhvaća stavke prezentirane u svakom financijskom izvještaju
kao i u bilješkama uz financijske izvještaje. Objavljivanja koja zahtijevaju
drugi Međunarodni računovodstveni standardi iskazuju se u skladu s tim
standardima. Osim ako nije na prethodni način uređeno ili drugim standardom
drukčije određeno, takva se objavljivanja iskazuju u samom relevantnom
financijskom izvještaju ili u bilješkama uz financijske izvještaje.

*Financijski izvještaji*

**44. *Financijski se izvještaji trebaju jasno odrediti tako da se
razlikuju od drugih informacija istog publiciranog dokumenta.***

**45.** Međunarodni računovodstveni standardi primjenjuju se na financijske
izvještaje, a ne na druge informacije prezentirane u godišnjem izvješću
ili drugom dokumentu. Prema tomu, važno je da su korisnici u stanju razlikovati
informacije koje su sastavljene u skladu s korištenim Međunarodnim računovodstvenim
standardima od drugih informacija koje mogu biti korisne korisnicima, međutim,
njima se ne bavi ovaj Standard.

**46. *Svaki se dio financijskog izvještaja treba jasno odrediti.
Pored toga, informacije koje treba posebno istaknuti te ponoviti ako je
neophodno za ispravno razumijevanje prezentirane informacije jesu sljedeće:***

***a) naziv izvještajnog poduzeća ili druga odrednica,***

***b) je li financijski izvještaji obuhvaćaju samo poduzeće ili grupu
poduzeća,***

***c) datum bilance ili razdoblje na koje se financijski izvještaji
odnose, ovisno što je prikladno za odnosni dio financijskih izvještaja,***

***d) izvještajna valuta,***

***e) razina preciznosti primijenjena u prezentiranju podataka financijskih
izvještaja.***

**47.** Zahtjevi navedeni u točki 46. uobičajeno se ispunjavaju isticanjem
naziva i skraćenih naziva u kolonama na svakoj stranici financijskih izvještaja.
U određivanju najboljeg načina prezentiranja takve informacije primjenjuje
se prosudba. Primjerice, ako se financijski izvještaji predočuju elektronski,
ne mora se koristiti odvajanje stranica; gornje se stavke tada prezentiraju
dovoljno učestalo da se osigura razumijevanje dane informacije.

**48.** Financijski su izvještaji često razumljiviji prezentiranjem
podataka u tisućama ili milijunima jedinica izvještajne valute. To je primjenjivo
tako dugo dok nije izgubljena razina preciznosti u objavljenoj i relevantnoj
informaciji.

*Izvještajno razdoblje*

**49. *Financijski se izvještaji trebaju prezentirati najmanje jednom
godišnje. Ako se, u iznimnim okolnostima, datumi bilance poduzeća mijenjaju
i godišnji se financijski izvještaji prezentiraju za razdoblje duže ili
kraće od jedne godine, poduzeće tada treba za dodatno razdoblje obuhvaćeno
financijskim izvještajima objaviti sljedeće:***

***a) razlog primjene razdoblja koje nije godina i***

***b) činjenicu da se usporedni iznosi računa dobiti i gubitka, promjene
u glavnici, novčani tijekovi i odnosne bilješke uz financijske izvještaje
ne mogu uspoređivati.***

**50.** U iznimno rijetkim okolnostima od poduzeća se može zahtijevati
ili omogućiti da promijene datum bilance, primjerice, stjecanje poduzeća
od strane drugog poduzeća s različitim datumom bilance. U ovom slučaju
važno je da korisnici znaju da se prikazani iznosi tekućeg razdoblja i
usporedni iznosi ne mogu uspoređivati te da je razlog promjene datuma bilance
objavljen.

**51.** Obično se financijski izvještaji sastavljaju dosljedno iz
jedne u drugu godinu. Međutim, neka poduzeća daju prednost izvješću, primjerice,
razdoblju od 52 tjedna iz praktičnih razloga. Ovaj Standard unaprijed ne
isključuje ovaj pristup, s time što će se vjerojatno financijski izvještaji
značajno razlikovati od izvještaja sastavljenih za razdoblje od jedne godine.

*Pravovremenost*

**52.** Korisnost se financijskih izvještaja umanjuje ako nisu raspoloživi
korisnicima u razumnom razdoblju poslije datuma bilance. Poduzeće treba
biti u stanju da predoči financijske izvještaje u roku od šest mjeseci
od datuma bilance. Dodatni čimbenici kao što su složenost poslovanja poduzeća
nisu dovoljan razlog za izostanak pravovremene izrade izvješća. Konkretniji
rokovi određuju se zakonom i tržišnim propisima u mnogim zakonodavstvima.

**Bilanca**

*Razlikovanje kratkotrajnog od dugotrajnog*

**53. *Na osnovi prirode svojega poslovanja svako poduzeće treba
odrediti hoće li prezentirati kratkotrajnu i dugotrajnu imovinu te kratkoročne
i dugoročne obveze kao odvojene klasifikacije u samoj bilanci. Točke 57.
do 65. ovoga Standarda primjenjuju se onda ako se provodi navedeno razlikovanje.
Ako poduzeće odredi da neće provoditi ovo razlikovanje, imovina i obveze
trebaju se prezentirati u širem smislu radi likvidnosti.***

**54. *Neovisno o tome koja se metoda prezentiranja usvoji, za svaku
stavku imovine i obveza poduzeće čiji se zbrojni iznosi očekuju naknaditi
ili podmiriti prije ili nakon dvanaest mjeseci od datuma bilance, poduzeće
treba objaviti iznos koji se očekuje naknaditi ili podmiriti nakon više
od dvanaest mjeseci od datuma bilance.***

**55.** Ako poduzeće isporučuje robu i usluge s jasno identificirajućim
poslovnim ciklusom, razlikovanje kratkotrajne i dugotrajne imovine i obveza
u samoj bilanci pruža korisnu informaciju razlikujući neto imovinu koja
neprekidno cirkulira kao radni kapital od one koju poduzeće koristi kod
dugotrajnih poslova. Time se također razlikuje imovina koja se očekuje
realizirati unutar tekućeg poslovnog ciklusa i obveze koje su dospjele
za podmirenje u istome razdoblju.

**56.** Informacija o datumima dospijeća imovine i obveza korisna
je u procjenjivanju likvidnosti i solventnosti poduzeća. MRS 32, Financijski
instrumenti: Objavljivanje i prezentiranje, zahtijeva objavljivanje datuma
dospijeća financijske imovine i financijskih obveza. Financijska imovina
obuhvaća kupce i druga potraživanja, a financijske obveze obuhvaćaju dobavljače
i druge obveze. Informacije o očekivanom datumu naknade ili podmirenja
nemonetarne imovine i obveza kao što su zalihe i rezerviranja također su
korisne neovisno o tome je li se imovina i obveze klasificiraju kao kratkotrajna
i dugotrajna. Primjerice, poduzeće objavljuje vrijednost zaliha koja se
očekuje naknaditi nakon više od jedne godine od datuma bilance.

*Kratkotrajna imovina*

**57. *Neko se sredstvo treba razvrstati kao kratkotrajno ako:***

***a) se očekuje realizirati ili se drži za prodaju ili potrošnju
u redovnom tijeku poslovnog ciklusa poduzeća ili***

***b) se uglavnom drži za poslovne svrhe ili na kratki rok i očekuje
se realizirati unutar dvanaest mjeseci od datuma bilance ili***

***c) je sredstvo novac ili novčani ekvivalent čija upotreba nije
ograničena.***

***Sva druga imovina treba se razvrstati kao dugotrajna imovina.***

**58.** U ovom se Standardu koristi pojam "dugotrajna" koji obuhvaća
dugotrajnu materijalnu i nematerijalnu te financijsku imovinu. Međutim,
time se ne zabranjuje upotreba alternativnih opisa, ako je značenje jasno.

**59.** Poslovni ciklus poduzeća je vrijeme između nabave materijala
koji ulaze u proces i stjecanja novca ili instrumenta koji se brzo može
konvertirati u novac. Kratkotrajna imovina obuhvaća zalihe i potraživanja
s osnova prodaje kao dio normalnog poslovnog ciklusa, čak iako ciklus traje
dulje od dvanaest mjeseci od datuma bilance. Utrživi vrijednosni papiri
se razvrstavaju kao tekuća imovina ako se očekuju realizirati u okviru
dvanaest mjeseci od datuma bilance, a u suprotnom se razvrstavaju kao dugotrajna
imovina.

*Kratkoročne obveze*

**60. *Neka se obveza treba razvrstati kao kratkoročna ako:***

***a) se očekuje podmiriti u redovitom tijeku poslovnog ciklusa poduzeća
ili***

***b) se dospijeće treba podmiriti u okviru dvanaest mjeseci od datuma
bilance.***

***Sve druge obveze trebaju se razvrstati kao dugoročne obveze.***

**61.** Kratkoročne obveze mogu se kategorizirati na sličan način
kao kratkotrajna imovina. Neke kratkoročne obveze kao što su obveze prema
dobavljačima te obračunane i razgraničene obveze za zaposlene i ostale
obveze čine dio obrtnog kapitala koji se koristi u redovitom poslovnom
ciklusu. Takve se poslovne stavke razvrstavaju kao tekuće obveze, čak ako
dospijevaju za podmirenje u roku duljem od dvanaest mjeseci od datuma bilance.

**62.** Ostale kratkoročne obveze se ne podmiruju kao dio tekućeg
poslovnog ciklusa, ali dospijevaju za podmirenje u okviru dvanaest mjeseci
od datuma bilance. To su, primjerice, kratkoročne obveze koje se odnose
na kamate, prekoračenja na bankovnom računu, obveze za dividende, porez
na dobit te neposlovne obveze. Obveze koje se odnose na kamate jesu kratkoročna
dospijeća dugoročnih obveza koje osiguravaju dugoročno financiranje obrtnog
kapitala, a obveze koje ne dospijevaju za podmirenje u okviru dvanaest
mjeseci od datuma bilance, jesu dugoročne obveze.

**63. *Poduzeće treba i nadalje klasificirati svoje dugoročne obveze
koje su opterećene kamatama kao dugoročne, čak iako dospijevaju za podmirenje
u okviru dvanaest mjeseci od datuma bilance ako:***

***a) se izvorni rok odnosio na razdoblje dulje od dvanaest mjeseci,***

***b) poduzeće namjerava refinancirati obveze kao dugoročne i***

***c) navedena namjera za refinanciranjem je uređena sporazumom ili
postoji ponovni plan podmirenja obveza, koji je dovršen prije nego su usvojeni
financijski izvještaji.***

***Iznos bilo koje obveze koja se isključuje iz kratkoročnih obveza
u skladu s ovom točkom, zajedno s informacijom koja to objašnjava, treba
se prezentirati u bilješkama uz bilancu.***

**64.** Neke obveze koje dospijevaju za otplatu unutar sljedećeg
poslovnog ciklusa mogu se očekivati da se refinanciraju ili pomaknu ("otkotrljaju")
prema ocjeni poduzeća te stoga se ne očekuju koristiti kao tekući obrtni
kapital. Smatra se da takve obveze čine dio dugotrajnog financiranja i
trebaju se razvrstati kao dugoročne obveze. Međutim, u slučaju da po ocjeni
poduzeća to nije refinanciranje (kao što bi mogao biti slučaj ako nema
ugovora o financiranju), refinanciranje se ne može smatrati automatski
te se obveza razvrstava kao tekuća obveza, osim ako se sklapanje ugovora
o financiranju ne zaključi prije usvajanja financijskih izvještaja, uz
uvjet postojanja dokaza da je obveza na datum bilance bila dugoročna.

**65.** Neki ugovori o zaduživanju sadrže da zajmoprimatelj poduzme
neke ugovorene radnje koje utječu da obveze postaju otplative na zahtjev,
ako se prekinu određeni uvjeti koji se odnose na financijsko stanje zajmoprimatelja.
U takvim uvjetima, obveza se razvrstava kao dugoročna obveza samo ako:

a) se davatelj zajma suglasio, prije usvajanja financijskih izvještaja,
da neće tražiti otplatu obveza radi prestanka ugovorenih uvjeta i

b) nije vjerojatno da će daljnji prekidi nastati u okviru dvanaest mjeseci
od datuma bilance.

*Informacija koju treba prezentirati u bilanci*

**66. *U bilanci se trebaju prezentirati iznosi najmanje sljedećih
stavaka:***

***a) nekretnine, postrojenja i oprema,***

***b) nematerijalna imovina,***

***c) financijska imovina (bez iznosa sadržanih u točkama d), f)
i g),***

***d) ulaganja obračunana metodom udjela,***

***e) zalihe,***

***f) kupci i druga potraživanja,***

***g) novac i novčani ekvivalenti,***

***h) dobavljači i druge obveze,***

***i) porezne obveze i imovina kako zahtijeva MRS 12, Porez na dobit,***

***j) rezerviranja,***

***k) dugoročne obveze uključujući i obveze koje se odnose na kamate,***

***l) manjinski udjel,***

***m) emitirani kapital i rezerve.***

**67. *Pored navedenih stavaka, u samoj bilanci se trebaju prezentirati
skupine računa i međuzbrojevi ako to zahtijeva međunarodni računovodstveni
standard ili ako je takva prezentacija neophodna da se predoči fer financijski
položaj poduzeća.***

**68.** Ovaj Standard ne propisuje poredak ili oblik prezentiranja
stavaka. Točka 66. jednostavno daje popis stavaka koje se razlikuju po
vrsti ili funkciji i koje zaslužuju zasebno prezentiranje u samoj bilanci.
Ilustrativni oblici su dani u dodatku uz ovaj Standard. Korekcije uz gornje
stavke jesu sljedeće:

a) stavke se dodaju ako drugi međunarodni računovodstveni standard zahtijeva
odvojeno prezentiranje u samoj bilanci ili kada je veličina ili funkcija
neke stavke takva da bi odvojeno prezentiranje pomoglo istinitom i fer
položaju i

b) korišteni opisi i poredak stavaka mogu se dopunjavati i mijenjati
prema vrsti poslovanja poduzeća i njegovim transakcijama da se pruži informacija
koja je neophodna za razumijevanje financijskog položaja. Primjerice, banka
će dopuniti gore navedeni opis da bi se primijenili specifičniji zahtjevi
u točkama 18. do 25. MRS-a 30, Objavljivanja u financijskim izvještajima
banaka i sličnim financijskim institucijama.

**69.** Stavke navedene u točki 66. su općenite i ne trebaju se ograničiti
na stavke koje potpadaju pod djelokrug ovog Standarda. Primjerice, skupina
nematerijalna imovina obuhvaća goodwill i imovinu nastalu iz izdataka za
razvoj.

**70.** Prosudba o tome prezentiraju li se dodatne stavke odvojeno
temelji se na:

a) vrsti i likvidnosti imovine to dospijeću vodeći računa, u većini
slučajeva, o odvojenom prezentiranju goodwilla i imovine nastale iz izdataka
za razvoj, monetarne i nemonetarne imovine te kratkotrajne i dugotrajne
imovine,

b) njihovoj funkciji u poduzeću, pri čemu će se, primjerice, odvojeno
prezentirati poslovna i financijska imovina, zalihe, potraživanja i novac
i novčani ekvivalenti i

c) veličini, vrsti i vremenskom okviru obveza pri čemu će se, primjerice,
odvojeno prezentiranje obveza koje donose kamate i obveza koje ne donose
kamate te rezerviranja razvrstati kao tekuće i dugoročne obveze.

**71.** Imovina i obveze koje se razlikuju po prirodi i funkciji
ponekad se različito iskazuju. Primjerice, neke skupine nekretnina, postrojenja
i opreme mogu se knjižiti po trošku nabave ili po revaloriziranim iznosima
u skladu s MRS-om 16. Primjena različitih osnova mjerenja za različite
skupine imovina ukazuje da se njihova priroda ili funkcija razlikuju te
se stoga trebaju prezentirati kao odvojene stavke.

*Informacija koju treba prezentirati u bilanci ili u bilješkama
uz financijske izvještaje*

**72. *Poduzeće treba objaviti u samoj bilanci ili u bilješkama uz
bilancu daljnje razvrstavanje prezentiranih skupina stavaka, razvrstanih
na način koji odgovara poslovanju poduzeća. Ako je potrebno svaka se stavka
treba dalje razvrstati prema vrsti i iznosima obveza i potraživanja od
matičnog poduzeća, povezanih društava i ovisnih društava te drugih povezanih
strana.***

**73.** Detaljna analitika u samoj bilanci ili u bilješkama uz bilancu
ovisi o zahtjevima u međunarodnim računovodstvenim standardima te veličini
i funkciji odnosnih iznosa. Čimbenici postavljeni u točki 70. također se
koriste da se odluči osnova daljnjeg razvrstavanja. Objavljivanje će ovisiti
o svakoj stavci, primjerice:

a) materijalna imovina se razvrstava po skupinama propisanim MRS-om
16, Nekretnine, postrojenja i oprema,

b) potraživanja se razvrstavaju na potraživanja od kupaca, drugih članova
grupe, potraživanja od povezanih stranaka, predujmove i druga potraživanja,

c) zalihe se razvrstavaju u skladu s MRS-om 2, Zalihe, kao trgovačka
roba, sirovine, materijal, proizvodnja u tijeku i gotovi proizvodi,

d) rezerviranja se razvrstavaju da se odvojeno prikažu rezerviranja
za mirovine, a svaka daljnja stavka se raščlanjuje na način prikladan poslovanju
poduzeća i

e) kapital i rezerve se raščlanjuju da se odvojeno prikažu različite
skupine uplaćenog kapitala, dionička premija (dobitak od prodaje dionice
iznad njene nominalne vrijednosti) i rezerve.

**74. *Poduzeće treba, bilo u samoj bilanci ili bilješkama uz bilancu,
objaviti sljedeće:***

***a) za svaku vrstu dioničkog kapitala:***

***1) broj autoriziranih dionica,***

***2) broj izdanih dionica i u cijelosti plaćenih te izdanih ali
koje nisu u cijelosti plaćene,***

***3) nominalnu vrijednost dionica ili da dionice nemaju nominalnu
vrijednost,***

***4) povezanost broja glavnih dionica na početku i na kraju godine,***

***5) prava, prioritete i ograničenja koja se odnose na skupinu,
uključujući ograničenja kod raspodjele dividendi i otplate kapitala,***

***6) dionice poduzeća koje ono samo drži ili koje drže podružnice
ili povezana poduzeća i***

***7) dionice rezervirane za izdavanje pod opcijama i ugovorima o
prodaji, uključujući uvjete i iznose,***

***b) opis prirode i svrhe svake rezerve u okviru vlasničke glavnice,***

***c) ako su dividende predložene, ali formalno još nisu isplaćene,
iznos sadržan (ili ako nije sadržan) u obvezama i***

***d) vrijednost kumulativnih povlaštenih dividendi koje nisu priznate.***

***Poduzeće bez dioničkog kapitala, kao što je partnerstvo (ortakluk)
treba objaviti informaciju koja je približno jednaka prethodnom zahtjevu,
tako da se prikažu promjene tijekom razdoblja za svaku kategoriju udjela
u glavnici te prava, prioriteti i ograničenja koja se odnose na svaku kategoriju
udjela u glavnici.***

**Račun dobiti i gubitka**

*Informacija koju treba prezentirati u računu dobiti i gubitka*

**75. *U računu dobiti i gubitka trebaju se prezentirati iznosi najmanje
sljedećih stavaka:***

***a) prihodi,***

***b) rezultati poslovnih aktivnosti,***

***c) financijski troškovi,***

***d) udjel u dobiti i gubicima povezanim poduzećima i zajedničkim
pothvatima obračunatih metodom udjela,***

***e) rashod za porez,***

***f) dobit ili gubitak od poslovnih aktivnosti,***

***g) izvanredne stavke,***

***h) manjinski udjel i***

***i) neto dobit ili gubitak razdoblja.***

***Osim stavaka, u samom računu dobiti i gubitka trebaju se prikazati
skupine i međuzbrojevi kada to zahtijeva Međunarodni računovodstveni standard
ili kada je takvo predočenje nužno da se prezentira fer financijska uspješnost
poduzeća.***

**76.** Učinci različitih aktivnosti, transakcija i poslovnih događaja
poduzeća razlikuju se prema stabilnosti, riziku i predvidivosti, a objavljivanje
elemenata uspješnosti pomaže razumijevanju dostignute uspješnosti i procjenjivanju
budućih rezultata. Dodatne se stavke uključuju u sam račun dobiti i gubitka
i izmjenjuju kada je to nužno da se objasne elementi uspješnosti. Čimbenici
koje treba uzeti u razmatranje obuhvaćaju značajnost te prirodu i funkciju
različitih komponenata prihoda i rashoda. Primjerice, banka izmjenjuje
opis da bi primijenila specifične zahtjeve u točkama 9. do 17. MRS-a 30.
Stavke prihoda i rashoda saldiraju samo kada se ispuni kriterij iz točke
34.

*Informacija koju treba prezentirati u računu dobiti i gubitka
ili u bilješkama*

**77. *Poduzeće treba prezentirati u samom računu dobiti i gubitka
ili u bilješkama uz račun dobiti i gubitka analitiku rashoda koristeći
klasifikaciju prema vrsti prihoda ili prema funkciji rashoda u poduzeću.***

**78.** Poduzeća se potiču da prezentiraju analitiku točke 77. u
samom računu dobiti i gubitka.

**79.** Stavke rashoda se dalje raščlanjuju da se istakne stupanj
elemenata financijske uspješnosti koje se mogu razlikovati prema stabilnosti,
potencijalnim dobicima i gubicima i predvidivosti. Ova se informacija daje
na jednom od dva načina.

**80.** Prva se analitika odnosi na metodu po prirodnim vrstama troškova.
Troškovi se agregiraju prema njihovoj prirodi (primjerice amortizacija,
troškovi sirovina i materijala, troškovi prijevoza, nadnice i plaće, troškovi
promidžbe) i ne preraspoređuju se između različitih funkcija poduzeća.
Ova je metoda jednostavna za primjenu u mnogim manjim poduzećima jer nije
nužan raspored troškova poslovanja između funkcionalnih klasifikacija.
Primjer razvrstavanja primjenom ove metode je sljedeći:

Prihodi                                                                       x

Ostali poslovni prihodi                                                x
Promjene zaliha gotovih proizvoda
i proizvodnje u tijeku                             x
Troškovi sirovine i materijala                 x
Troškovi osoblja                                   x
Amortizacija                                         x
Ostali poslovni rashodi                          x
                                                   \_\_\_\_\_\_\_\_\_\_

Ukupni poslovni rashodi                                             (x)

Dobit iz poslovnih aktivnosti                                         x

===========================================

**81.** Promjena gotovih proizvoda i proizvodnje u tijeku za vrijeme
razdoblja predstavlja usklađivanje proizvodnih rashoda koja odražava činjenicu
da je proizvodnjom povećana zaliha ili da prodaja premašuje proizvodnju
koja smanjuje zalihu. U nekim zakonodavstvima, povećanje gotovih proizvoda
i proizvodnje u tijeku za vrijeme razdoblja iskazuje se odmah nakon prihoda
u prethodnom pregledu. Međutim, način prezentiranja ne smije utjecati na
veličinu iskazanog prihoda.

**82.** Druga se analiza odnosi na funkciju rashoda ili metodu "troškova
prodanih proizvoda", a rashodi se razvrstavaju prema njihovoj funkciji
kao što su troškovi prodanih proizvoda, troškovi prodaje i administrativni
troškovi. Ovo prezentiranje često pruža primjereniju informaciju korisnicima
nego razvrstavanje rashoda prema vrsti, međutim raspored troškova na funkcije
može biti proizvoljan i obuhvaćati razumnu prosudbu. Primjer razvrstavanja
primjenom funkcije metode rashoda je sljedeći:

Prihodi                                                          x
Troškovi prodanih proizvoda                        (x)
                                                         \_\_\_\_\_\_\_\_\_\_\_\_\_\_
Bruto dobit                                                   x
Ostali poslovni prihod                                   x
Troškovi prodaje                                        (x)
Administrativni troškovi                               (x)
Ostali poslovni rashodi                                (x)
                                                         \_\_\_\_\_\_\_\_\_\_\_\_\_\_
Dobit iz poslovnih aktivnosti                         x

======================================

**83. *Ako poduzeće razvrstava rashode po funkciji treba objaviti
dodatnu informaciju o vrsti rashoda, uključujući rashode za amortizaciju
materijalne i amortizaciju nematerijalne imovine i troškove osoblja.***

**84.** Izbor analitike između metode troškova prodaje i metode prirode
izdataka ovisi i o povijesnim čimbenicima i čimbenicima djelatnosti te
o vrsti organizacije. Obje metode pružaju pokazatelje troškova za koje
se može očekivati da se razlikuju, izravno ili neizravno, od vrijednosti
prihoda od prodaje ili proizvodnje. Budući da svaka metoda prezentiranja
ima prednost za određenu vrstu poduzeća, ovaj Standard zahtijeva izbor
klasifikacije koja se temelji na najvećem fer i istinitom prezentiranju
elemenata uspješnosti poduzeća. Međutim, budući da je informacija o vrsti
rashoda korisna u predviđanju budućih novčanih tijekova, dodatno se objavljivanje
zahtijeva ako se primjenjuje klasifikacija troškova prodaje.

**85. *Poduzeće treba objaviti u samom računu dobiti i gubitka ili
u bilješkama uz račun dobiti i gubitka deklarirani ili predloženi iznos
dividendi po dionici za razdoblje koje obuhvaćaju financijski izvještaji.***

**Promjene glavnice**

**86. *Poduzeće treba prezentirati izvještaj, kao odvojeni dio svojih
financijskih izvještaja, kojim se prikazuje:***

***a) neto dobit ili gubitak razdoblja;***

***b) svaka stavka prihoda i rashoda, dobitka ili gubitka koja se,
kao što zahtijevaju drugi standardi, izravno priznaje u glavnicu te ukupan
iznos tih stavaka i***

***c) kumulativni učinak promjena računovodstvene politike i ispravke
temeljnih pogrešaka obrađene prema osnovnom postupku MRS-a 8.***

***Pored toga, poduzeće treba prezentirati u ovom izvještaju ili
u bilješkama sljedeće:***

***d) kapitalne transakcije s vlasnicima i raspodjele vlasnicima,***

***e) stanje zadržane dobiti ili gubitka na početku razdoblja i na
datum bilance te promjene tijekom razdoblja i***

***f) povezanost knjigovodstvenog iznosa svake vrste kapitala, dioničke
premije (dobitak od prodaje emitirane dionice iznad njene nominalne vrijednosti)
i svake rezerve na početku i na kraju razdoblja s time da se odvojeno prikazuje
svaka promjena.***

**87.** Promjene u glavnici poduzeća između dva datuma bilance odražavaju
povećanje ili smanjenje neto imovine ili bogatstva za vrijeme toga razdoblja,
na osnovi posebnih načela mjerenja koja su usvojena i objavljena u finacijskim
izvještajima. Osim promjena koje proizlaze iz transakcija s dioničarima,
kao što su kapitalni doprinosi (uplate kapitala) i dividende, sveukupne
promjene obično predstavljaju ukupne dobitke i gubitke kao rezultat aktivnosti
poduzeća tijekom razdoblja.

**88.** MRS 8, Neto dobit i gubitak razdoblja, temeljne pogreške
i promjene računovodstvenih politika, zahtijeva da se sve stavke prihoda
i rashoda priznate u razdoblju uključe pri utvrđivanju neto dobiti ili
gubitka toga razdoblja, osim ako neki međunarodni računovodstveni standard
zahtijeva ili dopušta drukčije. Ostali standardi zahtijevaju da se dobici
i gubici, kao što su revalorizacijske rezerve i određene tečajne razlike
trebaju izravno priznati kao promjena glavnice zajedno s kapitalnim transakcijama
i raspodjelama vlasnicima. Budući da je važno uzeti u obzir sve dobitke
i gubitke u procjenjivanju promjena financijskog položaja između dva datuma
bilance, ovaj Standard zahtijeva zasebni dio financijskih izvještaja kojim
se ističu ukupni dobici i gubici razdoblja, uključujući one koji su izravno
priznati u glavnicu.

**89.** Zahtjevi navedeni u točki 86. možda se neće ispuniti na više
načina. Pristup koji je usvojen u mnogim zakonodavstvima propisuje oblik
u stupcima koji povezuje početna i završna stanja svakog elementa dioničke
glavnice, uključujući stavke a) do f). Alternativa ovome je prezentiranje
odvojenog dijela financijskih izvještaja koji predočuje samo stavke a)
do c). Prema ovom pristupu, stavke propisane točkama a) do f) prikazuju
se u bilješkama uz financijske izvještaje. Oba navedena pristupa prikazana
su u dodatku ovog Standarda. Neovisno o tome koji je pristup usvojen, točka
86. zahtijeva međuzbroj stavaka u točki b), koji će omogućiti korisnicima
da izvedu ukupne dobitke i gubitke proizašle iz aktivnosti tijekom razdoblja.

**Izvještaj o novčanom tijeku**

**90.** MRS-om 7 postavljeni su zahtjevi za prezentiranjem izvještaja
o novčanom tijeku i druga objavljivanja. MRS-om 7 se ističe da je informacija
o novčanom tijeku korisna korisnicima financijskih izvještaja kao osnovi
za procjenjivanje sposobnosti poduzeća da stvara novac i novčane ekvivalente
i potrebe poduzeća da podrži novčane tijekove.

**Bilješke uz financijske izvještaje**

*Struktura*

**91. *Bilješke uz financijske izvještaje trebaju:***

***a) pružiti informaciju o osnovi za sastavljanje financijskih izvještaja
i određene računovodstvene politike koje su izabrane i primijenjene za
značajne transak-cije i poslovne događaje,***

***b) objaviti informaciju koju zahtijevaju Međunarodni računovodstveni
standardi koja još nije predočena u financijskim izvještajima i***

***c) pružiti dodatne informacije koje nisu prezentirane u samim
financijskim izvještajima, ali koje su nužne za fer prezentiranje.***

**92. *Bilješke uz financijske izvještaje trebaju se prezentirati
na sustavan način. Svaka stavka u bilanci, računu dobiti i gubitka i izvještaju
o novčanom tijeku treba biti označena odnosnom informacijom u bilješkama.***

**93.** Bilješke uz financijske izvještaje sadrže skraćeni opis ili
detaljniju analizu iznosa prikazanu u bilanci, računu dobiti i gubitka,
izvještaju o novčanom tijeku i izvještaju o promjenama u glavnici kao i
dodatne informacije kao što su nepredviđene obveze i druge obveze. Bilješke
sadrže zahtijevane informacije i one koje se potiču objavljivati prema
Međunarodnim računovodstvenim standardima te druga objavljivanja neophodna
da se postigne fer prezentiranje.

**94.** Bilješke se uobičajeno prezentiraju prema redoslijedu koji
će korisnicima pomoći u razumijevanju financijskih izvještaja, uspoređujući
ih s drugim poduzećima na sljedeći način:

a) izvještaj o primjenjivanju Međunarodnih računovodstvenih standarda
(vidjeti točku 11.),

b) izvještaj o osnovi (osnovama) utvrđivanja i primjenjivanim računovodstvenim
politikama,

c) dodatne informacije za prezentirane stavke u svakom financijskom
izvještaju po redoslijedu prema kojem je svaka stavka i financijski izvještaj
prezentiran i

d) druga objavljivanja, uključujući:

1) nepredviđene obveze, druge preuzete obveze i druga financijska objavljivanja
i

2) nefinancijska objavljivanja.

**95.** U nekim okolnostima može biti neophodno ili poželjno utvrditi
različiti poredak određenih pozicija u bilješkama. Primjerice, informacija
o kamatnim stopama i usklađivanjima fer vrijednosti može se spojiti s informacijom
o dospijećima financijskih instrumenata, tako da se prije daju objavljivanja
u računu dobiti i gubitka, a potom ona koja se odnose na bilancu. Unatoč
tome, sustavna struktura u bilješkama se zadržava tako dugo dok je to praktično.

**96.** Informacija o osnovama za sastavljanje financijskih izvještaja
i određenim računovodstvenim politikama može se prezentirati kao odvojeni
dio financijskih izvještaja.

*Prezentiranje računovodstvenih politika*

**97. *U dijelu računovodstvenih politika koji se odnosi na bilješke
uz financijske izvještaje treba opisati sljedeće:***

***a) osnovu (ili osnove) mjerenja (utvrđivanja elemenata) korištene
za sastavljanje financijskih izvještaja i***

***b) svaku specifičnu računovodstvenu politiku koja je neophodna
za ispravno razumijevanje financijskih izvještaja.***

**98.** Osim specifičnih računovodstvenih politika korištenih u financijskim
izvještajima, za korisnike je važna primijenjena osnova (osnove) mjerenja
(nabavna vrijednost, tekuća cijena, vrijednost koja se može realizirati,
fer vrijednost ili sadašnja vrijednost) jer ona čini osnovu na koji se
način svi financijski izvještaji sastavljaju. Ako se u financijskim izvještajima
koristi više osnova za mjerenje (utvrđivanje), primjerice, kada se neka
dugotrajna imovina revalorizira, dovoljno je pružiti pokazatelj kategorija
imovina i obveza za svaku primijenjenu osnovu utvrđivanja.

**99.** U određivanju treba li se određena računovodstvena politika
objaviti, management razmatra hoće li takvo objavljivanje pomoći korisnicima
u razumijevanju načina na koji su transakcije i poslovni događaji predočeni
u izvještenoj uspješnosti i financijskom položaju. Računovodstvene politike
koje poduzeće može razmotriti u prezentiranju obuhvaćaju, ali se ne ograničavaju,
na sljedeće:

a) priznavanje prihoda,

b) načela konsolidacije, uključujući podružnice i povezana poduzeća,

c) poslovna spajanja,

d) zajednički poduhvati,

e) priznavanje i amortizacija materijalne i nematerijalne imovine,

f) kapitalizacija troškova zaduživanja i drugih izdataka,

g) ugovori o izgradnji,

h) ulaganja u nekretnine,

i) financijski instrumenti i ulaganja,

j) najmovi,

k) troškovi istraživanja i razvoja,

l) zalihe

m) porezi, uključujući i odgođene poreze,

n) rezerviranja,

o) troškovi mirovina,

p) prevođenje inozemnih valuta i zaštita,

q) određivanje poslovnih i zemljopisnih segmenata i osnova za raspored
troškova po segmentima,

r) određivanje novca i novčanih ekvivalenata,

s) računovodstvo inflacije i

t) državne potpore.

Ostali Međunarodni računovodstveni standardi posebno zahtijevaju objavljivanje
računovodstvenih politika u mnogim područjima.

**100.** Svako poduzeće razmatra prirodu svojih djelatnosti i politike
koje bi korisnik mogao očekivati da se objave za tu vrstu poduzeća. Primjerice,
od svih poduzeća privatnog sektora moglo bi se očekivati da objave računovodstvene
politike za porez na dobit, uključujući odgođene poreze i poreze na imovinu.
Ako poduzeće ima značajne inozemne poslove ili transakcije u inozemnoj
valuti, očekuje se objavljivanje računovodstvenih politika za priznavanje
dobitaka i gubitaka od tečajnih razlika i zaštićivanja takvih dobitaka
i gubitaka. U konsolidiranim financijskim izvještajima objavljuje se politika
primijenjena za određivanje goodwilla i manjinskih interesa.

**101.** Računovodstvena politika može biti značajna ako prikazani
iznosi za tekuće i prethodno razdoblje nisu značajni. Također je prikladno
objaviti računovodstvene politike za svaku politiku koja nije obuhvaćena
postojećim Međunarodnim računovodstvenim standardima, već koji su primijenjeni
u skladu s točkom 20.

*Druga objavljivanja*

**102. *Ako nije objavljeno u publiciranoj informaciji s financijskim
izvještajima, poduzeće treba objaviti sljedeće:***

***a) domicil i pravni oblik poduzeća, država spajanja i službena
adresa poduzeća (ili glavno mjesto poslovanja ako se razlikuje od sudskog
registra),***

***b) opis prirode poslovanja poduzeća i njegovih glavnih aktivnosti,***

***c) naziv matičnog poduzeća i matičnog poduzeća grupe i***

***d) broj zaposlenih na kraju razdoblja ili prosječni broj zaposlenih
tijekom razdoblja.***

DATUM STUPANJA NA SNAGU

**103. *Ovaj Međunarodni računovodstveni standard stupa na snagu
za financijske izvještaje koji obuhvaćaju razdoblja koja počinju 1. srpnja
1998. ili poslije. Ranija primjena se potiče.***

**104.** Ovaj Međunarodni računovodstveni standard zamjenjuje MRS
1, Objavljivanje računovodstvenih politika, MRS 5, Informacija koju treba
objaviti u financijskim izvještajima i MRS 13, Prezentiranje tekućih sredstava
i tekućih obveza, koje je Odbor prihvatio 1994. u prepravljenoj verziji.

**Dodatak - ilustrativna struktura financijskog izvještaja**

*Ovaj dodatak samo je ilustrativan i ne predstavlja dio standarda.
Svrha je ovoga dodatka objasniti primjenu ovoga standarda da se pomogne
u razjašnjavanju njihova značenja.*

Ovaj Standard utvrđuje dijelove financijskih izvještaja i minimum zahtjeva
za objavljivanje u bilanci i računu dobiti i gubitka kao i prezentiranje
promjena u glavnici. Standard također utvrđuje daljnje stavke koje se mogu
prezentirati u odnosnom financijskom izvještaju ili u bilješkama uz financijske
izvještaje. Svrha je ovoga dodatka pružiti primjere načina na koji se zahtjevi
za prezentiranje računa dobiti i gubitka, bilance i promjena glavnice mogu
prezentirati u temeljnim financijskim izvještajima. Poredak prezentiranja
i opisi koji su korišteni za stavke trebaju se mijenjati ako je nužno da
bi se postiglo fer prezentiranje u pojedinačnim okolnostima svakoga poduzeća.

Za ilustrativne svrhe dana su dva računa dobiti i gubitka, kojim se
objašnjavaju dvije alternativne klasifikacije prihoda i rashoda prema prirodi
i funkciji. Također su ilustrirana dva alternativna pristupa prezentiranja
promjena glavnice.

```
            GRUPA XYZ - BILANCA 31. PROSINCA 20-2
                        (u tisućama novčanih jedinica)
                                20-2    20-2    20-1    20-1
IMOVINA
Dugotrajna imovina
Nekretnine, postrojenja
i oprema                        x              x
Goodwill                        x              x
Licencije                       x              x
Ulaganja u povezana
poduzeća                        x              x
Druga financijska
imovina                         x              x
                                x              x
                              ______           ______
                                        x               x
Kratkotrajna imovina
Zalihe                          x              x
Kupci i druga
potraživanja                    x              x
Predujmovi                      x              x
Novac i novčani
ekvivalenti                     x              x
                              _______         _______
                                        x               x
                                      ______          ______
Ukupno imovina                          x               x
                                      ======          ======
GLAVNICA I OBVEZE
Kapital i rezerve
Emitirani kapital               x               x
Rezerve                         x               x
Zadržana dobit
                                x               x
(gubitak)                     ______          ______
                                        x              x

Manjinski interes                       x              x
Dugoročne obveze
Zaduživanja koja
sadrže kamate                   x              x
Odgođeni porezi                 x              x
Obveze za mirovine              x              x
                                             ______
                                        x              x
Kratkoročne obveze
Dobavljači i druge
obveze                          x              x
Kratkoročna
zaduživanja                             x              x
Kratkoročno zaduženje
koje sadrži kamatu              x               x
Rezerviranje za
jamstva                         x               x
                              ______          ______
                                        x               x
                                      ______          ______
Ukupno glavnica
i obveze                                 x              x
                                      ======          ======

                     GRUPA XYZ - RAČUN DOBITI I GUBITKA ZA
                GODINU KOJA ZAVRŠAVA 31. PROSINCA 20-2
                       (primjer razvrstavanja rashoda po funkciji)
                               (u tisućama novčanih jedinica)
                                         20-2           20-1
Prihodi                                   x              x
Troškovi prodanih proizvoda              (x)            (x)
                                       ______          ______
Bruto dobit                               x              x
Ostali prihodi iz poslovanja              x              x
Troškovi prodaje                         (x)            (x)
Administrativni troškovi                 (x)            (x)
Ostali rashodi poslovanja                (x)            (x)
                                       ______          ______
Dobit iz poslovanja                       x              x
Trošak financiranja                      (x)            (x)
Prihod od povezanih poduzeća              x              x
                                       ______          ______
Dobit prije poreza                        x              x
Porez na dobit                           (x)            (x)
Dobit poslije poreza                      x              x
Manjinski interes                        (x)            (x)
                                       ______          ______
Neto dobit iz redovnih aktivnosti         x              x
Izvanredne stavke                         x             (x)
                                       ______          ______
Neto dobit razdoblja                      x              x
                                       ======          ======

                    GRUPA XYZ - RAČUN DOBITI I GUBITKA ZA
              RAZDOBLJE KOJE ZAVRŠAVA 31. PROSINCA 20-2
                       (primjer razvrstavanja rashoda po prirodi)
                             (u tisućama novčanih jedinica)
                                        20-2    20-1
Prihodi                                  x       x
Ostali prihodi iz poslovanja             x       x
Promjene zaliha gotovih proizvoda
i proizvodnje u tijeku                  (x)      x
Rad poduzeća koji je kapitaliziran       x       x
Troškovi sirovine i materijala          (x)     (x)
Troškovi osoblja                        (x)     (x)
Rashodi za amortizaciju materijalne i
nematerijalne imovine                   (x)     (x)
Ostali rashodi poslovanja               (x)     (x)
Dobiti iz poslovanja                     x       x
Trošak financiranja                     (x)     (x)
Prihod od povezanih poduzeća            (x)     (x)
Dobit prije poreza                       x       x
Porez na dobit                          (x)     (x)
                                       ______  ______
Dobit poslije poreza                     x       x
Manjinski interes                       (x)     (x)
                                       ______  ______
Neto dobit ili gubitak iz redovnih
aktivnosti                               x       x
Izvanredne stavke                        x      (x)
                                       ______  ______
Neto dobit razdoblja                     x       x
                                       ======  ======

GRUPA XYZ - IZVJEŠTAJ O PROMJENAMA GLAVNICE ZA GODINU KOJA ZAVRŠAVA 31. PROSINCA 20-2
                                                                Revalori-       Rezerve
                                Dionički        Dionička        zacijske        za te-          Zadržana        Ukupno
                                kapital         premija         rezerve         čajne           dobit
                                                                                razlike
Saldo 31. XII. 20-0              x               x               x               (x)             x               x
Promjene račun. politika                                                                        (x)             (x)
                                ______________________________________________________________________________________
Prepravljeni saldo               x               x               x               (x)             x               x
Revalorizacijske rezerve
nekretnina, postrojenje i opreme                                 x                                               x
Manjak od revalorizacije ulaganja                               (x)                                             (x)
Tečajne razlike                                                                  (x)
                                ______________________________________________________________________________________
Neto dobici i gubici koji nisu
priznati u računu dobiti i gubitka                               x               (x)                             x
Neto dobit razdoblja                                                                             x               x
Dividende                                                                                       (x)             (x)
Emitirani dionički kapital       x               x                                                               x
                                ______________________________________________________________________________________
Saldo 31. XII. 20-1              x               x               x               (x)             x               x
Manjak od revalorizacije
nekretnina                                                      (x)                                             (x)
Višak od revalorizacije
ulaganja                                                         x                                               x
Tečajne razlike                                                                  (x)                            (x)
                                ______________________________________________________________________________________
Neto dobici i gubici koji nisu
priznati u računu dobiti i gubitka                              (x)              (x)                            (x)
Neto dobit razdoblja                                                                             x               x
Dividende                                                                                       (x)             (x)
Emitirani dionički kapital       x               x                                                               x
Saldo 31. XII. 20-2              x               x               x               (x)             x               x

======================================================================================================================

GRUPA XYZ - IZVJEŠTAJ O PRIZNATIM DOBICIMA I GUBICIMA ZA GODINU KOJA ZAVRŠAVA 31. PROSINCA 20-2*
(u tisućama novčanih jedinica)
                                                20-2    20-1
Višak/manjak od revalorizacije nekretnina       (x)      x
Višak/manjak od revalorizacije ulaganja          x      (x)
Tečajne razlike od prevođenja financijskih
izvještaja inozemnih subjekata                  (x)     (x)
                                             ________  _______
Neto dobici koji nisu priznati u računu
dobiti i gubitka                                 x       x
Neto dobit razdoblja                             x       x
                                            ________  _______
Ukupno priznati dobici i gubici                  x       x
                                            ========  =======
Učinak promjena računovodstvene politike                 x
                                                      =======

```

*Gornji primjer ilustrira pristup koji prezentira one promjene glavnice
koje predstavljaju dobitke i gubitke u odvojenom dijelu financijskih izvještaja.
Prema ovom pristupu, povezivanje početnih i zaključnih salda dioničkog
kapitala rezervi i zadržane dobiti, kao što je prikazano u prethodnom primjeru,
daje se u bilješkama uz financijske izvještaje.*

### **Međunarodni računovodstveni standard MRS 14 (promijenjeni)**

### **Izvješćivanje o dijelovima poduzeća**

**Kazalo**
**Cilj**
**Djelokrug**Točka
1 - 7
**Definicije**8
- 25
 Definicije iz drugih međunarodnih
 računovodstvenih standarda                                                                   8

 Definicije poslovnog dijela i zemljopisnog
 dijela poduzeća                                                                              9
- 15
 Definicije prihoda, rashoda, rezultata, imovine
 i obveza dijela poduzeća                                                                16-25

**IDENTIFICIRANJE DIJELOVA PODUZEĆA
O KOJIMA SE MOŽE IZVJEŠĆIVATI                                  26 - 43**

**Oblici izvješćivanja o primarnom i
sekundarnom dijelu poduzeća**26
- 30
**Poslovni i zemljopisni dijelovi poduzeća**31
- 33
**Dijelovi poduzeća o kojima se može izvješćivati**                      34
- 43
**RAČUNOVODSTVENE POLITIKE DIJELA
PODUZEĆA**
 **44 - 48**
**OBJAVLJIVANJE**                                                                    **49
- 83**
**Primarni oblik izvješćivanja**50
- 67
**Sekundarni oblik izvješćivanja**68
- 72
**Primjer objavljivanja dijelova**                                                           73

**Druga objavljivanja**74
- 83
**DATUM STUPANJA NA SNAGU                                                 84**

**DODACI**

**1. Stablo o definiranju dijela poduzeća**

**2. Primjer objavljivanja dijelova poduzeća**

**3. Sažetak zahtjeva za objavljivanjem**

*Standarde, koji su pisani masnim kurzivom, treba čitati u kontekstu
osnovnog materijala i uputa za primjenu u ovom Standardu te u kontekstu
Predgovora Međunarodnim računovodstvenim standardima. Međunarodni računovodstveni
standardi ne primjenjuju se na beznačajne stavke (vidjeti točku 12. Predgovora).*

**Cilj**

Cilj je ovoga Standarda utvrditi načela za iskazivanje financijske informacije
po dijelovima poduzeća - informacija o različitim vrstama proizvoda i usluga
poduzeća i različitim zemljopisnim područjima u kojima ono posluje - da
pomogne korisnicima financijskih izvještaja:

a) bolje razumijevanje uspješnosti prošloga razdoblja,

b) bolji pristup rizicima i prihodima poduzeća i

c) bolje informativne prosudbe o poduzeću kao cjelini.

Mnoga poduzeća imaju više proizvoda ili usluga ili posluju u zemljopisnim
područjima s različitim stupnjevima profitabilnosti, mogućnosti rasta,
budućeg napretka i rizika. Informacija o različitim vrstama proizvoda i
usluga i poslovima poduzeća u različitim zemljopisnim područjima - često
zvana informacija o dijelovima poduzeća - važna je u procjenjivanju rizika
i rezultata raznolikih ili višenacionalnih poduzeća, koji se možda ne mogu
izvesti iz zbrojnih podataka. Prema tomu, informacija o dijelovima poduzeća
uopće se smatra nužnom da se udovolji potrebama korisnika financijskih
izvještaja.

**Djelokrug**

**1. *Ovaj se Standard treba primijeniti u cjelovitom setu publiciranih
financijskih izvještaja koji su u skladu s Međunarodnim računovodstvenim
standardima.***

**2.** Kao što je navedeno u MRS-u 1, Prezentiranje financijskih
izvještaja, cjeloviti set financijskih izvještaja obuhvaća bilancu, račun
dobiti i gubitka, izvještaj o novčanom tijeku, izvještaj o promjenama glavnice
i bilješke uz financijske izvještaje.

**3. *Ovaj Standard trebaju primijeniti poduzeća čijim se glavničkim
ili dužničkim vrijednosnim papirima trguje javno kao i poduzeća koja su
u postupku izdavanja glavničkih ili dužničkih vrijednosnih papira na javnom
tržištu vrijednosnim papirima.***

**4.** Poduzeće čijim se vrijednosnim papirima ne trguje javno, a
sastavlja financijske izvještaje u skladu s Međunarodnim računovodstvenim
standardima, potiče se da dragovoljno objavi financijsku informaciju o
dijelu poduzeća.

**5. *Ako poduzeće, čijim se vrijednosnim papirima ne trguje javno,
odluči dragovoljno objaviti informaciju o dijelovima poduzeća u financijskim
izvještajima koji su u skladu s Međunarodnim računovodstvenim standardima,
tada je obvezno ispunjavati sve zahtjeve iz ovoga Standarda.***

**6. *Ako jedno financijsko izvješće sadrži konsolidirane financijske
izvještaje poduzeća čijim se vrijednosnim papirima trguje javno i zasebne
financijske izvještaje matice ili jednu ili više povezanih poduzeća, informacije
o dijelovima poduzeća treba se prezentirati samo kao konsolidirani financijski
izvještaji. Ako je povezano poduzeće samo poduzeće čijim se vrijednosnim
papirima trguje javno, ono prezentira informaciju o dijelovima povezanog
poduzeća u svojem zasebnom financijskom izvješću.***

**7. *Slično prethodno navedenome, ako jedno financijsko izvješće
sadrži financijske izvještaje poduzeća čijim se vrijednosnim papirima trguje
javno i zasebne financijske izvještaje zavisno poduzeća obračunanog metodom
udjela ili zajednički pothvat u kojem poduzeće ima financijski interes,
informacije o dijelovima poduzeća trebaju se prezentirati samo kao financijski
izvještaji poduzeća. Ako je zavisno poduzeće obračunano metodom udjela
ili zajednički pothvat samo poduzeće čijim se vrijednosnim papirima trguje
javno, ono će prezentirati informacije o dijelovima poduzeća u svojem zasebnom
financijskom izvješću.***

**Definicije**

*Definicije iz drugih Međunarodnih računovodstvenih standarda*

**8. *U ovom se Standardu koriste sljedeći izrazi sa značenjima navedenim
u MRS-u 8, Neto dobit ili gubitak razdoblja, temeljne pogreške i promjene
računovodstvenih politika i u MRS-u 18, Prihodi:***

***Poslovne aktivnosti jesu glavne aktivnosti poduzeće koje
stvaraju prihode i druge aktivnosti koje nisu ulagateljske ili financijske
aktivnosti.***

***Računovodstvene politike jesu posebna načela, osnove, dogovori,
pravila i praksa koje je usvojilo poduzeće u sastavljanju i prezentiranju
financijskih izvještaja.***

***Prihod je bruto priljev ekonomskih koristi tijekom razdoblja
koji proizlazi iz redovnih aktivnosti poduzeća, ako ti priljevi imaju za
posljedicu povećanje glavnice, osim povećanja glavnice, koja se odnose
na doprinose sudionika u glavnici.***

*Definicije poslovnog dijela i zemljopisnog dijela poduzeća*

**9. *Izraz poslovni dio poduzeća i zemljopisni dio poduzeća u ovom
se Standardu koristi sa sljedećim značenjima.***

***Poslovni dio poduzeća je komponenta poduzeća koja se može
razlikovati i koji je angažiran u pružanju pojedinog proizvoda ili usluge
ili skupine proizvoda ili usluga te koji podliježe rizicima i rezultatima
i koji se razlikuje od drugih poslovnih dijelova poduzeća. Pri određivanju
je li se proizvodi i usluge odnose na dio poduzeća trebaju se razmotriti
sljedeći čimbenici:***

***a) priroda proizvoda i usluga,***

***b) priroda proizvodnih postupaka,***

***c) vrsta ili skupine korisnika proizvoda ili usluga,***

***d) metode koje se koriste za distribuciju proizvoda ili pružanje
usluga,***

***e) priroda propisa koji uređuju ovo područje, ako postoje, primjerice,
za bankarstvo, osiguranje te za javna poduzeća.***

***Zemljopisni dio poduzeća je komponenta poduzeća koja se
može razlikovati koji je angažiran u pružanju proizvoda ili usluge u okviru
pojedinih ekonomskih okruženja te koji podliježe rizicima i rezultatima
i koji se razlikuje od poslovnih komponenata drugih poslovnih okruženja.
Pri određivanju zemljopisnih dijelova poduzeća treba razmatrati sljedeće
čimbenike:***

***a) sličnosti ekonomskih i političkih uvjeta,***

***b) povezanost između djelatnosti različitih zemljopisnih područja,***

***c) podudarnost djelatnosti,***

***d) posebni rizici u svezi s tim djelatnostima u pojedinom području,***

***e) propisi o kontroli tečaja i***

***f) valutni rizici.***

***Dio poduzeća o kojem se može izvješćivati je poslovni dio
ili zemljopisni iz prethodnih definicija za koji ovaj Standard zahtijeva
objavljivanje informacije o dijelu poduzeća.***

**10.** Čimbenici za određivanje poslovnih i zemljopisnih dijelova
poduzeća navedeni u točki 9. ovoga Standarda nisu poredani po nekom redoslijedu.

**11.** Jedan poslovni dio poduzeća nema proizvode i usluge sa značajnim
razlikovanjem rizika i rezultata. Premda mogu postojati mnoge nesličnosti
na jedan ili više čimbenika pri određivanju poslovnog dijela, od proizvoda
i usluga koji su uključeni u jedan poslovni dio poduzeća očekuje se da
budu slični s većinom tih čimbenika.

**12.** Slično navedenome, zemljopisni dio poduzeća ne obuhvaća djelatnosti
ekonomskih okruženja sa značajnim rizicima i rezultatima. Zemljopisni dio
poduzeća može biti jedna zemlja, skupina dvije ili više zemalja ili regija
u okviru neke zemlje.

**13.** Pretežani su izvori rizika kako je većina poduzeća organizirana
i kako se njime upravlja. Prema tome, točka 27. ovoga Standarda ukazuje
da je osnova za određivanje dijelova poduzeća organizacijska struktura
poduzeća i njen unutarnji sustav izvješćivanja. Na rizike i rezultate poduzeća
utječu zemljopisni *lokacija djelatnosti* (na osnovu toga gdje se
proizvode proizvodi ili isporučuju usluge) te također *lokacija tržišta*(gdje se proizvodi prodaju ili pružaju usluge). Ova definicija omogućuje
da se zemljopisni dio poduzeća temelji:

a) na lokaciji proizvodnih ili uslužnih kapaciteta poduzeća i druge
imovine ili

b) na lokaciji tržišta i kupaca.

**14.** Organizacijska struktura i struktura unutarnjeg izvješćivanja
redovito će pružati dokaz o tome proistječe li pretežan izvor zemljopisnih
rizika iz lokacije imovine (izvorna njihova prodaja) ili iz lokacije kupaca
(odredište njihove prodaje). Prema tomu, poduzeće razmatra svoju strukturu
da odredi treba li se zemljopisni dio temeljiti na lokaciji imovine ili
na lokaciji kupaca.

**15.** Određivanje strukture poslovnog ili zemljopisnog dijela poduzeća
sadrži i dio prosudbe. Pri ovoj prosudbi uprava poduzeća uzima u obzir
ciljeve financijskog izvješćivanja po dijelovima poduzeća kao što je utvrđeno
u ovom Standardu te kvalitativna obilježja financijskih izvještaja kako
su utvrđeni u Okviru za sastavljanje i prezentiranje financijskih izvještaja.
Navedena kvalitativna obilježja obuhvaćaju važnost, pouzdanost i usporedivost
financijske informacije koja je dana o različitim skupinama proizvoda i
usluga poduzeća i o djelatnostima u pojedinim zemljopisnim područjima te
korisnost informacije u procjenjivanju rizika i rezultata za poduzeće u
cjelini.

*Definicija prihoda, rashoda, rezultata, imovine i obveza
dijela poduzeća*

**16. *U ovom se Standardu koriste sljedeći dodatni izrazi s određenim
značenjima:***

***Prihod dijela poduzeća iskazuje se u računu dobiti i gubitka
poduzeća koji se može izravno pripisati dijelu poduzeća i primjereni dio
prihoda poduzeća koji se ne može razumno rasporediti da dio poduzeća, neovisno
o tome je li prihod od prodaje proizlazi iz vanjskih kupaca ili iz transakcija
s drugim dijelovima poduzeća. Prihodi dijela poduzeća ne obuhvaćaju:***

***a) izvanredne stavke,***

***b) prihode od kamata i dividende, uključujući kamate zarađene
na predujmovima i zajmovima kod drugih dijelova poduzeća, osim ako su djelatnosti
dijela poduzeća prije svega financijske naravi ili***

***c) dobitke kod prodaje ulaganja ili gubitke kod otpisa duga, osim
ako su djelatnosti dijela poduzeća prije svega financijske naravi.***

***Prihodi dijela poduzeća obuhvaćaju udjele dobiti ili gubitka od
povezanih poduzeća, zajedničkih pothvata ili drugih ulaganja obračunanih
metodom udjela samo ako su te stavke uključene u konsolidirane ili ukupne
prihode poduzeća.***

***Prihodi dijela poduzeća obuhvaćaju udjele u prihodima u zajednički
kontroliranom subjektu zajedničkog pothvata koji je obračunan razmjernom
konsolidacijom u skladu s MRS 31, Financijsko izvješćivanje o udjelima
u zajedničkim pothvatima.***

***Rashod dijela poduzeća je rashod koji proizlazi iz poslovnih
aktivnosti dijela poduzeća koji se može izravno pripisati dijelu i primjereni
dio rashoda koji se razumno može rasporediti na dio poduzeća, uključujući
rashode koji se odnose na prodaju vanjskim kupcima i rashode koji se odnose
na transakcije s drugim dijelovima istoga poduzeća. Rashod dijela poduzeća
ne obuhvaća:***

***a) izvanredne stavke,***

***b) kamate, uključujući kamate nastale na predujmovima i zajmovima
kod drugih dijelova poduzeća, osim ako su djelatnosti dijela poduzeća prije
svega financijske naravi,***

***c) gubitke kod prodaje ulaganja ili gubitke kod otpisa duga, osim
ako su djelatnosti dijela poduzeća prije svega financijske naravi,***

***d) udjele u gubicima kod povezanih poduzeća, zajedničkih pothvata
ili drugih ulaganja obračunanih metodom udjela,***

***e) porez na dobit ili***

***f) opće upravne rashode, rashode sjedišta uprave i druge rashode
koji nastaju na razini poduzeća i koji se odnose na poduzeće u cjelini.
Međutim, ponekad troškovi nastanu na razini poduzeća u ime dijela poduzeća.
Takvi su troškovi rashod dijela poduzeća ako se odnose na poslovne aktivnosti
toga dijela poduzeća i ako se izravno mogu razumno pripisati dijelu poduzeća
ili rasporediti na njega.***

***Rashod dijela poduzeća obuhvaća udio u rashodima u zajednički
kontroliranom subjektu zajedničkog pothvata koji je obračunan razmjernom
konsolidacijom u skladu s MRS 31, Financijsko izvješćivanje o udjelima
u zajedničkim pothvatima.***

***Za djelatnosti dijela poduzeća koji su prije svega financijske
naravi, prihod od kamata i rashod za kamate mogu se iskazati saldirani,
u jednom iznosu samo za svrhe izvješćivanja o dijelovima poduzeća, ako
su te stavke saldirane u konsolidiranim ili financijskim izvještajima poduzeća.***

***Rezultat dijela poduzeća je prihod dijela umanjen za rashode.
Rezultat dijela poduzeća utvrđuje se prije usklađivanja manjinskih udjela.***

***Imovina dijela poduzeća jesu poslovna sredstva koja angažira
taj dio poduzeća u svojim poslovnim aktivnostima te koji se izravno mogu
razumno pripisati dijelu ili se mogu rasporediti na taj dio poduzeća.***

***Ako rezultat dijela poduzeća obuhvaća prihode od kamata ili dividendi,
njegova imovina obuhvaća odnosna potraživanja, zajmove, ulaganja i drugu
imovinu koja stvara prihode.***

***Imovina dijela poduzeća ne obuhvaća imovinu s osnova poreza na
dobit.***

***Imovina dijela poduzeća obuhvaća ulaganja obračunana metodom udjela,
samo ako je dobit ili gubitak od takvih ulaganja uključena u prihod dijela
poduzeća. Imovina dijela poduzeća obuhvaća udio u poslovnoj imovini zajednički
kontroliranog subjekta zajedničkog pothvata koji je obračunan razmjernom
konsolidacijom u skladu s MRS 31, Financijsko izvješćivanje o udjelima
u zajedničkim pothvatima.***

***Imovina dijela poduzeća utvrđuje se poslije smanjenja odnosnih
naknada koje su iskazane tako što su izravno saldirane u bilanci poduzeća.***

***Obveze dijela poduzeća jesu one poslovne obveze koje proizlaze
iz poslovnih aktivnosti dijela poduzeća i koje se mogu izravno pripisati
dijelu ili se mogu razumno rasporediti na dio poduzeća.***

***Ako rezultat dijela poduzeća sadrži rashod za kamatu, obveze dijela
poduzeća sadrže i odnosne kamate koje donose obveze.***

***Obveze dijela poduzeća sadrže udjel obveza zajedničkog pothvata
zajednički kontroliranog subjekta obračunanog razmjernom konsolidacijom
u skladu s MRS-om 31.***

***Obveze dijela poduzeća ne sadrže obveze s osnova poreza na dobit.***

***Računovodstvene politike dijela poduzeća jesu računovodstvene
politike usvojene za sastavljanje i prezentiranje financijskih izvještaja
konsolidirane grupe poduzeća kao i računovodstvene politike koje se odnose
na specifično izvješćivanje dijela poduzeća.***

**17.** Definicije prihoda dijela, rashoda dijela, imovine dijela
i obveze dijela poduzeća uključuju takve stavke koje se izravno mogu pripisati
dijelu poduzeća i iznose takvih stavki koje se mogu razumno rasporediti
na dio poduzeća. Poduzeće razmatra svoj unutarnji sustav izvješćivanja
tako što na početku određuje stavke koje se dijelu poduzeća izravno mogu
pripisati ili razumno rasporediti na dio poduzeća. Naime, pretpostavlja
se da iznosi koji su identificirani s dijelom poduzeća za svrhe unutarnjeg
financijskog izvješćivanja izravno se mogu pripisati na dio poduzeća ili
se razumno raspoređuju na dio poduzeća radi određivanja prihoda, rashoda,
imovine i obveza dijela poduzeća o kojem se izvješćuje.

**18.** Međutim, u nekim slučajevima prihodi, rashodi, imovina ili
obveze mogu se rasporediti na dijelove poduzeća za svrhe internog financijskog
izvješćivanja tako da ih razumije uprava poduzeća, koje može izgledati
subjektivno, arbitrarno ili teško razumljivo za vanjske korisnike financijskih
izvještaja. Takav raspored nije razuman prema definicijama prihoda, rashoda,
imovine i obveze dijela poduzeća utvrđenih ovim Standardom. Suprotno navedenome,
poduzeće može odlučiti da ne rasporedi neke prihode, rashode, imovinu ili
obveze za svrhe unutarnjeg financijskog izvješćivanja, čak iako postoji
razumna osnova za takvu provedbu. Takva se stavka raspoređuje prema definicijama
prihoda, rashoda, imovine ili obveza dijela poduzeća iz ovoga Standarda.

**19.** Primjeri imovine dijela poduzeća jesu tekuća sredstva koja
se koriste u poslovnim aktivnostima nekretnine, postrojenja i opreme koja
su pod financijskim najmom (MRS 17, Računovodstvo najmova) i nematerijalna
imovina. Ako je amortizacija materijalne ili nematerijalne imovine nekog
predmeta uključena u rashod dijela poduzeća, odnosno sredstvo također se
uključuje u imovinu dijela poduzeća. Imovina dijela poduzeća ne sadrži
imovinu koja se koristi za opće namjene u poduzeću ili u sjedištu poduzeća.
Imovina dijela poduzeća sadrži poslovnu imovinu dva ili više dijela poduzeća,
ako se ta imovina može razumno podijeliti između tih dijelova poduzeća.
Imovina dijela poduzeća obuhvaća goodwill koji se izravno može pripisati
dijelu poduzeća ili koji se može razumno rasporediti na dio poduzeća, a
taj dio poduzeća iskazuje amortizaciju goodwilla.

**20.** Primjeri obveza dijela poduzeća obuhvaćaju kupce i druge
poslovne obveze, obveze s osnova vremenskih razgraničenja, predujmove kupcima,
rezerviranja za proizvodna jamstva i druga potraživanja koja se odnose
na rezerviranja za robe i usluge. U obvezama dijela poduzeća ne iskazuju
se troškovi zaduživanja, obveze koje se odnose na imovinu koja su predmet
financijskog najma (MRS 17) i druge obveze koje nastanu za financijske
a ne za poslovne svrhe. Ako se rashod za kamate uključi u rezultat dijela
poduzeća, u obveze dijela poduzeća se uključuju odnosne obveze koje donose
kamate. U obvezama dijela poduzeća čije djelatnosti nisu primarno financijske
naravi ne iskazuju se zaduživanja i slične obveze, budući da rezultat dijela
poduzeća predstavlja dobit ili gubitak od poslovanja, a ne saldirani rezultat
od financiranja. Nadalje, budući da se dug često emitira na razini poduzeća,
dug često nije moguće izravno pripisati ili razumno rasporediti obveze
dijela poduzeća koji donosi kamate.

**21.** Mjerenje imovine i obveza dijela poduzeća obuhvaća i usklađivanja
prijašnjih knjigovodstvenih iznosa imovine i obveza koji se mogu identificirati
koji su stečeni u poslovnim spajanjima obračunanih za neke svrhe, čak ako
su ta usklađivanja obavljena samo za svrhe sastavljanja konsolidiranih
financijskih izvještaja i koja se ne iskazuju u financijskim izvještajima
matičnog poduzeća ili poduzeća u njegovu vlasništvu. Slično tomu, ako su
nekretnine, postrojenja i oprema revalorizirani nakon stjecanja u skladu
s dopuštenim alternativnim postupkom iz MRS-a 16, tada mjerenja imovine
dijela poduzeća odražavaju te revalorizacije.

**22.** Za raspoređivanje troškova neke se upute mogu naći u drugim
Međunarodnim računovodstvenim standardima. Primjerice, točke 8-16 MRS-a
2, Zalihe, sadrže uputu za pripisivanje i raspoređivanje troškova zaliha,
a točke 16-21 MRS-a 11, Ugovori o izgradnji sadrže uputu za pripisivanje
i raspoređivanje troškova na ugovore. Ta uputa može biti korisna za pripisivanje
ili raspoređivanje troškova na dijelove poduzeća.

**23.** MRS 7, Izvještaji o novčanim tijekovima, daje uputu o tome
trebaju li se prekoračenja na bankovnom računu uključiti u novac ili se
trebaju iskazati kao zaduženja.

**24.** Prihodi, rashodi, imovina i obveze dijela poduzeća određuju
se prije utvrđivanja salda unutar grupe, a unutargrupne transakcije se
eliminiraju kao dio postupaka konsolidacije, osim u mjeri u kojoj su takva
unutargrupna salda i transakcije između grupe poduzeća i samoga dijela
poduzeća.

**25.** Premda se računovodstvene politike koriste u sastavljanju
i prezentiranju financijskih izvještaja poduzeća kao cjeline koje su također
temeljne računovodstvene politike dijela poduzeća, računovodstvene politike
dijela poduzeća osim toga sadrže politike koje se odnose na specifično
izvješćivanje o dijelu poduzeća kao što su identificiranje dijela poduzeća,
metoda određivanja cijena transfera između dijelova te osnovu za raspoređivanje
prihoda i rashoda na dijelove poduzeća.

IDENTIFICIRANJE DIJELOVA PODUZEĆA O KOJIMA SE MOŽE IZVJEŠĆIVATI

**Primarni i sekundarni oblik dijela poduzeća za izvješćivanje**

**26. *Hoće li poslovni dio ili zemljopisni dio poduzeća biti primarni
oblik izvješćivanja treba se odrediti prema pretežnim izvorima i vrstama
rizika te rezultatima poduzeća. Ako na rizike i visinu rezultata poduzeća
pretežno utječu razlike proizvoda i usluga koje poduzeće proizvodi, primarni
oblik za sastavljanje informacije o dijelu poduzeća trebaju biti poslovni
dijelovi, a sekundarni izvješćivanje o zemljopisnim dijelovima. Slično
tomu, ako na rizike i visinu rezultata poduzeća pretežno utječe činjenica
da poduzeće posluje u različitim zemljama ili drugim zemljopisnim područjima,
primarni oblik za sastavljanje informacije o dijelu poduzeća trebaju biti
zemljopisni dijelovi poduzeća, a sekundarno izvješćivanje za skupine odnosnih
proizvoda i usluga.***

**27. *Uobičajena osnova za identificiranje pretežnog izvora, vrste
rizika i razlikovanje visine rezultata s kojim se sreće poduzeće te stoga
za određivanje primarnog i sekundarnog oblika izvješćivanja treba biti
unutarnja organizacijska struktura, struktura upravljanja i sustav unutarnjeg
financijskog izvješćivanja upravnom odboru i glavnom direktoru, osim u
sljedeća dva uvjeta:***

***a) ako na rizike i visinu prihoda snažno utječu razlike proizvoda
i usluga koje poduzeće proizvodi i razlike zemljopisnih područja u kojima
ono posluje, koje se dokazuje "matričnim pristupom" upravljanja poduzećem
i unutarnjim izvješćivanjem upravnom odboru i glavnom direktoru, tada poduzeće
koristi poslovne dijelove za primarno financijsko izvješćivanje, a zemljopisne
dijelove za sekundarno izvješćivanje i***

***b) ako se unutarnja organizacijska struktura i struktura upravljanja
te sustav unutarnjeg financijskog izvješćivanja upravnom odboru i glavnom
direktoru ne temelji na pojedinim proizvodima i uslugama ili skupinama
odnosnih proizvoda/usluga niti na zemljopisnim područjima, direktori i
uprava trebaju odrediti odnose li se rizici i rezultati više na proizvode
i usluge ili zemljopisna područja u kojima poduzeće posluje te prema tomu
odabrati poslovne dijelove ili zemljopisne dijelove za primarno odnosno
sekundarno financijsko izvješćivanje o dijelovima poduzeća.***

**28.** Većina poduzeća polazi od toga da je pretežan izvor rizika
i rezultata kako je poduzeće organizirano i kako se njime upravlja. Organizacijska
i upravljačka struktura poduzeća i njegov sustav unutarnjeg financijskog
izvješćivanja uobičajeno pružaju najbolji dokaz o pretežnim izvorima rizika
i rezultata za svrhe izvješćivanja o dijelovima poduzeća. Prema tomu, osim
u rijetkim okolnostima, poduzeće će u svojim financijskim izvještajima
sastaviti izvješće o dijelovima poduzeća na istoj osnovi kao za unutarnje
izvješćivanje upravi poduzeća. Pretežan izvor rizika i rezultata postaje
primarni oblik izvješćivanja o dijelu. Sekundarni izvor rizika i rezultata
postaje sekundarni oblik izvješćivanja o dijelu poduzeća.

**29.** "Matrična" prezentacija - poslovnih dijelova i zemljopisnih
dijelova poduzeća kao primarnog oblika izvješćivanja o dijelu s cjelovitim
objavljivanjem u dijelu poduzeća na svakoj osnovi - često pruža korisnu
informaciju ako na rizike i rezultate snažno utječu razlike proizvoda i
usluga koje proizvodi poduzeće i razlike zemljopisnih područja na kojima
posluje poduzeće. Ovaj Standard ne zahtijeva, ali niti ne zabranjuje "matričnu
prezentaciju".

**30.** Organizacijska struktura i unutarnje izvješćivanje u nekim
slučajevima može biti dovoljno nepovezano kako s razlikama proizvoda i
usluga koje proizvode tako i sa zemljopisnim razlikama u kojima poduzeće
posluje. Primjerice, unutarnje izvješćivanje može se uspostaviti isključivo
po organizacijskim jedinicama, koje ima za posljedicu unutarnje dijelove
poduzeća sastavljene od skupina nepovezanih proizvoda i usluga. U tim neuobičajenim
slučajevima, podaci dijela poduzeća za unutarnje izvješćivanje neće zadovoljiti
cilj ovoga Standarda. U skladu s navedenim, direktori i management prema
točki 27 b) trebaju odrediti utječu li na rizike i rezultate više proizvodi/usluge
ili zemljopisni pristup te potom odabrati poslovni dio ili zemljopisni
dio poduzeća za primarno izvješćivanje o dijelu poduzeća. Cilj je da se
postigne razumni stupanj usporedivosti s drugim poduzećima, istakne razumljivost
danih informacija i udovolji iskazanim potrebama ulagatelja, vjerovnika
i drugih za informacije o rizicima i rezultatima odnosnih proizvoda/usluga
i odnosnih zemljopisnih područja.

**Poslovni i zemljopisni dijelovi poduzeća**

**31. *Za svrhe vanjskog izvješćivanja poslovni i zemljopisni dijelovi
poduzeća trebaju biti one organizacijske jedinice za koje se informacija
sastavlja upravnom odboru i glavnom direktoru radi ocjenjivanja uspješnosti
jedinice u proteklom razdoblju i donošenje odluka o budućem raspoređivanju
resursa, osim navedenoga u točki 32.***

**32. *Ako se unutarnja organizacijska struktura i struktura upravljanja
te sustav unutarnjeg financijskog izvješćivanja upravnom odboru i glavnom
direktoru ne temelji niti na pojedinim proizvodima/uslugama ili skupinama
odnosnih proizvoda/usluga niti na zemljopisnom području, direktori i management
u skladu s točkom 27 b) trebaju odabrati poslovne ili zemljopisne dijelove
kao oblik primarnog izvješćivanja o dijelovima temeljeno na procjeni koja
oslikava primarni izvor rizika i rezultata sa sekundarnim oblikom izvješćivanja.
U tom slučaju, direktori i management moraju odrediti poslovne i zemljopisne
dijelove poduzeća za svrhe vanjskog financijskog izvješćivanja, koje se
temelji na čimbenicima navedenim u točki 9. ovoga Standarda, a ne na sustavu
unutarnjeg financijskog izvješćivanja upravnom odboru i glavnom direktoru,
u skladu sa sljedećim:***

***a) ako je jedan ili više dijelova poduzeća o kojem se izvješća
dostavljaju direktorima i upravi poslovni dio ili zemljopisni dio koji
se temelji na čimbenicima navedenim u točki 9. dok drugi dijelovi nisu,
primjenjuje se naredna podtočka b) samo na one unutarnje dijelove koji
ne zadovoljavaju definicije u točki 9. (to jest, unutarnji dio poduzeća
o kojem se izvješćuje koji ispunjava uvjete navedene definicije ne dijeli
se dalje na manje dijelove),***

***b) za one dijelove poduzeća o kojima se izvješća dostavljaju direktorima
i managementu koja ne ispunjavaju definicije navedene u točki 9. management
treba sagledati sljedeću nižu razinu unutarnje podjele, tako da je informacija
o proizvodima i uslugama ili zemljopisnim područjima u skladu s definicijama
u točki 9. i***

***c) ako tako utvrđeni dio poduzeća na nižoj razini podjele udovoljava
definiciji o poslovnom dijelu ili zemljopisnom dijelu koje se temelji na
čimbenicima navedenim u točki 9., na taj se dio poduzeća treba primijeniti
kriterij u točki 34. i 35. za identificiranje dijela poduzeća o kojem se
može izvješćivati.***

**33.** Prema ovom Standardu, većina će poduzeća utvrditi poslovne
i zemljopisne dijelove poduzeća kao organizacijske jedinice za koje se
sastavlja informacija upravnom odboru (posebno direktorima nadzora koji
nisu članovi managementa, ako postoje) i glavnom direktoru (viši dužnosnik
koji donosi odluke, koji u nekim slučajevima može biti skupina osoba) za
svrhe ocjenjivanja uspješnosti svake jedinice u proteklome razdoblju i
za donošenje odluka o rasporedu resursa u budućnosti. Čak ako poduzeće
mora primijeniti točku 32. zbog svojih dijelova poduzeća koji nisu u skladu
s proizvodima/uslugama ili zemljopisnim područjima, poduzeće će sagledati
sljedeću nižu razinu unutarnje podjele da sastavi informaciju u skladu
s proizvodima i uslugama ili zemljopisnim područjima, a ne da utvrdi dio
poduzeća isključivo za svrhe vanjskog izvješćivanja. Ovaj pristup sagledavanju
organizacijske i upravljačke strukture poduzeća i sustava unutarnjeg financijskog
izvješćivanja da se odredi poslovni dio i zemljopisni dio poduzeća za svrhe
vanjskog izvješćivanja ponekad se naziva "upravljački pristup", a organizacijske
komponente za koje se sastavlja intrerna informacija ponekad se nazivaju
"djelatni dijelovi poduzeća".

**Dijelovi poduzeća o kojima se može izvješćivati**

**34. *Ako su dva ili više poslovna ili zemljopisna dijela poduzeća
za koje se sastavlja interna informacija bitno slična mogu se spojiti u
jedan poslovni ili zemljopisni dio. Dva su ili više poslovnih ili zemljopisnih
dijelova poduzeća bitno slična samo u sljedećim uvjetima:***

***a) ako dugoročno imaju sličnu financijsku uspješnost i***

***b) ako su prikladno slični u svim čimbenicima definicije iz točke
9.***

**35. *Poslovni dio ili zemljopisni dio treba se odrediti kao dio
poduzeća o kojem se može izvješćivati ako većinu svojih prihoda ostvaruje
od prodaje vanjskim kupcima i uz sljedeće uvjete:***

***a) ako prihodi od prodaje vanjskim kupcima i od transakcija s
drugim dijelovima poduzeća iznose 10% ili više od ukupnih prihoda svih
dijelova poduzeća i to vanjskih i unutarnjih prihoda ili***

***b) ako rezultat dijela poduzeća, neovisno iznosi li dobit ili
gubitak, 10% ili više od zbrojnog rezultata svih dijelova poduzeća iskazanog
u dobiti ili zbrojnog rezultata svih dijelova poduzeća iskazanog u gubitku,
ovisno koji je veći u apsolutnoj veličini ili***

***c) ako imovina dijela poduzeća iznosi 10% ili više od ukupne imovine
svih dijelova poduzeća.***

**36. *Ako dio poduzeća o kojem se interno izvješćuje ima niže veličine
od navedenih u točki 35 postupa se na sljedeći način:***

***a) taj se dio poduzeća može odrediti kao izvještajni dio unatoč
svojoj veličini,***

***b) ako nije određen kao izvještajni dio unatoč svojoj veličini,
taj se dio poduzeća može zbrojiti u odvojeni izvještajni dio s jednim ili
više sličnih dijelova o kojima se interno izvješćuje čije su veličine također
ispod navedenih u točki 35. (dva ili više poslovnih ili zemljopisnih dijelova
su slična ako su većina čimbenika prikladno definirana prema točki 9.)
i***

***c) ako se o tom dijelu poduzeća ne izvješćuje ili ako nije zbrojen,
tada se treba uključiti kao neraspoređena stavka.***

**37. *Ako ukupni vanjski prihodi koji se mogu pripisati dijelu poduzeća
o kojem se može izvješćivati iznose manje od 75% ukupnih konsolidiranih
ili prihoda poduzeća, trebaju se odrediti dodatni dijelovi poduzeća kao
dijelovi za izvješćivanje, čak iako ne ispunjavaju uvjet od 10% iz točke
35., sve dok dio poduzeća ne postigne najmanje 75% od konsolidiranih ili
zbrojnih prihoda.***

**38.** Prag od 10% naveden u ovom Standardu ne treba razumjeti kao
osnov za primjenu načela značajnosti za bilo koje stajalište financijskog
izvješćivanja, osim za određivanje poslovnog ili zemljopisnog dijela poduzeća.

**39.** Određivanjem veličine u smislu da dio poduzeća treba većinu
prihoda ostvarivati od vanjskih kupaca, ne znači da ovaj Standard zahtijeva
da se različite faze vertikalno integriranih poslova trebaju odrediti kao
poslovni dijelovi poduzeća. Međutim, u nekim djelatnostima sadašnja je
praksa da se izvješćuje o određenim vertikalno integriranim aktivnostima
kao o poslovnim dijelovima, premda značajno ne ostvaruju prihode od vanjskih
korisnika. Primjerice, mnoge međunarodne naftne kompanije izvješćuju o
svojim uzvodnim aktivnostima (eksploatacija i proizvodnja) i svojim nizvodnim
aktivnostima (rafinerija i marketing) kao zasebnim poslovnim dijelovima
poduzeća, iako se većina ili sav nizvodni proizvod (sirova nafta) interno
transferira u djelatnost rafinerije.

**40.** Ovaj Standard potiče dragovoljno izvješćivanje, ali izričito
ne zahtijeva, o vertikalno integriranim aktivnostima kao posebnim dijelovima
poduzeća, s prikladnim opisom uključujući objavljivanje osnove za određivanje
cijena između dijelova, u skladu s točkom 75. ovoga Standarda.

**41. *Ako unutarnji sustav izvješćivanja postupa s vertikalnim integriranim
aktivnostima kao sa zasebnim dijelovima poduzeća, a poduzeće nije odlučilo
da o njima izvješćuje eksterno kao o poslovnim dijelovima poduzeća, prodajni
se dio treba spojiti s poslovnim dijelo(vi)ma u poslovni dio poduzeća koje
se određuje za vanjsko izvješćivanje, osim ako ne postoji razumna osnova
da se tako učini, u kojem slučaju prodajni dio treba se iskazati kao neraspoređena
stavka.***

**42. *Dio poduzeća koji je određen kao dio za izvješćivanje u prethodnom
razdoblju budući da je zadovoljavao uvjet od 10% treba i nadalje ostati
dio poduzeća u tekućem razdoblju, neovisno o tomu što prihodi, rezultat
i imovina ne prelaze više 10%, ako management prosudi da će dio poduzeća
i nadalje imati takvo značenje.***

**43. *Ako je dio poduzeća određen kao dio za izvješćivanje u tekućem
razdoblju budući da je zadovoljavao uvjet od 10%, podaci o prethodnom razdoblju
toga dijela poduzeća koji su prezentirani za svrhe uspoređivanja trebaju
se prepraviti da se iskaže novi izvještajni dio kao zasebni dio poduzeća,
čak iako taj dio ne zadovoljava navedeni uvjet od 10% u prethodnom razdoblju,
osim ako to nije praktično izvesti.***

RAČUNOVODSTVENE POLITIKE DIJELA PODUZEĆA

**44. *Informacija dijela poduzeća treba se sastavljati u skladu
s računovodstvenim politikama koje su usvojene za sastavljanje i prezentiranje
financijskih izvještaja konsolidirane grupe ili poduzeća.***

**45.** Polazi se od pretpostavke da računovodstvene politike koje
su odabrali direktori i management za sastavljanje konsolidiranih financijskih
izvještaja ili financijskih izvještaja na razini poduzeća jesu računovodstvene
politike za koje direktori i management vjeruju da su najprikladniji za
vanjsko financijsko izvješćivanje. Budući da je svrha informacije o dijelu
poduzeća pomoći korisnicima financijskih izvještaja u boljem razumijevanju
i boljoj informiranosti za prosuđivanje o poduzeću kao cjelini, ovaj Standard
zahtijeva kod sastavljanja informacije o dijelu zahtijeva primjenu računovodstvenih
politika koje su odabrali direktori i management. Međutim, to ne znači
da se računovodstvene politike konsolidacije ili na razini poduzeća trebaju
primijeniti na dijelove poduzeća o kojima se može izvješćivati kao na dijelove
gdje se izvješćuje o zasebnim samostalnim jedinicama. Podroban izračun
koji je izvršen za primjenjivanje pojedine računovodstvene politike na
razini poduzeća može se spustiti na dio poduzeća ako postoji razumna osnova
da se to učini. Primjerice, izračunavanje mirovine često se utvrđuje na
razini poduzeća, međutim, podaci na razini poduzeća mogu se rasporediti
na dijelove poduzeća na temelju plaća i demografskih podataka dijelova
poduzeća.

**46.** Ovaj Standard ne zabranjuje objavljivanje dodatnih informacija
o dijelu poduzeća koje su sastavljene na drugim osnovama osim usvojenih
računovodstvenih politika za konsolidirane financijske izvještaje ili financijske
izvještaje na razini poduzeća, uz uvjet (1) da se informacija interno dostavlja
upravnom odboru i glavnom direktoru radi donošenja odluka o rasporedu resursa
na dijelove poduzeća i procjenjivanja njihove uspješnosti i (2) da je osnova
utvrđivanja dodatnih informacija jasno propisana.

**47. *Imovina koju zajednički koriste dva ili više dijela poduzeća
treba se rasporediti na dijelove samo ako se njihovi prihodi i rashodi
također raspoređuju na te dijelove poduzeća.***

**48.** Način na koji se neka stavka imovine, obveza, prihoda i rashoda
raspoređuje na dijelove ovisi o prirodi tih stavaka, aktivnostima dijela
poduzeća i relativna samostalnost dijela poduzeća. Nije moguće ili nije
prikladno odrediti jedinstvenu osnovu za raspoređivanje koju trebaju primjenjivati
sva poduzeća. Također nije prikladno propisati raspored imovine, obveza,
prihoda i rashoda poduzeća koji se odnose na dva ili više dijela poduzeća,
ako je sama osnova za raspored arbitrarna ili teška za razumijevanje. U
isto vrijeme definicije prihoda, rashoda, imovine i obveza dijelova poduzeća
jesu međusobno povezane, a proizašlo raspoređivanje treba biti dosljedno.
Prema tomu, zajednički korištena sredstva raspoređuju se na dijelove poduzeća
samo ako se njihovi prihodi i rashodi također raspoređuju na te dijelove
poduzeća. Primjerice, neko se sredstvo iskazuje u imovini dijela poduzeća
samo ako se odnosna amortizacija materijalne ili nematerijalne imovine
izvodi iz mjerenja rezultata dijela poduzeća.

OBJAVLJIVANJE

**49.** U točkama 50 - 67. utvrđeni su zahtjevi za objavljivanjem
o dijelu poduzeća o kojem se može izvješćivati za *primarni* oblik
izvješćivanja. U točkama 68 - 72. utvrđeni su zahtjevi za objavljivanjem
o dijelu poduzeća za *sekundardni* oblik izvješćivanja. Poduzeća se
potiču da prezentiraju sva objavljivanja o primarnom dijelu koje je utvrđeno
u točkama 50 - 67. za svaki izvještajni sekundarni dio poduzeća, iako točke
68 - 72. zahtijevaju znatno manje objavljivanja o sekundarnom dijelu. U
točkama 74 - 83. nalazi se nekoliko drugih pitanja u svezi objavljivanja
za dijelove poduzeća. U dodatku 2. ovoga Standarda nalazi se objašnjenje
primjene tih objavljivanja.

**Primarni oblik izvješćivanja**

**50. *Zahtjevi za objavljivanjem navedeni u točkama 51 - 67. trebaju
se primijeniti na svaki izvještajni dio poduzeća koji se odnosi na primarni
oblik izvješćivanja.***

**51. *Za svaki izvještajni dio poduzeća treba objaviti prihode dijela
poduzeća. Prihodi dijela poduzeća od vanjskih kupaca i prihodi dijela poduzeća
od transakcija s drugim dijelovima trebaju se zasebno iskazati.***

**52. *Za svaki izvještajni dio poduzeće treba objaviti rezultate
poslovanja dijela poduzeća.***

**53.** Ako poduzeće može izračunati neto dobit ili gubitak dijela
poduzeća ili na drugi način utvrditi profitabilnost dijela poduzeća bez
arbitrarnog raspoređivanja, potiče se iskazivanje tih iznosa uz rezultate
poslovanja dijela poduzeća te uz prikladni opis. Ako se takvo utvrđivanje
ne temelji na usvojenim računovodstvenim politikama za konsolidirane financijske
izvještaje ili financijske izvještaje poduzeća, poduzeće će u svoje financijske
izvještaje uključiti jasni opis načina toga utvrđivanja.

**54.** Primjer mjerenja uspješnosti dijela poduzeća iznad rezultata
u računu dobiti i gubitka je bruto marža kod prodaje. Primjeri mjerenja
uspješnosti dijela poduzeća ispod rezultata u računu dobiti i gubitka je
dobit ili gubitak od redovnih aktivnosti (prije ili poslije poreza) i neto
dobit ili gubitak.

**55. *Za svaki izvještajni dio poduzeće treba objaviti knjigovodstveni
iznos imovine dijela poduzeća.***

**56. *Za svaki izvještajni dio poduzeće treba objaviti obveze dijela
poduzeća.***

**57. *Za svaki izvještajni dio poduzeće treba objaviti ukupni iznos
nastalih troškova tijekom razdoblja za stjecanje imovine dijela poduzeća
koja se očekuje koristiti tijekom više od jednog razdoblja (nekretnina,
postrojenja i oprema i nematerijalna imovina). Premda se prethodno navedeno
ponekad naziva dodatni kapital ili kapitalni izdaci, mjerenje koje zahtijeva
ovo načelo treba biti na računovodstvenom načelu nastanka događaja, a ne
na gotovinskom računovodstvenom načelu.***

**58. *Za svaki izvještajni dio poduzeće treba objaviti ukupan iznos
rashoda za amortizaciju materijalne ili nematerijalne imovine uključen
u rezultat dijela poduzeća toga razdoblja.***

**59. *Premda se ne zahtijeva ipak se potiče objavljivanje za svaki
izvještajni dio vrstu i iznos bilo koje stavke prihoda i rashoda dijela
poduzeća koje su takve visine, naravi ili nastanka da je njihovo objavljivanje
relevantno za objašnjenje uspješnosti toga razdoblja.***

**60.** MRS 8 zahtijeva da "kada su stavke prihoda i rashoda u okviru
dobiti i gubitka iz redovnih aktivnosti takvog iznosa, prirode ili nastanka
da je njihovo objavljivanje relevantno za objašnjenje uspješnosti toga
razdoblja, treba se zasebno objaviti priroda i visina takvih stavki". U
MRS-u 8 se nalaze brojni primjeri, kao što su otpis zaliha i nekretnina,
postrojenja i opreme, rezerviranje za restrukturiranje, otuđenje nekretnina,
postrojenja i opreme i dugoročnih ulaganja, prekinute djelatnosti, podmirenje
sudskih sporova i storniranje rezerviranja. Točka 59. nije namijenjena
radi promjene razvrstavanja bilo koje stavke prihoda ili rashoda iz redovnih
aktivnosti u izvanredne stavke (kako ih definira MRS 8) ili da se promijeni
mjerenje takvih stavki. Međutim, objavljivanje koje se potiče prema toj
točki mijenja razinu po kojoj se značajnost takvih stavki procjenjuje za
svrhe objavljivanja od razine poduzeća na razinu dijela poduzeća.

**61. *Za svaki izvještajni dio poduzeće treba, osim amortizacije
materijalne i nematerijalne imovine, objaviti ukupan iznos značajnih nenovčanih
rashoda, čije se zasebno objavljivanje zahtijeva prema točki 58., a koji
su uključeni u rashode dijela poduzeća te stoga proizlaze iz mjerenja rezultata
dijela poduzeća.***

**62.** MRS 7 zahtijeva da poduzeće prezentira izvještaj o novčanim
tijekovima te da zasebno navede novčane tijekove od poslovnih, ulagateljskih
i financijskih aktivnosti. U MRS-u 7 se ističe da je objavljivanje informacije
o novčanom tijeku za svaku izvještajnu djelatnost i zemljopisni dio poduzeća
relevantna za razumijevanja općeg financijskog položaja, likvidnosti i
novčanih tijekova poduzeća. MRS 7 potiče objavljivanje takve informacije.
Ovaj Standard također potiče objavljivanje informacije o novčanom tijeku
dijela poduzeća koja se potiče prema MRS-u 7. Pored toga, potiče se objavljivanje
značajnih nenovčanih prihoda koji su uključeni u prihode dijela poduzeća
te stoga dodani za utvrđivanje rezultata dijela poduzeća.

**63. *Poduzeće koje objavljuje informaciju o novčanom tijelu dijela
poduzeća, a koju potiče MRS 7, također ne treba objaviti rashod za amortizaciju
materijalne i nematerijalne imovine prema točki 58. ili nenovčane rashode
prema točki 61.***

**64. *Za svaki izvještajni dio poduzeće treba objaviti zbrojni udjel
neto dobiti ili gubitka poduzeća u povezanim poduzećima, zajedničkim pothvatima
ili drugim ulaganjima obračunanim prema metodi udjela ako su pretežno sve
djelatnosti povezanih poduzeća u jednome dijelu poduzeća.***

**65.** Premda se prema prethodnoj točki objavljuje jedan zbrojni
iznos, svako povezano poduzeće, zajednički pothvat ili drugo ulaganje obračunano
metodom udjela procjenjuje se pojedinačno da se odredi jesu li sve njegove
djelatnosti pretežito u okviru nekog dijela poduzeća.

**66. *Ako izvještajni dio poduzeća objavljuje zbrojni udjel neto
dobiti ili gubitka poduzeća u povezanim poduzećima, zajedničkim pothvatima
ili drugim ulaganjima obračunanim prema metodi udjela, u izvještajnom dijelu
poduzeća također se trebaju objaviti zbrojna ulaganja u tim povezanim poduzećima
i zajedničkim pothvatima.***

**67. *Poduzeće treba objaviti usuglašenost između informacije objavljene
za izvješćivanje o dijelovima poduzeća i ukupne informacije u konsolidiranim
financijskim izvještajima ili financijskim izvještajima na razini poduzeća.
Kod prezentiranja ove usuglašenosti odnosno povezanosti, prihodi dijela
poduzeća trebaju se povezivati s prihodima poduzeća od vanjskih kupaca
(uključujući objavljivanja prihoda poduzeća od vanjskih kupaca koji nisu
uključeni u prihode bilo kojeg dijela poduzeća); rezultati dijela poduzeća
trebaju se povezivati s usporedivom mjerom poslovne dobiti ili gubitka
poduzeća kao što je neto dobit ili gubitak poduzeća; imovina dijela poduzeća
treba se povezivati s imovinom poduzeća; obveze dijela poduzeća trebaju
se povezivati s obvezama poduzeća.***

**Informacija o sekundarnom dijelu poduzeća**

**68.** U točkama 50 - 67. utvrđeni su zahtjevi za objavljivanjem
koji se trebaju primjenjivati na svaki izvještajni dio poduzeća temeljeni
na primarnom obliku izvješćivanja. U točkama 69 - 72. utvrđeni su zahtjevi
za objavljivanjem koji se trebaju primjenjivati na svaki izvještajni dio
poduzeća temeljeni na sekundarnom obliku izvješćivanja i to na sljedeći
način:

a) ako su poslovni dijelovi poduzeća primarni oblik izvješćivanja, zahtjevi
za objavljivanjem sekundarnog oblika određeni su u točki 69.,

b) ako su zemljopisni dijelovi poduzeća primarni oblik izvješćivanja
koji se temelji na lokaciji imovine (gdje su proizvodi proizvedeni ili
gdje se djelatnosti isporuka usluga nalaze), zahtjevi za objavljivanjem
sekundarnog oblika određeni su u točkama 70. i 71.,

c) ako su zemljopisni dijelovi poduzeća primarni oblik izvješćivanja
koji se temelji na rasporedu kupaca (gdje se proizvodi prodaju ili pružaju
usluge), zahtjevi za objavljivanjem sekundarnog oblika određeni su u točkama
70. i 72.

**69. *Ako su poslovni dijelovi poduzeća primarni oblik izvješćivanja
o dijelovima poduzeća, u njemu se također trebaju dati sljedeće informacije:***

***a) prihodi dijela poduzeća od vanjskih kupaca po zemljopisnim
područjima na osnovi zemljopisnog rasporeda kupaca, za svaki zemljopisni
dio čiji prihodi od prodaje vanjskim kupcima iznose 10% ili više od ukupnih
prihoda od prodaje svim vanjskim kupcima,***

***b) ukupni knjigovodstveni iznos imovine dijela poduzeća po zemljopisnim
lokacijama imovine, za svaki zemljopisni dio poduzeća čija imovina iznosi
10% ili više od ukupne imovine svih zemljopisnih dijelova poduzeća i***

***c) ukupni iznos nastalih troškova tijekom razdoblja za stjecanje
imovine dijela poduzeća koja se očekuje koristiti dulje od jednog razdoblja
(nekretnina, postrojenja i oprema i nematerijalna imovina) po zemljopisnoj
lokaciji imovine, za svaki zemljopisni dio čija imovina iznosi 10% ili
više od ukupne imovine svih zemljopisnih dijelova poduzeća.***

**70. *Ako su zemljopisni dijelovi poduzeća (neovisno o tome temelji
li se na lokaciji imovine ili rasporedu kupaca) primarni oblik izvješćivanja
o dijelovima poduzeća čiji prihodi od prodaje vanjskim kupcima iznose 10%
ili više od ukupnih prihoda od prodaje svim vanjskim kupcima ili čija imovina
iznosi 10% ili više od ukupne imovine svih poslovnih dijelova u izvješću
se također treba o svakom poslovnom dijelu poduzeća dati sljedeće informacije:***

***a) prihodi dijela poduzeća od vanjskih kupaca,***

***b) ukupni knjigovodstveni iznos imovine dijela poduzeća i***

***c) ukupni iznos nastalih troškova tijekom razdoblja za stjecanje
imovine dijela poduzeća koja se očekuje koristiti dulje od jednog razdoblja
(nekretnine, postrojenja i oprema i nematerijalna imovina).***

**71. *Ako su zemljopisni dijelovi poduzeća primarni oblik izvješćivanja
o dijelovima poduzeća koji se temelje na lokaciji imovine te ako se lokacija
kupaca razlikuje od lokacije imovine, tada poduzeća treba također iskazati
prihode od prodaje vanjskim kupcima za svakog kupca temeljenom na zemljopisnom
dijelu poduzeća čiji prihodi od prodaje vanjskim kupcima iznose 10% ili
više od ukupnih prihoda svim vanjskim kupcima.***

**72. *Ako su zemljopisni dijelovi poduzeća primarni oblik izvješćivanja
o dijelovima poduzeća koji se temelje na lokaciji kupaca i ako je imovina
poduzeća locirana na različitim zemljopisnim područjima od kupaca, temeljen
na imovini čiji prihodi od prodaje vanjskim kupcima ili čija imovina iznosi
10% ili više od ukupnih ili konsolidiranih iznosa tada poduzeće treba također
za svaki zemljopisni dio poduzeća dati sljedeću informaciju o dijelovima
poduzeća:***

***a) ukupni knjigovodstveni iznos imovine dijelova poduzeća po zemljopisnoj
lokaciji imovine i***

***b) ukupni iznos nastalih troškova tijekom razdoblja za stjecanje
imovine dijela poduzeća koja se očekuje koristiti dulje od jednog razdoblja
(nekretnina, postrojenja i oprema i nematerijalna imovina) po lokaciji
imovine.***

**Primjer objavljivanja dijelova poduzeća**

**73.** U dodatku 2. uz ovaj Standard nalazi se primjer objavljivanja
primarnog i sekundarnog dijela koje zahtijeva ovaj Standard.

**Druga objavljivanja**

**74. *Ako poslovni ili zemljopisni dio poduzeća za koji se sastavlja
izvješće upravnom odboru i glavnom direktoru nije izvještajni dio poduzeća
budući da većinu prihoda ostvaruje od prodaje drugim dijelovima poduzeća,
ali unatoč tomu prihodi od prodaje vanjskim kupcima iznose 10% ili više
od ukupnih prihoda poduzeće od prodaje vanjskim kupcima, poduzeće treba
objaviti tu činjenicu te visine prihoda od (a) prodaje vanjskim kupcima
i (b) prodaje od drugim dijelovima poduzeća.***

**75. *Kod mjerenja i iskazivanja prihoda od transakcija s drugim
dijelovima poduzeća, transferi između dijelova trebaju se mjeriti prema
stvarnim cijenama tih transfera. U financijskim izvještajima treba se objaviti
osnova za određivanje cijena transfera između dijelova poduzeća kao i njihove
promjene.***

**76. *Također se trebaju objaviti promjene usvojenih računovodstvenih
politika za izvješćivanje o dijelovima poduzeća, a informacija prezentirana
u prethodnom razdoblju treba se prepraviti radi usporedbe, osim ako to
nije moguće praktično izvesti. Ovo objavljivanje treba sadržavati opis
promjene, razloge za promjene, činjenicu da je usporediva informacija prepravljena
ili to nije moguće praktično izvesti, kao i financijske učinke promjena,
ako se može razumno utvrditi. Ako poduzeće mijenja način određivanja svojih
dijelova, a ne prepravlja informacije dijelova poduzeća ranijeg razdoblja
prema tom novom načinu budući da to nije moguće praktično izvesti, tada
poduzeće u svrhu izvješćivanja treba iskazati podatke o dijelu poduzeća
prema starom i prema novom načinu određivanja svojih dijelova i to u godini
u kojoj se mijenja način određivanja dijelova poduzeća.***

**77.** Promjene usvojenih računovodstvenih politika obrađuje MRS
8. U MRS-u 8 je utvrđeno da se promjene računovodstvenih politika trebaju
provesti samo ako to zahtijeva zakon ili nadležno tijelo koje donosi računovodstvene
standarde ili ako se promjenama postiže prikladnije prezentiranje poslovnih
događaja ili transakcija u financijskim izvještajima poduzeća.

**78.** Promjene usvojenih računovodstvenih politika na razini poduzeća
koje utječu na informacije o dijelovima poduzeća provode se u skladu s
MRS-om 8. Osim ako neki novi Međunarodni računovodstveni standard ne odredi
drukčije, prema MRS-u 8 promjene računovodstvenih politika trebaju se primijeniti
retroaktivno, a prethodna informacija se treba prepraviti, osim ako to
nije moguće praktično izvesti (osnovni postupak) ili da se kumulativno
usklađivanje koje proizlazi iz promjena uključi u neto dobit ili gubitak
poduzeća tekućeg razdoblja (dopušteni alternativni postupak). Ako se primjenjuje
osnovni postupak, informacija prethodnoga razdoblja treba se prepraviti.
Ako se primjenjuje dopušteni alternativni postupak, kumulativno usklađivanje
koje je uključeno u određivanje neto dobiti ili gubitka poduzeća uključuje
se u rezultat dijela poduzeća ako se radi o poslovnoj stavci koja se može
pripisati ili razumno rasporediti dijelovima poduzeća. U potonjem slučaju,
prema MRS-u 8 može se zahtijevati odvojeno objavljivanje ako je veličina,
priroda i nastanak takva da je objavljivanje relevantno za objašnjenje
uspješnosti poduzeća toga razdoblja.

**79.** Neke se promjene računovodstvenih politika posebno odnose
na izvješćivanje o dijelovima poduzeća. To se odnosi na promjene načina
određivanja dijelova poduzeća i promjene osnova za raspoređivanje prihoda
i rashoda na dijelove poduzeća. Takve promjene mogu imati značajan utjecaj
na informaciju o dijelovima poduzeća, ali ona neće promijeniti ukupnu informaciju
o poduzeću kao cjelini. Da bi se korisnicima informacija omogućilo da razumiju
promjene i da procijene trendove, ako je moguće, potrebno je prepraviti
informaciju o dijelovima poduzeća prethodnoga razdoblja, koje proizlazi
iz nove računovodstvene politike.

**80.** Za svrhe izvješćivanja o dijelovima poduzeća, prema točki
75. ovoga Standarda, transferi između dijelova poduzeća iskazuju se po
stvarnim cijenama tih transfera. Ako poduzeće promijeni metodu koja se
stvarno koristi za određivanje cijena transfera, to nije promjena računovodstvene
politike za koju se trebaju prepravljati podaci dijelova poduzeća prema
točki 76. Međutim, prema točki 75. ovoga Standarda mora se objaviti ta
promjena.

**81. *Poduzeće treba za primarni i sekundarni oblik prikazati vrste
proizvoda i usluga svakog izvještajnog poslovnog dijela poduzeća te prikazati
strukturu svakog izvještajnog zemljopisnog dijela poduzeća, ako nije na
drugi način objavljeno u financijskim izvještajima ili ako se ne nalazi
u financijskom izvješću.***

**82.** Da bi se procijenili neki utjecaji kod poslovnog dijela poduzeća
kao što su povećanje potražnje, promjena cijena inputa ili drugih čimbenika
proizvodnje, te da bi se razvili alternativni proizvodi i postupci, neophodno
je poznavati aktivnosti toga dijela poduzeća. Slično navedenome, da se
procijeni utjecaj promjena ekonomskih i političkih okruženja, važno je
poznavati strukturu tog zemljopisnog dijela poduzeća.

**83.** Za dijelove poduzeća koji više ne ispunjavaju kvantitativne
uvjete, ne sastavlja se više zasebno izvješće. Oni možda više ne ispunjavaju
te uvjete, primjerice, zbog pada potražnje, promjena strategije managementa
ili djelomice zbog djelatnosti dijela poduzeća koji su prodani ili spojeni
s drugim dijelovima poduzeća. Objašnjenje razloga zašto se o nekim dijelovima
poduzeća više ne sastavlja informacija također može biti korisno u potvrđivanju
očekivanja koji se odnose na smanjenje tržišta i promjena strategije poduzeća.

DATUM STUPANJA NA SNAGU

**84.** Ovaj Međunarodni računovodstveni standard stupa na snagu
za financijske izvještaje koji obuhvaćaju razdoblja koja počinju 1. srpnja
1998. ili poslije. Ranija primjena se potiče. Ako poduzeće primjenjuje
ovaj Standard umjesto ranijeg MRS-a 14 za financijske izvještaje koji obuhvaćaju
razdoblja koja počinju prije 1. srpnja 1998. ta se činjenica treba objaviti.
Ako se u financijskim izvještajima nalazi usporedna informacija za razdoblja
prije datuma stupanja na snagu ili prije dragovoljne primjene ovoga Standarda,
zahtijeva se prepravljanje podataka dijela poduzeća da se uskladi s odredbama
ovoga Standarda, osim ako to nije moguće provesti, a u tom se slučaju ta
činjenica treba objaviti.

**Dodatak 1. -** Stablo za određivanje dijela poduzeća

*Svrha je ovoga dodatka objasniti primjenu točke 31-43.*

![](dodatni/371822.gif)

**Dodatak 2.**

*Ovaj dodatak je samo objašnjavajući i nije dio standarda. Svrha je
ovoga dodatka objasniti primjenu standarda da se pomogne u razjašnjenju
njegova značenja.*

Tablica i sažeto objašnjenje uz ovaj dodatak objašnjavaju objavljivanja
o dijelu poduzeća koje bi ovaj Standard mogao zahtijevati za neko veliko
multinacionalno poduzeće. Ovaj je primjer namjerno složeniji kako bi se
objasnila većina odredaba ovoga Standarda. Podaci dani u primjeru za usporedbu
dvije godine služe samo radi objašnjenja. Podaci se moraju dati za dio
poduzeća za svaku godinu za koju se prezentira set financijskih izvještaja.

INFORMACIJA O POSLOVNIM DIJELOVIMA PODUZEĆA (bilješka broj 4.)
                                                                                                                       (svi
su iznosi u milijunima)

```
                        Izrada papira   Proizvod        Publiciranje    Ostale          Eliminiranja    Konso-
                                        ureda                           djelatnosti                     lidiranje
                                20x2    20x1    20x2    20x1    20x2    20x1    20x2    20x1    20x2    20x1    20x2    20x1
PRIHODI
Vanjski prihodi                 55      50      20      17      19      16      7       7
Prihodi od drugih dijelova      15      10      10      14      2       4       2       2       (29)    (30)
                               ____    ____    ____    ____    ____    ____   ____     ____     ____    ____
Ukupni prihodi                  70      60      30      31      21      20      9       9       (29)    (30)    101     90
REZULTAT
Rezultat dijela                 20      17      9       7       2       1       0       0       (1)     (1)     30      24
Neraspoređeni rashodi
poduzeća                                                                                                        (7)     (9)
                                                                                                               ____    ____
        Dobit iz poslovanja                                                                                     23      15
Rashod za kamate                                                                                                (4)     (4)
Prihod od kamata                                                                                                 2       3
Udjel u neto dobiti od
ovisnih poduzeća                6       5                                       2       2                        8       7
Porez na dobit                                                                                                  (7)     (4)
        Dobit iz redovnih
        aktivnosti                                                                                              22      17
Gubitak od izvanrednih
aktivnosti: štete od
potresa kod neosigurane
tvornice                        (3)                                                                     .               (3)
Neto dobit                                                                                                      22      14
______________________________________________________________________________________________________________________________
OSTALE INFORMACIJE
Imovina dijela poduzeća         54      50      34      30      10      10      10      9                       108     99
Ulaganja u ovisna pod.
prema metodi udjela             20      16                                      12      10                      32      26
Neraspoređena imovina
poduzeća                                                                                                        35      30
                                                                                                               ____    ____
        Ukupna konsolidirana
        imovina                                                                                                 175     155
Obveze dijela poduzeća          25      15      8       11      8       8       1       1                       42      35
Neraspoređene obveze
poduzeća                                                                                                        40      55
                                                                                                               ____    ____
        Konsolidirane ukupne
        obveze                                                                                                  82      90
Kapitalni izdaci                12      10      3       5       5               4       3
Amortizacija materijalna
imovina                         9       7       9       7       5       3       3       4
Neonovčani izdaci - osim
amortizacije                    8       2       7       3       2       2       2       1

```

**Bilješka broj 4.** - Poslovni i zemljopisni dijelovi poduzeća (svi
iznosi u milijunima)

Poslovni dijelovi poduzeća: ova je kompanija u upravljačkom smislu,
organizirana diljem svijeta u tri glavna poslovna odjela - proizvodnja
papira, proizvodi uredske opreme i publiciranje - svakim upravlja viši
potpredsjednik. Ovi su odjeli za svrhe izvješćivanja ujedno i dijelovi
poduzeća. Odjel koji proizvodi papire ima raznolike proizvode pisanja i
publiciranja je poslovni dio poduzeća. Odjel koji proizvodi etikete, spajalice,
olovke također je poslovni dio poduzeća. Odjel za publiciranje razvija
i pruža usluge u području poreza, prava i računovodstva u obliku posebnih
publikacija, knjiga i CD-a. Ostale su djelatnosti razvoj kompjutorskih
programa za posebne poslovne aplikacije za vanjske komitente te izrada
proizvoda od drveta u domaćem stilu. Financijska informacija o poslovnim
dijelovima poduzeća nalazi se u posebnoj tablici u ovom dodatku.

Zemljopisni dijelovi poduzeća: premda ova kompanija ima tri odjela kojima
upravlja diljem svijeta, ona posluje na četiri glavna zemljopisna područja.
U Velikoj Britaniji, gdje je sjedište kompanije proizvode se i prodaju
razni oblici papira i proizvoda za ured. Pored toga, svi se poslovi publiciranja
i računalnih programa obavljaju u Velikoj Britaniji, iako se publikacije,
knjige i CD-i prodaju u Velikoj Britaniji i Zapadnoj Europi. Zemlje Europske
unije gdje se posluje s papirima i gdje su smještene tvornice za proizvodnju
uredske opreme jesu sljedeće: Francuska, Belgija, Njemačka i Nizozemska.
Djelatnosti u SAD-u i Kanadi su također značajne i sastoje se od proizvodnje
papira te novinskog papira koji se prodaju u tim zemljama. Većina neobrađenog
papira nabavlja se kod kompanija iz ove dvije zemlje koje imaju odgovarajuće
drvo za tu proizvodnju. U Indoneziji se proizvodi neobrađeni papir te pisaći
papir i papir za publiciranje kao i uredski prozvodi, premda se sve navedeno
prodaje izvan Indonezije i to drugim dijelovima kompanije te vanjskim kupcima.

Prodaja po tržištima: u narednoj se tablici daje pregled prihoda od
prodaje zemljopisnim tržištima, neovisno gdje je roba proizvedena:

**Prihodi od prodaje prema zemljopisnom tržištu**

**20x2      20x1**

Velika Britanija                                   19         22
Ostale zemlje Europske unije               30        31
Kanada i SAD                                    28        21
Meksiko i Južna Amerika                      6          2
Jugoistočna Azija (uglavnom
Japan i Taiwan)                                   18        14
                                                        \_\_\_\_\_   \_\_\_\_\_
                                                         101        90

Imovina i dodaci koji se odnose na nekretnine, postrojenja i opremu
te nematerijalnu imovinu prema zemljopisnom području: sljedeća tablica
prikazuje knjigovodstveni iznos imovine koji se odnosi na nekretnine, postrojenja
i oprema te nematerijalnu imovinu prema zemljopisnom području gdje je imovina
smještena:

**Imovina
- knji-        Nekretnine,**
**govodstveni
iznos   postrojenja**
**dijela poduzeća
i oprema -**
**dodaci**

**20x2      20x1
       20x2      20x1**

Velika Britanija                                     72          78
             8            5

Ostale zemlje EU                                  47          37              5
           4

Kanada i SAD                                      34          20              4
           3

Indonezija                                             22          20
             7            6
                                                         \_\_\_\_\_   \_\_\_\_\_\_      \_\_\_\_\_\_    \_\_\_\_\_\_
                                                           175        155
           24           18

Prihodi od prodaje dijela poduzeća i rashodi: papir i uredski pribor
u Belgiji prozvode sve tvornice, a prodaju obavljaju svi zajedno. Zajednički
prihodi i rashodi raspoređuju se na dva poslovna dijela poduzeća. Svi drugi
prihodi i rashodi dijela izravno se pripisuju dijelovima poduzeća.

Imovina i obveze dijela poduzeća: imovina dijela poduzeća obuhvaća sva
poslovna sredstva koja koristi dio poduzeća i uglavnom se sastoji od novca
za poslovanje, potraživanja, zaliha i nekretnina, postrojenja i opreme
i to bez odbitaka i bez rezervi.

Dok se većina takove imovine može izravno pripisati pojedinim dijelovima
poduzeća, knjigovodstveni iznos određene imovine koju zajednički koriste
dva ili više dijela razumno se raspoređuju na te dijelove poduzeća. Obveze
dijelova poduzeća sadrže sve obveze iz poslovanja, a sastoje se uglavnom
od dobavljača i drugih obveza, plaća i sadašnjih obveza za porez kao i
od vremenski razgraničenih obveza. Imovine i obveze dijela poduzeća ne
obuhvaćaju vremenski razgraničene obveze poreza na dobit.

Transferi između dijelova poduzeća: prihodi, rashodi i rezultat dijela
poduzeća sadrži i transfere između poslovnih i zemljopisnih dijelova poduzeća.
Takvi se transferi obračunavaju po tržišnim cijenama kao što se zaračunavaju
kupcima za slične robe. Navedeni se transferi isključuju iz konsolidacije.

Neuobičajene stavke: na prihode od prodaje uredskih proizvoda vanjskim
kupcima 20¤2. godine negativno je djelovala dužina štrajka transportnih
radnika u Velikoj Britaniji, koji je prekinuo isporuku proizvoda otprilike
četiri mjeseca. Kompanija procjenjuje da su prihodi od prodaje uredskih
proizvoda za ta četiri mjeseca mogli biti oko polovine ukupnih prihoda.

Ulaganja u ovisna poduzeća obračunana metodom udjela: kompanija posjeduje
40% dioničkog kapitala poduzeća "EuroPaper", koje je specijalist u proizvodnji
papira, a glavni su poslovi uglavnom u Španjolskoj i u Velikoj Britaniji.
Ulaganje se obračunava metodom udjela. Premda se ovo ulaganje i udjel u
neto dobiti poduzeća "EuroPaper" isključuje iz prihoda i imovine dijela
poduzeća, oni se iskazuju u svezi s podacima proizvodnje papira dijela
poduzeća. Kompanija također posjeduje nekoliko malih ulaganja obračunanih
metodom udjela u Kanadi i u SAD-u, a njihove djelatnosti nisu slične niti
jednim djelatnostima ova tri poslovna dijela poduzeća.

Gubitak iz izvanrednih aktivnosti: kao što je podrobno objašnjeno u
bilješci broj 6., kompanija ima gubitak od štete na tvornici papira zbog
toga što nisu bili osigurani od izvanrednih događaja u iznosu od 3 milijuna,
uzrokovan zemljotresom u Belgiji studenoga 20¤1.

**Dodatak 3.** **-** Sažetak zahtijevanog objavljivanja

*Ovaj dodatak služi samo za objašnjenje i nije dio standarda. Njegova
je svrha sažeti objavljivanja koja se zahtijevaju prema točkama 49-83.
za svaki od tri moguća oblika izvješćivanja za primarni dio poduzeća.*

[broj] označava točku iz Standarda.

![](dodatni/371823.gif)

![](dodatni/371824.gif)

![](dodatni/371825.gif)

### **Međunarodni računovodstveni standard MRS 34**

### **Financijsko izvješćivanje u toku godine**

**Kazalo**
**CILJ**
**DJELOKRUG**Točke**1-3**
**DEFINICIJE 4**
**SADRŽAJ FINANCIJSKOG IZVJEŠĆA**
**RAZDOBLJA U TOKU GODINE                                           5-25**

**Minimum elemenata financijskog izvješća**
**Razdoblja u toku godine**                                                                 8

**Oblik i sadržaj financijskih razdoblja u toku godine**9-14

**Objašnjenja u bilješkama**15-18
**Objavljivanje o usklađenosti izvješća s MRS-ovima**                  19

**Razdoblja prezentiranja financijskih izvještaja u
toku godine**                                                                              20-22

**Značajnost**23-25

**OBJAVLJIVANJE U GODIŠNJIM FINANCIJSKIM
IZVJEŠTAJIMA                                                                     26-27**

**PRIZNAVANJE I MJERENJE                                             28-42**

**Računovodstvene politike razdoblja u toku godine iste
kao godišnjeg razdoblja**28-36

**Prihodi primljeni sezonski, ciklično ili povremeno**                37-38

**Neravnomjerno nastali troškovi tijekom
financijske godine**                                                                        39

**Primjenjivanje načela priznavanja i mjerenja**40

**Uporaba procjena**                                                                   41-42

**PREPRAVLJANJE IZVJEŠTAJA IZ RANIJEG**
**RAZDOBLJA U TOKU GODINE                                        43-45**

**DATUM STUPANJA NA SNAGU                                            46**

**DODACI**

**1. Objašnjenje zahtijevanih razdoblja koji se trebaju
prezentirati**

**2. Primjeri primjenjivanja načela priznavanja i mjerenja**

**3. Primjeri uporabe procjena**

*Standarde koji su pisani masnim kurzivom, treba čitati u kontekstu
osnovnog materijala i uputa za primjenu u ovom Standardu te u kontekstu
Predgovora Međunarodnim računovodstvenim standardima. Međunarodni računovodstveni
standardi ne primjenjuju se na beznačajne stavke (vidjeti točku 12. Predgovora).*

CILJ

Cilj je ovoga Standarda propisati minimum sadržaja financijskog izvješća
razdoblja u toku godine i propisati načela priznavanja i mjerenja cjelovitih
ili skraćenih financijskih izvještaja razdoblja u toku godine. Pravovremeno
i pouzdano financijsko izvješćivanje razdoblja u toku godine povećava mogućnost
ulagatelja, vjerovnika i ostalih u razumijevanju sposobnosti poduzeća da
stvara zarade i novac te poboljšava svoj financijski položaj i likvidnost.

DJELOKRUG

**1.** Ovaj Standard ne propisuje obvezu koja poduzeća trebaju publicirati
financijske izvještaje razdoblja u toku godine, kao često niti kada završava
razdoblje kraće od jedne godine. Međutim, države, tijela nadležna za vrijednosne
papire, burze i tijela nadležna za računovodstvo često zahtijevaju od poduzeća
čijim se dužničkim ili glavničkim vrijednosnim papirima javno trguje da
publiciraju financijska izvješća razdoblja u toku godine odnosno razdoblja
koja su kraća od godine dana. Ovaj se Standard primjenjuje ako se od poduzeća
zahtijeva ili ono odluči da publicira financijske izvještaje razdoblja
u toku godine u skladu s Međunarodnim računovodstvenim standardima. Odbor
za međunarodne računovodstvene standarde potiče poduzeća koja javno posluju
na tržištu da pružaju financijska izvješća razdoblja u toku godine, a koja
su u skladu s načelima priznavanja, mjerenja i objavljivanja postavljenih
u ovome Standardu. Poduzeća koja javno posluju na tržištu potiču se osobito:

a) izraditi financijska izvješća za razdoblja u toku godine i to najmanje
za polugodišnje razdoblje financijske godine i

b) izraditi financijska izvješća razdoblja u toku godine u roku ne duljem
od 60 dana od kraja toga razdoblja

**2.** Svako financijsko izvješće, godišnje ili razdoblja u toku
godine, podliježe ocjeni usklađenosti s Međunarodnim računovodstvenim standardima.
Ako neko poduzeće možda ne izradi financijska izvješća razdoblja u toku
godine za pojedinu financijsku godinu ili izradi financijska izvješća koja
nisu u skladu s ovim Standardom ne spriječava poduzeće da izrađuje godišnje
financijske izvještaje u skladu s Međunarodnim računovodstvenim standardima.

**3.** Ako je navedeno da je financijsko izvješće razdoblja u toku
godine u skladu s Međunarodnim računovodstvenim standardima, izvješće mora
biti u skladu sa svim zahtjevima iz ovoga Standarda. U tom smislu prema
točki 19. zahtijevaju se određena objavljivanja.

DEFINICIJE

**4. *U ovom se Standardu koriste izrazi sa sljedećim značenjima:***

***Razdoblje u toku godine je razdoblje financijskog izvješćivanja
koje je kraće od pune financijske godine.***

***Financijsko izvješće za razdoblje u toku godine označava
financijsko izvješće koje sadrži cjelokupni set financijskih izvještaja,
kao što je navedeno u MRS-u 1, Prezentiranje financijskih izvještaja ili
set skraćenih financijskih izvještaja razdoblja u toku godine kako su opisani
u ovome Standardu.***

SADRŽAJ FINANCIJSKOG IZVJEŠĆA RAZDOBLJA U TOKU GODINE

**5.** U MRS-u 1 je određen cjelovit set sljedećih financijskih izvještaja:

a) bilanca,

b) račun dobiti i gubitka

c) promjene u glavnici

c1) izvještaj o svim promjenama u glavnici ili

c2) izvještaj o promjeni glavnice osim promjena nastalih iz kapitalnih
transakcija s vlasnicima i raspodjele vlasnicima

d) izvještaj o novčanom tijeku

e) računovodstvene politike i bilješke uz financijske izvještaje.

**6.** U interesu pravovremenosti i razmatranja troškova te da se
izbjegne ponavljanje podataka koji su ranije navedeni, od poduzeća se može
zahtijevati ili dopustiti da pruži manje informacija u izvješću razdoblja
u toku godine u odnosu na godišnje financijske izvještaje. Ovaj Standard
određuje minimum sadržaja financijskog izvješća razdoblja u toku godine
uključujući skraćene financijske izvještaje i odabrana objašnjenja u bilješkama
uz financijske izvještaje. Prema tome, u izvješću razdoblja u toku godine
navode se nove aktivnosti, poslovni događaji i druge okolnosti, a ne ponavljaju
se informacije koje su ranije navedene.

**7.** Niti jedan dio ovoga Standarda nije usmjeren da zabrani ili
obeshrabri poduzeće od objavljivanja svih financijskih izvještaja kao što
su navedeni u MRS-u 1 u svojem financijskom izvješću razdoblja u toku godine
umjesto skraćenih financijskih izvještaja i odabranih objašnjenja u bilješkama
uz financijske izvještaje. Također ovaj Standard ne sprječava ili obeshrabruje
poduzeće da u skraćenim financijskim izvještajima i objašnjenjima u bilješkama
uz financijske izvještaje daje više informacija od minimuma postavljenih
ovim Standardom. Uputa za priznavanje i mjerenje u ovome Standardu također
se primjenjuje na sve financijske izvještaje razdoblja u toku godine, a
takvi bi izvještaji trebali sadržavati sva objavljivanja koja zahtijeva
ovaj Standard (osobito odabrana objavljivanja u bilješkama navedena u točki
16.) kao i objavljivanja koja zahtijevaju drugi Međunarodni računovodstveni
standardi.

**Minimum elemenata financijskog izvješća razdoblja u toku
godine**

**8. *Financijsko izvješće razdoblja u toku godine treba sadržavati
najmanje sljedeće dijelove:***

***a) skraćena bilanca,***

***b) skraćeni račun dobiti i gubitka,***

***c) promjene u glavnici,***

***c1) skraćeni izvještaj s ovim promjenama u glavnici ili***

***c2) skraćeni izvještaj o promjeni glavnice osim promjena nastalih
iz kapitalnih transakcija s vlasnicima i raspodjele vlasnicima,***

***d) skraćeni izvještaj o novčanom tijeku,***

***e) odabrana objašnjenja u bilješkama uz financijske izvještaje.***

**Oblik i sadržaj financijskih izvještaja razdoblja u toku
godine**

**9. *Ako poduzeće publicira cjeloviti set financijskih izvještaja
u financijskom izvješću razdoblja u toku godine, oblik i sadržaj tih izvještaja
treba biti u skladu sa zahtjevima MRS-a 1 koji se odnosi na sve financijske
izvještaje.***

**10. *Ako poduzeće publicira set skraćenih financijskih izvještaja
u financijskom izvješću razdoblja u toku godine, takvi skraćeni financijski
izvještaji trebaju sadržavati najmanje podatke skupine računa i glavnih
međuzbrojeva koji su navedeni u posljednjim financijskim izvještajima kao
i objašnjenje u bilješkama uz financijske izvještaje kako zahtijeva ovaj
Standard. Pored toga, stavke ili bilješke trebaju se uključiti ako bi njihovo
neobjavljivanje moglo dovesti do nerazumijevanja skraćenih financijskih
izvještaja razdoblja u toku godine.***

**11. *Osnovne i razrijeđene zarade po dionicama trebaju se prezentirati
u cjelovitom ili skraćenom računu dobiti i gubitka razdoblja u toku godine.***

**12.** MRS 1 daje upute o strukturi financijskih izvještaja i sadrži
dodatak "Objašnjavajuća struktura financijskih izvještaja", koji dalje
objašnjava glavne skupine računa i međuzbrojeve.

**13.** Dok MRS 1 zahtijeva da se izvještaj kojim se prikazuju promjene
u glavnici treba prezentirati kao zasebni financijski izvještaj, on istovremeno
omogućuje da se informacija o promjenama u glavnici koja proizlazi iz transakcija
s vlasnicima i raspodjele vlasnicima treba prikazati u navedenom izvještaju
ili u bilješkama. Za izvještaj razdoblja u toku godine kojim se prikazuju
promjene u glavnici poduzeće primjenjuje isti oblik od posljednjeg takvog
godišnjeg izvještaja.

**14.** Konsolidirano financijsko izvješće razdoblja u toku godine
sastavlja se ako su većina posljednjih godišnjih financijskih izvještaja
bili konsolidirani. Financijski izvještaji matičnog poduzeća nisu u skladu
ili nisu usporedivi s konsolidiranim financijskim izvještajima većine posljednjih
godišnjih financijskih izvješća. Ako su godišnja financijska izvješća poduzeća
uključena u financijske izvještaje matičnog poduzeća pored konsolidiranih
financijskih izvještaja, ovaj Standard ne zahtijeva niti zabranjuje da
poduzeće uključi izvještaje matičnog poduzeća u svoje financijsko izvješće
razdoblja u toku godine.

**Objašnjenja u bilješkama**

**15.** Korisnik financijskog izvješća razdoblja u toku godine također
može imati pristup većini posljednjih godišnjih izvješća. Stoga je nužno
da se u bilješkama uz financijsko izvješće razdoblja u toku godine daju
relativno beznačajni novi podaci u informaciji koja je već dana u bilješkama
u posljednjem godišnjem izvješću. Korisnije je da se od datuma zadnjeg
godišnjeg izvješća do datuma razdoblja u toku godine daju objašnjenja poslovnih
događaja i transakcija koji su značajni za razumijevanje promjena financijskog
položaja i uspješnosti poduzeća.

**16. *Poduzeće treba pružiti minimum informacija u bilješkama uz
financijske izvještaje razdoblja u toku godine, ako su značajne i ako još
nisu objavljene u financijskom izvješću razdoblja u toku godine. Navedena
se informacija uobičajeno daje za razdoblje od datuma godišnjeg izvješća
do datuma razdoblja u toku godine. Međutim, poduzeće također treba objaviti
događaje i transakcije koji su važni za razumijevanje tekućeg razdoblja
u toku godine te:***

***a) iskaz da su primjenjivane iste računovodstvene politike i metode
izračunavanja u financijskim izvještajima razdoblja u toku godine kao i
kod posljednjih godišnjih financijskih izvještaja ili ako su te politike
i metode promijenjene, opis vrste i učinak tih promjena,***

***b) objašnjenje o sezonskim i cikličnim poslovima razdoblja u toku
godine,***

***c) vrstu i visinu stavaka koje utječu na imovinu, obveze, glavnicu,
neto dobit ili novčani tijek koje su neuobičajene zbog veličine ili nastanka,***

***d) vrstu i visinu promjena procjena iznosa koji su navedeni u
prethodnim međurazdobljima tekuće financijske godine ili promjenu procjena
iznosa navedenih u prethodnoj financijskoj godini, ako te promjene značajno
utječu na tekuće razdoblje u toku godine,***

***e) emisiju, ponovnu kupnju i otplatu duga i glavničkih instrumenata,***

***f) isplaćene dividende (zbrojno ili po dionici) i to zasebno za
redovne te za ostale dionice,***

***g) prihodi dijela poduzeća i rezultat dijela poduzeća za poslovne
ili zemljopisne dijelove neovisno o tome koja je primarna osnova izvješćivanja
(objavljivanje podataka o dijelovima poduzeća zahtijeva se u financijskom
izvješću razdoblja u toku godine samo ako MRS 14, Izvješćivanje o dijelovima
poduzeća, zahtijeva da poduzeće objavi podatke o dijelovima poduzeća u
svojim godišnjim financijskim izvještajima),***

***h) značajne događaje poslije datuma razdoblja u toku godine koji
su značajno utjecali na financijske izvještaje razdoblja u toku godine,***

***i) učinak promjena strukture poduzeća tijekom razdoblja u toku
godine, uključujući poslovna spajanja, stjecanja ili prodaje povezanih
poduzeća i dugotrajnih ulaganja, restrukturiranja i prekinuta poslovanja
i***

***j) promjene nepredviđenih obveza ili nepredviđene imovine od posljednjeg
datuma godišnje bilance.***

**17.** Primjeri vrste objavljivanja koja zahtijeva točka 16. dani
su u nastavku. Pojedini Međunarodni računovodstveni standardi daju upute
u pogledu objavljivanja većine sljedećih stavaka i to:

a) otpis zaliha do neto utržive vrijednosti i storniranje takvih otpisa,

b) priznavanje gubitka iz otpisa nekretnina, postrojenja i opreme, nematerijalne
imovine ili druge imovine i storniranje takvih gubitaka,

c) storniranje rezerviranja za troškove restrukturiranja,

d) stjecanje i otuđenje nekretnina, postrojenja i opreme,

e) preuzete obveze za kupnju nekretnina, postrojenja i opreme,

f) podmirenje sudskih sporova,

g) ispravak temeljnih pogrešaka iskazanih u prijašnjim financijskim
podacima,

h) izvanredne stavke,

i) naplaćeni dug ili prestanak dugovanja koji kasnije nije bio ispravljen
i

j) transakcije povezanih stranaka.

**18.** Ostali Međunarodni računovodstveni standardi utvrđuju objavljivanja
koja se trebaju dati u financijskim izvještajima. U tom kontekstu, financijski
izvještaji znače cjeloviti set financijskih izvještaja onog oblika koji
su uobičajeno uključeni u godišnje financijsko izvješće, a ponekad su uključeni
i u druga izvješća. Objavljivanja koja zahtijevaju drugi Međunarodni računovodstveni
standardi se ne zahtijevaju ako financijsko izvješće razdoblja u toku godine
sadrži samo skraćene financijske izvještaje i odabrana objašnjenja u bilješkama,
umjesto cjelovitog seta financijskih izvještaja.

**Objavljivanje o usklađenosti izvješća s MRS-ovima**

**19. *Ako je financijsko izvješće razdoblja u toku godine u skladu
s Međunarodnim računovodstvenim standardima tu činjenicu poduzeće treba
objaviti. U financijskom izvješću razdoblja u toku godine ne treba se navesti
da je ono u skladu s Međunarodnim računovodstvenim standardima, osim ako
izvješće nije u skladu sa svakim primjenjivanim standardom i svakim primjenjivanim
objašnjenjem Stalnog odbora za objašnjenje.***

**Razdoblja prezentiranja financijskih izvještaja u toku godine**

**20. *Izvješća u toku godine trebaju sadržavati financijske izvještaje
(skraćene ili cjelovite) za sljedeća razdoblja:***

***a) bilanca se sastavlja na datum kraja tekućeg razdoblja u toku
godine i daje se usporedna bilanca s datumom kraja posljednje financijske
godine,***

***b) račun dobiti i gubitka sastavlja se za tekuće razdoblje u toku
godine i kumulativno za tekuću financijsku godinu do datuma razdoblja u
toku godine, s usporednim računom dobiti i gubitka usporedivih razdoblja
u toku godine (tekuće razdoblje i razdoblje godine dana do datuma međurazdoblja)
prethodne financijske godine,***

***c) izvještaj o promjenama glavnice sastavlja se kumulativno za
tekuću financijsku godinu do datuma razdoblja u toku godine s usporednim
izvještajem usporedivog razdoblja prethodne financijske godine,***

***d) izvještaj o novčanom tijeku sastavlja se kumulativno za tekuću
financijsku godinu do datuma razdoblja u toku godine s usporednim izvještajem
usporedivog razdoblja prethodne financijske godine.***

**21.** Financijska informacija za razdoblje od dvanaest mjeseci
koje završava na datumu izvješćivanja razdoblja u toku godine te usporedna
informacija za prethodno razdoblje od dvanaest mjeseci može biti korisna
kod poduzeća sa sezonskim poslovanjem.

**22.** Dodatak 1. objašnjava razdoblja za koja se zahtijeva izvješćivanje
polugodišnje i tromjesečno.

**Značajnost**

**23. *Pri odlučivanju kako priznati, mjeriti, razvrstati ili objaviti
neku stavku za svrhe izvješćivanja u toku godine, značajnost se treba procijeniti
prema financijskim podacima razdoblja u toku godine. Prilikom ocjenjivanja
značajnosti, treba se priznati da se mjerenje u razdoblju u toku godine
može temeljiti na procjenama u većoj mjeri nego kod godišnjih financijskih
podataka.***

**24.** U Predgovoru Međunarodnim računovodstvenim standardima ističe
se da "Međunarodni računovodstveni standardi nisu namijenjeni da se primjenjuju
na beznačajne stavke". U Predgovoru se ističe da "... informacija je značajna
ako bi njeno ispuštanje ili pogrešno iskazivanje moglo utjecati na donošenje
ekonomskih odluka korisnika donesenim na temelju financijskih izvještaja."
MRS 8, Neto dobit ili gubitak razdoblja, temeljne pogreške i promjene računovodstvenih
politika, zahtijeva zasebno objavljivanje značajnih izvanrednih stavaka,
neuobičajenih redovnih stavaka, prekinutih poslovanja, promjena računovodstvenih
procjena, temeljnih pogrešaka i promjena računovodstvenih politika. MRS
8 ne sadrži kvantitativne upute u svezi sa načelom značajnosti.

**25.** Dok se za ocjenjivanje značajnosti za svrhe financijskog
izvješćivanja uvijek zahtijeva prosudba, ovaj Standard zasniva odluku o
priznavanju i mjerenju na podacima razdoblja u toku godine iz razloga razumljivosti
podataka razdoblja u toku godine. Prema tome, primjerice, neuobičajene
ili izvanredne stavke, promjene računovodstvenih politika ili promjene
računovodstvenih procjena i temeljne pogreške se priznaju i objavljuju
na temelju značajnosti podataka razdoblja u toku godine da se izbjegne
pogrešno zaključivanje do kojeg bi moglo doći zbog neobjavljivanja. Najvažniji
je cilj osigurati da financijsko izvješće razdoblja u toku godine sadrži
sve informacije koje su relevantne za razumijevanje financijskog položaja
i uspješnosti poduzeća tijekom razdoblja u toku godine.

OBJAVLJIVANJE U GODIŠNJIM FINANCIJSKIM IZVJEŠTAJIMA

**26. *Ako je procjena navedena u razdoblju u toku godine značajno
promijenjena tijekom posljednjeg razdoblja u toku godine financijske godine,
ali zasebno financijsko izvješće nije publicirano za to razdoblje u toku
godine, treba se objaviti vrsta i iznos promjene procjene u bilješkama
uz godišnje financijske izvještaje te financijske godine.***

**27.** MRS 8 zahtijeva objavljivanje vrste i (ako je praktično)
veličine promjene procjene koja ima značajan utjecaj u tekućem razdoblju
ili se očekuje da će imati značajan utjecaj u narednim razdobljima. Točka
16 d) ovoga Standarda zahtijeva slično objavljivanje u financijskom izvješću
razdoblja u toku godine. Primjeri za to jesu promjene procjena u zadnjem
razdoblju u toku godine koje se odnose na otpise zaliha, restrukturiranja
ili gubici od umanjenja vrijednosti imovine, koji su navedeni u prethodnom
razdoblju u toku godine te financijske godine. Objavljivanje koje zahtijeva
navedena točka u skladu je sa zahtjevom MRS-a 8 i namijenjeno je djelokrugu
u užem smislu - koje se odnosi samo na promjenu procjene. Od poduzeća se
ne zahtijeva da uključi dodatne financijske informacije razdoblja u toku
godine u svojim godišnjim financijskim izvještajima.

PRIZNAVANJE I MJERENJE

**Računovodstvene politike razdoblja u toku godine iste kao
u godišnjem razdoblju**

**28. *Poduzeće treba primijeniti iste računovodstvene politike u
financijskim izvještajima razdoblja u toku godine kao što su primijenjene
u godišnjim financijskim izvještajima, izuzev promjena računovodstvenih
politika utvrđenih poslije datuma posljednjih godišnjih financijskih izvještaja
koje se trebaju odraziti u narednim godišnjim financijskim izvještajima.
Međutim, učestalost izvješćivanja (godišnje, polugodišnje, tromjesečno)
ne treba utjecati na mjerenje godišnjih rezultata. Da se postigne ovaj
cilj, mjerenje se za svrhe izvješćivanja razdoblja u toku godine treba
provoditi za razdoblje godine dana koje završava datumom razdoblja u toku
godine.***

**29.** Zahtjev da poduzeće primjenjuje iste računovodstvene politike
u financijskim izvještajima razdoblja u toku godine kao u godišnjim izvještajima,
može se činiti kao preporuka da se mjerenja u razdoblju u toku godine obavljaju
za svako razdoblje kao neovisno izvještajno razdoblje. Međutim, uz uvjet
da učestalost izvješćivanja ne treba utjecati na mjerenje godišnjih rezultata,
u točki 28. se ukazuje da je razdoblje u toku godine dio financijske godine.
Mjerenja za razdoblje od godine dana koje završava datumom razdoblja u
toku godine može obuhvatiti promjene procjena navedenih u prethodnim međurazdobljima
tekuće financijske godine. Međutim, načela priznavanja imovine, obveza,
prihoda i rashoda razdoblja u toku godine ista su kao u godišnjim financijskim
izvještajima.

**30.** Za objašnjenje navedenoga ističe se sljedeće:

a) načela za priznavanje i mjerenje gubitaka od otpisa zaliha, restrukturiranja
i drugih otpisa u razdoblju u toku godine jesu ista kao da ih poduzeće
primjenjuje samo za godišnje financijske izvještaje. Međutim, ako su takve
stavke priznate i izmjerene u jednom razdoblju u toku godine, a procjene
promijenjene u narednom razdoblju u toku godine odnosne financijske godine,
izvorne se procjene mijenjaju u narednom razdoblju u toku godine vremenskim
razgraničenjem dodatnog iznosa gubitka ili storniranjem ranije priznatog
iznosa,

b) trošak nabave koji ne udovoljava definiciji sredstva na kraju razdoblja
u toku godine ne razgraničava se u bilanci te se ne čeka buduća informacija
o tome udovoljava li se definiciji sredstva ili da se zaokruži zarada razdoblja
u toku godine unutar financijske godine i

c) rashod poreza na dobit se priznaje u svakom razdoblju u toku godine,
a temelji se na najboljoj procjeni ponderirane prosječne porezne stope
koja se očekuje za cijelu financijsku godinu. Obračunani iznosi poreznih
rashoda jednog razdoblja u toku godine možda će se trebati korigirati u
narednom razdoblju u toku godine te financijske godine ako se promijeni
procjena godišnje porezne stope.

**31.** Prema Okviru za sastavljanje i prezentiranje financijskih
izvještaja (Okvir), priznavanje je "…postupak uključivanja neke stavke
u bilancu ili račun dobiti i gubitka koja udovoljava definiciji elementa
i ispunjava kriterij za priznavanje". Definicije imovine, obveza, prihoda
i rashoda jesu temelj za priznavanje, kako u godišnjim tako i u podacima
financijskih izvješća razdoblja u toku godine.

**32.** Za imovinu se primjenjuju isti testovi budućih ekonomskih
koristi na datumima razdoblja u toku godine i na kraju financijske godine.
Troškovi nabave, koji se po svojoj prirodi ne bi mogli prihvatiti kao imovina
na kraju financijske godine neće se moći prihvatiti kao imovina niti na
datumima razdoblja u toku godine. Slično navedenome, neka obveza na datum
izvješćivanja razdoblja u toku godine mora predstavljati postojeću obvezu
na taj datum, kao što ona mora biti na datum godišnjeg izvješćivanja.

**33.** Bitno je obilježja prihoda i rashoda da su odnosni priljevi
i odljevi imovine i obveza već nastali. Ako su priljevi i odljevi već nastali,
odnosni se prihodi i rashodi priznaju, a ako nisu, ne priznaju se. U Okviru
je navedeno da "…rashodi u računu dobiti i gubitka se priznaju ako se smanje
buduće ekonomske koristi koji se odnose na smanjenje sredstava ili povećanje
obveza, koje se može pouzdano izmjeriti… … Okvir ne dopušta priznavanje
stavke u bilanci koja ne udovoljava definiciji imovine ili obveza."

**34.** Kod mjerenja imovine, obveza, prihoda, rashoda i novčanog
tijeka koji se iskazuju u financijskim izvještajima, poduzeće koje izvješćuje
samo godišnje u mogućnosti je uzeti u obzir informaciju koja postaje raspoloživa
tijekom financijske godine. Učinak njenog mjerenja iskazuje se u godišnjem
izvješću.

**35.** Poduzeće koje izvješćuje polugodišnje koristi informacije
raspoložive do sredine godine ili kraće, a zatim kod mjerenja u financijskim
izvještajima za razdoblje od prvih šest mjeseci i informacije raspoložive
u posljednjih godinu dana ili kraće te zatim za razdoblje od dvanaest mjeseci.
Mjerenje u razdoblju od dvanaest mjeseci održavat će moguće promjene procjena
iskazanih u razdoblju od prvih šest mjeseci. Iznosi koji su iskazani u
financijskom izvješću razdoblja u toku godine od prvih šest mjeseci ne
usklađuju se retroaktivno. Međutim, točke 16 d) i 26. zahtijevaju da se
objavi priroda i iznos bilo kojih značajnih promjena procjena.

**36.** Poduzeće koje izvješćuje učestalije od polugodišnjeg razdoblja,
prihode i rashode mjeri u godišnjem razdoblju koje završava na datum razdoblja
u toku godine za svako razdoblje u toku godine, koristeći raspoložive informacije
kada se sastavlja svaki set financijskih izvještaja. Iznosi prihoda i rashoda
koji su iskazani u tekućem razdoblju u toku godine odražavat će promjene
procjena iznosa iskazanih u prethodnim međurazdobljima financijske godine.
Iznosi koji su iskazani u prijašnjim razdobljima u toku godine ne usklađuju
se retroaktivno. Međutim, točke 16 d) i 26. zahtijevaju da se objavi priroda
i iznos bilo kojih značajnih promjena procjena.

**Prihodi primljeni sezonski, ciklično ili povremeno**

**37. *Prihodi koji su primljeni sezonski, ciklično ili povremeno
unutar financijske godine ne trebaju se anticipirati ili razgraničavati
na datum razdoblja u toku godine ako anticipiranje ili razgraničavanje
ne bi bilo prikladno na kraju financijske godine.***

**38.** Prethodni primjeri jesu prihodi od dividendi, tantijema i
državne potpore. Pored toga, neka poduzeća dosljedno zarađuju više prihoda
u nekim međurazdobljima nego u drugim iste financijske godine, kao što
su, primjerice, sezonski prihodi trgovaca na malo. Takvi se prihodi priznaju
kada nastanu.

**Neravnomjerno nastali troškovi tijekom financijske godine**

**39. *Troškovi koji nastaju neravnomjerno tijekom financijske godine
trebaju se anticipirati ili vremenski razgraničiti za svrhe izvješćivanja
razdoblja u toku godine samo ako je također prikladno anticipirati ili
razgraničiti tu vrstu troška na kraju financijske godine.***

**Primjenjivanje načela priznavanja i mjerenja**

**40.** U Dodatku 2. dani su primjeri primjenjivanja općih načela
priznavanja i mjerenja postavljeni u točkama 28 - 39.

**Primjena procjena**

**41. *Postupci mjerenja koji se trebaju primjenjivati u financijskom
izvješću razdoblja u toku godine trebaju se oblikovati tako da se osigura
da je dobivena informacija pouzdana i da se sve značajne financijske informacije
prikladno objave koje su relevantne za razumijevanje financijskog položaja
ili uspješnosti poduzeća. Dok se mjerenja u godišnjim i financijskim izvješćima
razdoblja u toku godine često temelje na razumnim procjenama, kod sastavljanja
financijskih izvješća za razdoblja u toku godine uobičajeno se zahtijeva
primjena većeg stupnja metode procjene nego kod godišnjih financijskih
izvješća.***

**42.** U Dodatku 3. dani su primjeri primjenjivanja procjena u razdoblju
u toku godine.

PREPRAVLJANJE IZVJEŠTAJA IZ RANIJEG RAZDOBLJA U TOKU GODINE

**43. *Promjena računovodstvene politike, osim one navedene u prijelaznim
i završnim odredbama nekog novog međunarodnog računovodstvenog standarda,
treba se održavati u:***

***a) prepravljanju financijskih izvještaja ranijih razdoblja u toku
godine tekuće financijske godine te usporedivim razdobljima u toku godine
prijašnjih financijskih godina (vidjeti točku 20.), ako poduzeće primjenjuje
osnovni postupak prema MRS-u 8 ili***

***b) prepravljanju financijskih izvještaja ranijih razdoblja u toku
godine tekuće financijske godine, ako poduzeće primjenjuje dopušteni alternativni
postupak prema MRS-u 8. U tom se slučaju usporediva razdoblja u toku godine
prethodne financijske godine ne prepravljaju.***

**44.** Cilj prethodno navedenog načela je osigurati da se jedna
te ista računovodstvena politika primjenjuje na pojedinu skupinu transakcija
tijekom financijske godine. Prema MRS-u 8, promjena računovodstvene politike
očituje se retroaktivnom primjenom te, ako je praktično, prepravljanjem
financijskih podataka prethodnog razdoblja. Međutim, ako se iznos usklađivanja
koji se odnosi na prethodne financijske godine ne može razumno odrediti,
tada se prema MRS-u 8 nova politika primjenjuje unaprijed. Dopuštena alternativa
navedenome je uključiti kumulativna retroaktivna usklađenja u određivanju
dobiti ili gubitka razdoblja u kojem je računovodstvena politika promijenjena.
Načelo navedeno u točki 43. zahtijeva da se učinak promjena računovodstvene
politike u okviru tekuće financijske godine primjenjuje retroaktivno od
početka financijske godine.

**45.** Za dopuštenje računovodstvenih promjena koje se trebaju odraziti
na datum razdoblja u toku godine unutar financijske godine, mogle bi se
primjenjivati dvije različite računovodstvene politike, koje se trebaju
primijeniti na pojedine skupine transakcija u okviru jedne financijske
godine. Posljedice navedenoga mogle bi biti poteškoće rasporeda troškova
u razdoblju u toku godine, nejasni rezultati poslovanja te složena analiza
i razumijevanje informacija razdoblja u toku godine.

DATUM STUPANJA NA SNAGU

**46. *Ovaj Međunarodni računovodstveni standard stupa na snagu za
financijske izvještaje koji obuhvaćaju razdoblja koja počinju 1. siječnja
1999. ili poslije. Također se potiče ranija primjena.***

**Dodatak 1.** *Objašnjenje zahtijevanih razdoblja koji
se trebaju prezentirati*

Ovaj dodatak samo je objašnjavajući i ne predstavlja dio standarda.
Svrha je ovoga dodatka objasniti primjenu ovoga standarda da se pomogne
u razjašnjavanju njegova značenja.

**Poduzeće publicira financijska izvješća u toku godine polugodišnje**

**1.** Financijska godina završava 31. prosinca (kalendarska godina).
Poduzeće će prezentirati sljedeće financijske izvještaje (skraćene ili
cjelovite) u svojem financijskom izvješću polugodišnjeg razdoblja u toku
godine 30. lipnja 2001.:

**Bilanca**

stanje na datumima 30. lipnja 2001.              31. prosinca 2000.

**Račun dobiti i gubitka**

6 mjeseci koji završavaju

30. lipnja 2001.                                                30.
lipnja 2000.

**Izvještaj o novčanom tijeku**

6 mjeseci koji završavaju

30. lipnja 2001.                                                30.
lipnja 2000.

**Izvještaj o promjenama glavnice**

6 mjeseci koji završavaju

30. lipnja 2001.                                                30.
lipnja 2000.

**Poduzeće publicira financijska izvješća u toku godine tromjesečno**

**2.** Financijska godina završava 31. prosinca (kalendarska godina).
Poduzeće će prezentirati sljedeće financijske izvještaje (skraćene ili
cjelovite) u financijskom izvješću tromjesečnog razdoblja u toku godine
30. lipnja 2001.:

**Bilanca**

stanje na datumima 30. lipnja 2001.               31. prosinca 2000.

**Račun dobiti i gubitka**

6 mjeseci koji završavaju
30. lipnja 2001.                                                30. lipnja
2000.

3 mjeseca koja završavaju
30. lipnja 2001.                                                30. lipnja
2000.

**Izvještaj o novčanom tijeku**

6 mjeseci koji završavaju
30. lipnja 2001.                                                30. lipnja
2000.

**Izvještaj o promjenama glavnice**

6 mjeseci koji završavaju
30. lipnja 2001.                                                30. lipnja
2000.

**Dodatak 2.** *Primjeri primjenjivanja načela priznavanja
i mjerenja*

*Ovaj dodatak, koji je objašnjavajući i ne predstavlja dio standarda,
pruža primjere primjenjivanja općih načela priznavanja i mjerenja postavljenih
točkama 28. do 39. ovoga Standarda. Svrha je ovoga dodatka objasniti primjenu
ovoga standarda da se pomogne u razjašnjavanju njegova značenja.*

*Poslodavac obračunava i plaća poreze te obračunava i plaća
doprinose osiguranja*

**1.** Ako poslodavac obračunava i plaća poreze na plaće ili doprinose
zaposlenih fondovima osiguranja u državnom vlasništvu, oni se procjenjuju
godišnje, s time da se poslodavčev odnosni rashod priznaje u razdobljima
u toku godine koristeći procijenjeni prosječni godišnji učinak stope poreza
ili doprinosa, premda se veći iznos može platiti početkom godine. Česti
je primjer da poslodavac obračunava i plaća poreze ili doprinose osiguranja
na određeni maksimalni iznos zarada po zaposlenome. Kod zaposlenih s višim
dohotkom njegova se najviša vrijednost postiže prije kraja financijske
godine, a poslodavac dalje ne isplaćuje do kraja godine.

*Planirani glavni popravak ili generalni remont*

**2.** Trošak planiranog glavnog popravka, generalnog remonta ili
drugi sezonski izdatak koji se očekuje da će nastati krajem godine ne anticipira
se za svrhe izvješćivanja u razdoblju u toku godine, osim ako je neki događaj
uzrokovao poduzeću da ima zakonsku ili izvedenu obvezu. Sama namjera ili
nužnost nastanka izdatka koji se odnosi na budući događaj nije dovoljan
da nastane obveza.

*Rezerviranja*

**3.** Rezerviranje se priznaje ako poduzeće nema realnu alternativu
nego prenosi ekonomske koristi kao rezultat poslovnog događaja koji je
uvjetovao zakonsku ili izvedenu obvezu. Iznos obveze se usklađuje na više
ili na niže s upoređujućim gubitkom ili dobitkom koji je priznat u računu
dobiti i gubitka, ako se promijeni iznos najbolje procijenjene obveze.

**4.** Ovaj Standard zahtijeva da poduzeće primjenjuje isti kriterij
za priznavanje i mjerenje rezervi na datum razdoblja u toku godine kao
i na kraju financijske godine. Postojanje ili nepostojanje obveze da se
prenesu koristi nije funkcija dužine izvještajnog razdoblja, već sama činjenica
postojanja obveze.

*Godišnje nagrade*

**5.** Postoje vrlo raznolike i raširene godišnje nagrade. Neke se
jednostavno dobivaju nastavkom zaposlenja tijekom razdoblja. Neke se nagrade
dobivaju mjesečno, tromjesečno ili godišnje u ovisnosti od rezultata poslovanja.
Nagrade mogu biti diskrecione, ugovorne ili se mogu temeljiti na godinama
rada.

**6.** Nagrade se anticipiraju za svrhe izvješćivanja u razdoblju
u toku godine samo ako a) nagrada je zakonska obveza ili dosadašnja praksa
o nagradama mogla bi dovesti do izvedene obveze za koju poduzeće nema realnu
alternativu, već obavlja isplatu i b) može se utvrditi pouzdana procjena
obveze. MRS 19, Nagrade zaposlenima sadrži upute o prethodno navedenome.

*Isplata nepredviđenog najma*

**7.** Isplata nepredviđenog najma može biti primjer pravne ili konstruktivne
obligacije koja se priznaje kao obveza. Ako se najam daje na temelju nepredviđene
isplate kod najmoprimca tako da se ostvari određena razina godišnjih prihoda
od prodaje, obveza u razdoblju u toku godine može nastati prije nego je
postignuta zahtijevana razina prihoda ako se ta zahtijevana razina prihoda
očekuje ostvariti te stoga nema realne alternative već se isplaćuje budući
najam.

*Nematerijalna imovina*

**8.** Poduzeće primjenjuje definiciju i kriterij priznavanja nematerijalnog
sredstva na isti način u razdoblju u toku godine kao i u godišnjem razdoblju.
Kriterij priznavanja nematerijalnog sredstva se ispunjava da se troškovi
nastali prije priznaju kao rashodi. Kriterij priznavanja nematerijalnog
sredstva se ispunjava da se troškovi nastali poslije određene točke priznaju
kao dio troška nabave nematerijalnog sredstva. "Odgađanje" troškova nabave
kao imovine u bilanci razdoblja u toku godine u želji da će se kriterij
priznavanja ispuniti kasnije u financijskog godini nije dopušteno.

*Mirovine*

**9.** Troškovi mirovina razdoblja u toku godine izračunavaju se
primjenom metode broja godina do određenog datuma koristeći akutuarijsko
određivanje stope troška mirovina na kraju prethodne financijske godine,
usklađene za značajne, tržišne promjene od toga vremena i za značajna skraćenja,
podmirenja ili druge značajne promjene.

*Godišnji odmori, praznici i druga kratkotrajna odsustva uz
naknadu*

**10.** Kumulativna odsustva uz naknadu jesu ona koja se prenose
i koja se mogu koristiti u narednim razdobljima ako mogućnosti tekućeg
razdoblja nisu iskorišteni u cijelosti. MRS 19, Nagrade zaposlenih, zahtijeva
da utvrđuje očekivani trošak i obvezu akumulirajućeg odsustva uz naknadu
u visini u kojoj poduzeće očekuje to isplatiti kao rezultat neiskorištenih
prava koja su akumulirana na datum bilance. Navedeno se načelo također
primjenjuje na datumima financijskog izvješćivanja razdoblja u toku godine.
Suprotno navedenome, poduzeće ne priznaje nikakav rashod ili obvezu za
neakumulirano odsustvo koje se naknađuje na datum izvješćivanja razdoblja
u toku godine, upravo kao što se ne priznaje ništa na datum godišnjeg izvješćivanja.

*Drugi planirani ali nepravilno nastali troškovi*

**11.** U financijskom planu poduzeća mogu se nalaziti određeni troškovi
koji se očekuju da će nastati nepravilno tijekom financijske godine, kao
što su karitativni doprinosi i troškovi uvježbavanja zaposlenih. Navedeni
su troškovi uglavnom diskrecioni, čak iako su planirani i premda se ponavljaju
iz godine u godinu. Priznavanje obveze na datum financijskog izvješćivanja
razdoblja u toku godine za takve troškove, koji još nisu nastali, uglavnom
nije u skladu s definicijom obveze.

*Utvrđivanje poreza na dobit za razdoblje u toku godine*

**12.** Rashod za porez na dobit u razdoblju u toku godine obračunava
se primjenom porezne stope koja bi bila primjenjiva na očekivane ukupne
godišnje zarade, tj. procijenjeni prosječni godišnji učinak porezne stope
primjenjuje se na dobit prije poreza u razdoblju u toku godine.

**13.** Navedeno je u skladu s osnovnim konceptom iz točke 28. odnosno
da se ista računovodstvena načela priznavanja i mjerenja trebaju primijeniti
u financijskom izvješću razdoblja u toku godine kao što se primjenjuju
u godišnjim financijskim izvještajima. Porez na dobit se razrezuje godišnje.
Rashod poreza na dobit razdoblja u toku godine izračunava se primjenom
porezne stope dobiti prije poreza u razdoblju u toku godine koja bi mogla
biti primjenjiva na očekivane ukupne zarade, odnosno procijenjenim prosječnim
učinkom stope poreza na dobit. Procijenjena prosječna godišnja stopa mogla
bi odražavati mješovitu progresivnu strukturu porezne stope koja se očekuje
primijeniti na ukupne godišnje zarade, uključujući ozakonjene ili djelomično
ozakonjene promjene stope poreza na dobit planirane da će imati učinak
krajem financijske godine. MRS 12, Porez na dobit, sadrži upute o glavnim
ozakonjenim promjenama stopa poreza. Procijenjena prosječna godišnja stopa
poreza na dobit mogla bi se ponovo procijeniti za razdoblje od godine dana
koje završava u razdoblju u toku godine, u skladu s točkom 28.

ovoga Standarda. Točka 16. d) zahtijeva da se objave značajne promjene
procjena.

**14.** U mjeri u kojoj je to praktično izvedivo, zasebni procijenjeni
godišnji učinak stope poreza na dobit određuje se za svako porezno zakonodavstvo
i primjenjuje individualno na dobit prije poreza u razdoblju u toku godine
svakog zakonodavstva. Slično tome, ako se primjenjuju različite stope poreza
na dobit na različite kategorije dobiti (kao što su kapitalni dobici ili
dobit zarađena u pojedinim granama, djelatnostima), u mjeri u kojoj je
to praktično izvedivo zasebna se stopa primjenjuje na svaku pojedinu kategoriju
dobiti prije poreza u razdoblju u toku godine. Premda je poželjna preciznost,
ona se možda neće postići u svim slučajevima, a ponderirane prosječne stope
u svim područjima porezne nadležnosti ili prema kategorijama dobiti koriste
se ako postoji razumna aproksimacija učinka više pojedinačnih stopa.

**15.** Da se prikaže primjena prethodno navedenog načela, poduzeće
koje izvješćuje tromjesečno očekuje zaraditi 10.000 prije dobiti u svakom
tromjesečju, a posluje u zakonodavstvima s poreznom stopom od 20% kod prvih
20.000 godišnjih zarada i 30% kod daljnjih zarada. Stvarne se zarade usklađuju
s očekivanim zaradama. U donjoj je tablici prikazan rashod poreza na dobit
koji se izvješćuje u svakom tromjesečju.

***tromjesečje***

**1.               2.
             3.             4.              Godišnje**

**Porezni**
**rashod** 2.500          2.500
        2.500       2.500           10.000

Očekuje se da će kod godišnjeg iznosa dobiti 40.000 prije poreza, porezna
obveza iznositi 10.000.

**16.** U drugom primjeru, poduzeće izvješćuje tromjesečno i zarađuje
15.000 dobiti prije poreza u prvom tromjesečju, međutim očekuje da će nastati
gubici od 5.000 u svakom preostalom tromjesečju (stoga će godišnja dobit
biti - nula), a posluje u zakonodavstvima u kojima se procjenjuje da će
prosječna godišnja stopa poreza na dobit biti 20%. U donjoj je tablici
prikazan rashod poreza na dobit koji se izvješćuje u svakom tromjesečju.

***tromjesečje***

**1.               2.
             3.             4.              Godišnje**

**Porezni**
**rashod**                                     3.000        (1.000)
     (1.000)      (1.000)               0

*Razlike u odnosu na godišnje financijsko izvješćivanje i
godišnje porezno razdoblje*

**17.** Ako se godišnje financijsko izvješćivanje i godišnji obračun
poreza na dobit razlikuju, rashod od poreza na dobit razdoblja u toku godine
odnosnog godišnjeg financijskog izvješćivanja utvrđuje se primjenom prosječne
ponderirane porezne stope za svaku poreznu godinu primijenjenu na udjel
poreza na dobit prije poreza zarađen u svakoj poreznoj godini.

**18.** Za objašnjenje prethodno navedenoga, navedimo da financijska
godina nekog poduzeća završava 30. lipnja te da izvješćuje tromjesečno.
Porezno razdoblje istoga poduzeća završava 31. prosinca. Za financijsku
godinu koja počinje 1. srpnja, 1. godina završava 30. srpnja, a u 2. godini
poduzeće je zaradilo 10.000 prije poreza svakoga tromjesečja. Procijenjena
prosječna godišnja stopa poreza na dobit je 30% u 1. godini i 40% u 2.
godini.

**Godina
koja**
**tromjesečje
koje završava                               završava**
**30. IX           31. XII
30. III                30. VI             30. VI**
**1. godina       1. godina       2.
godina          2. godina         2. godina**

**Porezni
rashod**                                3.000            3.000              4.000
              4.000               14.000

*Porezne olakšice*

**19.** Neka porezna zakonodavstva poreznim obveznicima daju porezne
olakšice u odnosu na poreznu obvezu, koja se temelji na visini kapitalnih
izdataka, izvozu, izdacima istraživanja i razvoja i druge. Anticipirane
porezne olakšice ove vrste za cijelu godinu, obično se odražavaju izračunavanjem
procijenjenog učinka godišnje porezne stope, budući da se olakšice odobravaju
i izračunavaju godišnje prema većini poreznih zakona i drugih propisa.
S druge strane, porezne olakšice koje se odnose na poslovne događaje koji
nastanu samo jednom priznaju se u izračunavanju rashoda poreza na dobit
u tom razdoblju u toku godine, na isti način da se određena porezna stopa
primjenjiva na pojedinu kategoriju dobiti ne uključuje u jednu godišnju
poreznu stopu. Međutim, u nekim su zakonodavstvima porezne olakšice i odobrenja,
kao što su visina kapitalnih izdataka i visina izvoza, u smislu utvrđivanja
porezne prijave poreza na dobit, više slična državnoj potpori i priznaju
se razdoblju u toku godine u kojem nastanu.

*Porez na gubitak i porezno odobrenje preneseno iz prethodnog
razdoblja ili u naredno razdoblje*

**20.** Koristi od poreznog gubitka prenesenog iz prethodnog razdoblja
odražavaju se u razdoblju u toku godine u kojem je nastao porez na gubitak.
U MRS-u 12 je utvrđeno da "... korist koja se odnosi na porezni gubitak
koji se može prenijeti iz prethodnog razdoblja da se naknadi tekući porez
prethodnog razdoblja treba priznati kao sredstvo." Također se priznaje
podudarno smanjenje poreznog rashoda ili povećanja poreza na dobit.

**21.** U MRS-u 12 je utvrđeno da "... odgođeni porez na sredstvo
treba se priznati za prenesene nekorištene porezne gubitke i nekorištena
porezna odobrenja u visini koja je vjerojatna da će buduća oporeziva dobit
biti raspoloživa prema kojima se mogu podržati nekorišteni porezni gubici
i nekorištena porezna odobrenja." U MRS-u 12 je dan kriterij za procjenjivanje
vjerojatnosti oporezive dobiti prema kojem se mogu podržati nekorišteni
porezni gubici i porezna odobrenja. Navedeni se kriterij primjenjuje na
kraju svakog razdoblja u toku godine i ako je kriterij zadovoljen, učinak
poreznog gubitka prenesen u naredno razdoblje nalazi se u izračunavanju
procijenjene prosječne stope poreza na dobit.

**22.** Za objašnjenje navedenoga, navodi se da poduzeće koje izvješćuje
tromjesečno ima preneseni gubitak iz poslovanja u iznosu 10.000 za porezne
svrhe na početku tekuće financijske godine gdje odgođeni porez na sredstvo
nije bio priznat. Poduzeće zarađuje 10.000 u prvom tromjesečju tekuće godine
i očekuje da će zaraditi 10.000 u svakom preostalom tromjesečju. Bez prenesenog
gubitka, procijenjena prosječna godišnja stopa poreza na dobit očekuje
se da će biti 40%. Porezni rashod je naveden u donjem pregledu:

***tromjesečje***

**1.            2.             3.              4.
              Godišnje**

**Porezni**
**rashod**              3.000       3.000        3.000        3.000
            12.000

*Ugovorene ili anticipirane promjene nabavne cijene*

**23.** Visina rabata ili diskonta i drugih ugovorenih promjena cijena
sirovina, rada ili drugih kupljenih roba ili usluga anticipiraju se u međurazdobljima
kod isplatitelja i kod primatelja, ako je vjerojatno da su zarađeni ili
će imati učinak. Stoga, ugovoreni rabati i diskonti se anticipiraju, međutim,
diskrecioni rabati i diskonti se ne anticipiraju budući da dobiveno sredstvo
ili obveza ne bi ispunila uvjete Okvira da sredstvo mora biti resurs koje
kontrolira poduzeće kao rezultat prošlog poslovnog događaja i da obveza
mora biti sadašnja obveza čije se podmirenje očekuje rezultirati u odljevu
resursa.

*Amortizacija materijalne i nematerijalne imovine*

**24.** Amortizacija materijalne i nematerijalne imovine razdoblja
u toku godine provodi se samo sredstvima koja se posjeduju tijekom razdoblja
u toku godine. Kod nabavki sredstava ili otuđenje koja su planirana kasnije
u financijskoj godini ne obavlja se amortizacija.

*Zalihe*

**25.** U financijskom izvješću razdoblja u toku godine zalihe se
utvrđuju istim načelima kao na kraju financijske godine. MRS 2, Zalihe,
sadrži standarde za priznavanje i mjerenje zaliha. Zalihe predstavljaju
posebne probleme na svaki datum izvješćivanja radi potreba da se odrede
količina, nabavna vrijednost i neto vrijednost koja se može realizirati.
Unatoč tomu, za utvrđivanje zaliha u razdoblju u toku godine primjenjuju
se ista načela. Poduzeća često koriste procjene da utvde zalihe na datumima
razdoblja u toku godine, veće nego na datumima godišnjeg izvješćivanja,
da se uštedi novac i vrijeme. U nastavku se nalaze primjeri kako se primjenjuje
test neto vrijednosti koja se može realizirati na datum razdoblja u toku
godine, kako se zalihe trebaju odrediti metodom LIFO i kako se treba postupati
s proizvodnim razlikama na datumima razdoblja u toku godine.

*Neto utrživa vrijednost zaliha*

**26.** Neto utrživa vrijednost zaliha određuje se prema prodajnim
cijenama i troškovima za dovršenje i stavljanje na raspolaganje na datumima
razdoblja u toku godine. Poduzeće će stornirati otpis zaliha do neto vrijednosti
koja se može realizirati u narednom razdoblju u toku godine, samo ako je
prikladno tako to provesti na kraju financijske godine.

*Procjenjivanje zaliha metodom LIFO na datumima razdoblja
u toku godine*

**27.** Smanjenje količine zalihe prema metodi LIFO ne odražava se
na vrijednost zaliha na datum razdoblja u toku godine, ako se očekuje da
će se to smanjenje obnoviti na kraju godine. Takvo privremeno smanjenje
može proistjeći, primjerice, zbog uobičajenih sezonskih promjena količina
zaliha ili zbog svojedobnog događanja nakon što uprava pre-
uzme kontrolu, kao što je štrajk zaposlenih u otpremi. Ako se zanemare
učinci privremenog smanjenja zaliha mjerene metodom LIFO smanjenje je u
skladu s (a ne s očekivanjem u) odredbom točke 28. ovoga Standarda da učestalost
izvješćivanja (godišnje, polugodišnje ili tromjesečno) ne treba utjecati
na utvrđivanje godišnjeg rezultata. Ovo je načelo zadovoljeno budući da
ulagatelji i vjerovnici mogu na drugi način pogriješiti mogućim značajnim
učinkom kod izvješćenih zarada koje bi mogle rezultirati iz privremenog
smanjenja zaliha prema metodi LIFO po nižoj cijeni od nabavne koja se očekuje
ponovno snabdjeti s mnogo višom nabavnom cijenom od sadašnje. Isto tako
mnoga trgovačka društva koriste metodu LIFO za mjerenje troškova zaliha
u financijskim izvještajima radi određivanja poreza na dobit. Budući da
se porez na dobit u većini zakonodavstava procjenjuje godišnje, mjerenje
zaliha po metodi LIFO također se utvrđuje godišnje, pristup je u skladu
s primjenom procijenjene prosječne godišnje stope poreza na dobit, kao
što je objašnjeno u točki 12. ovoga Dodatka.

*Razlike proizvodnih troškova razdoblja u toku godine*

**28.** Cijena, učinkovitost, potrošnja i visina razlika proizvodnog
poduzeća priznaju se u prihodima na datumima izvješćivanja razdoblja u
toku godine u istoj visini kao i razlike koje se priznaju u prihodima na
kraju financijske godine. Vremensko razgraničenje razlika koje se očekuju
absorbirati na kraju godine nije prikladno, budući da bi to moglo imati
za posljedicu iskazivanje zaliha na datum razdoblja u toku godine u većem
ili manjem iznosu nego je stvarni udjel proizvodnih troškova.

*Dobici i gubici kod prevođenja stranih valuta*

**29.** Dobici i gubici kod prevođenja stranih valuta mjere se kod
financijskog izvješćivanja u razdoblju u toku godine na istim načelima
kao na kraju financijske godine

**30.** U MRS-u 21, Učinci promjena tečajeva stranih valuta utvrđeno
je kako se prevode financijski izvještaji inozemnih djelatnosti u izvještajnu
valutu, a nalazi se i uputa za primjenu povijesnog, prosječnog ili zaključnog
tečaja te uputa za uključivanje proisteklih usklađivanja u prihod ili u
glavnicu. U skladu s MRS-om 21, u razdoblju u toku godine se koriste stvarni
prosječni i zaključni tečajevi. Kod prevođenja inozemnih djelatnosti na
datum razdoblja u toku godine poduzeća ne anticipiraju buduće promjene
tečajeva stranih valuta u preostatku financijske godine.

**31.** Ako MRS 21 zahtijeva da se usklađivanja kod prevođenja trebaju
priznati kao prihod ili rashod u razdoblju u kojem nastaju, to se načelo
primjenjuje tijekom svakog razdoblja u toku godine. Ako se očekuje da se
usklađenje stornira prije kraja financijske godine poduzeća ne razgraničavaju
usklađivanja kod prevođenja strane valute na datum razdoblja u toku godine.

*Financijsko izvješćivanje za razdoblja u toku godine u hiperinflacijskim
gospodarstvima*

**32.** Financijska izvješća razdoblja u toku godine kod hiperinflacijskih
gospodarstava sastavljaju se na istim načelima kao na kraju financijske
godine.

**33.** MRS 29, Financijsko izvješćivanje u hiperinflacijskim privredama,
zahtijeva da se financijski izvještaji koji se izvješćuju u valuti hiperinflacijskog
gospodarstva iskazuju u tekućoj mjernoj jedinici na datum bilance, a dobitak
i gubitak od neto monetarnog položaja uključuje se u neto dobit. Isto tako
usporedni financijski podaci iskazani u prethodnim razdobljima se prepravljaju
u tekuću mjernu jedinicu.

**34.** Poduzeća primjenjuju ista načela na datumima razdoblja u
toku godine, s time da se prezentiranje svih podataka međurazdoblja u mjernoj
jedinici na kraju razdoblja u toku godine, zajedno s proisteklim dobitkom
ili gubitkom od monetarnog položaja uključuje u neto dobit razdoblja u
toku godine. Priznati dobitak ili gubitak se ne poništava. Također se ne
primjenjuje procijenjena godišnja stopa inflacije kod sastavljanja financijskog
izvješća razdoblja u toku godine.

*Umanjenje vrijednosti imovine*

**35.** MRS 16, Nekretnine, postrojenje i oprema, zahtijeva da se
gubitak kod umanjenja vrijednosti imovine treba priznati ako je nadoknadivi
iznos pao ispod knjigovodstvenog iznosa. U MRS-u 9, Troškovi istraživanja
i razvoja, utvrđen je sličan zahtjev koji se odnosi na kapitalizaciju troškova
razvoja. IASC sada priprema novi standard o umanjenju vrijednosti imovine,
koji će sadržavati kriterij za identificiranje, priznavanje i storniranje
gubitaka kod umanjenja odnosno otpisa i predložiti zahtjev za testiranje
nematerijalne imovine i goodwilla kod umanjenja vrijednosti imovine.

**36.** Ovaj Standard zahtijeva da se primjenjuje isti kriterij za
testiranje, priznavanje i storniranje na datum razdoblja u toku godine,
kao na kraju financijske godine. Međutim, to ne znači da se mora na kraju
svakog razdoblja u toku godine provesti detaljno izračunavanje. Umjesto
toga, pregledavaju se pokazatelji značajnog umanjenja vrijednosti imovine,
budući da se na kraju većine posljednjih godina određuje je li takvo izračunavanje
potrebno.

**Dodatak 3.** *Primjeri upotrebe procjena*

*Ovaj dodatak, koji je objašnjavajući i ne predstavlja dio standarda,
pruža primjere primjenjivanja općih načela priznavanja i mjerenja postavljenih
točkama 28. do 39. ovoga Standarda. Svrha je ovoga dodatka objasniti primjenu
ovoga standarda da se pomogne u razjašnjavanju njegova značenja.*

**1.** **Zalihe:** Na datumima razdoblja u toku godine možda se
ne treba zahtijevati popis zaliha i postupke vrednovanja, premda se to
može obaviti na kraju financijske godine. Na datumima razdoblja u toku
godine može biti dostatno provesti procjene na temelju prodajnih marži.
Slično navedenome, na datumima razdoblja u toku godine zalihe prema metodi
LIFO mogu se procijeniti primjenom reprezentativnih primjera za svaki predmet
ili skupinu zalihe mjerenu metodom LIFO i indeksa inflacije.

**2.** **Razvrstavanje tekuće i dugotrajne imovine i kratkoročnih
i dugoročnih obveza:** Poduzeća mogu podrobnije razvrstati tekuću i dugotrajnu
imovinu te kratkotrajne i dugotrajne obveze na datumima godišnjeg izvješćivanja
nego na datumima razdoblja u toku godine.

**3.** **Rezerviranja:** Utvrđivanje odgovarajućeg iznosa rezervi
(kao što su rezerve za jamstva, troškove zaštite okoliša i rezerve za troškove
obnove) može biti složeno te često skupo i dugotrajno. Poduzeća radi toga
ponekad koriste vanjske stručnjake da im pomognu u izračunavanju godišnjih
iznosa. Umjesto da se angažiraju vanjski stručnjaci da izračunavaju nove
iznose, na datumima razdoblja u toku godine često se koriste procjene kojima
se ažuriraju prijašnja godišnja rezerviranja.

**4.** **Mirovine:** MRS 19, Naknade zaposlenima, zahtijeva da
poduzeće utvrdi sadašnju vrijednost definiranih obveza i tržišnu vrijednost
plana imovine na svaki datum bilance te potiče poduzeće da kod mjerenja
tih obveza angažira kvalificiranog profesionalnog aktuara. Za svrhe izvješćivanja
u razdoblju u toku godine, pouzdano mjerenje se često može dobiti ekstrapolacijom
posljednjeg aktuarijskog vrednovanja.

**5.** **Porez na dobit:** Poduzeće može izračunati rashod za
porez na dobit i razgraničiti poreznu obvezu na godišnjim datumima primjenjujući
poreznu stopu za svako pojedino porezno područje da se utvrdi dobit svakog
poreznog područja (zakonodavstva). U točki 14. Dodatka 2. polazi se od
toga da iako je na datumima razdoblja u toku godine poželjan stanoviti
stupanj preciznosti, on se možda neće moći postići u svim slučajevima te
se koristi prosječna ponderirana stopa svih poreznih područja (zakonodavstava)
ili kategorija dobiti, ako je to razumna aproksimacija učinka korištenjem
više pojedinih stopa.

**6.** **Nepredviđeni događaji:** Utvrđivanje nepredviđenih događaja
može obuhvaćati mišljenja pravnih stručnjaka ili drugih savjetnika. Od
neovisnih stručnjaka ponekad se dobiju formalna izvješća o nepredviđenim
događajima. Takva mišljenja o sudskim sporovima, odštetnim zahtjevima,
razrezima poreza i drugim nepredviđenim događajima i neizvjesnostima također
se možda mogu trebati na datumima razdoblja u toku godine.

**7.** **Revalorizacija:** MRS 16, Nekretnine, postrojenje i oprema
omogućuje kao dopušteni alternativni postupak revalorizaciju nekretnina,
postrojenja i opreme prema fer vrijednosti. Pri navedenoj revalorizaciji
poduzeća mogu koristiti kvalificirane profesionalne procjenitelje na godišnjim
datumima izvješćivanja, mada ne na datumima razdoblja u toku godine.

**8.** **Međukompanijsko povezivanje (usklađivanje):** Neka međukompanijska
salda koja se povezuju (usklađuju) kod više razine preciznosti pri sastavljanju
konsolidiranih financijskih izvještaja na kraju financijske godine možda
se mogu povezati manje precizno pri sastavljanju konsolidiranih financijskih
izvještaja na datum razdoblja u toku godine.

**9.** **Posebne djelatnosti:** Zbog složenosti, nedostatka novca
ili vremena, iskazivanje posebnih djelatnosti u razdoblju u toku godine
možda će biti manje precizno nego na kraju financijske godine. Primjer
navedenome mogao bi biti izračunavanje rezervi osiguranja kod osiguravajućih
društava.

Odluka, NN 3/1999-34
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)